Jabir Anehkaaves "Single" Vejje - Vaguthu\nޑީއާރްޕީގެ ލީޑަރު އަދި ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު އަނެއްކާ ވެސް ހުރީ ހުސްކޮށް ނުވަތަ "ސިންގަލް" ކޮށް ކަމަށް އޭނާ ވިދާޅުވެއްޖެއެވެ.\nޖާބިރު މިގޮތަށް ވިދާޅުވެފައިވަނީ ހދ. ނޮޅިވަރަމްގެ ރެސްޓޯރެންޓެއް ތެރޭގައި ހުންނަވައިގެން އާންމުންގެ ބަޔަކާއި ވާހަކަ ދައްކަވަމުންނެވެ.\nޖާބިރުގެ ވީޑިއޯއެއް މީސްމީޑިއާގައި ދައުރުވަމުން އަންނައިރު، އެ ވީޑިއޯގައި ޖާބިރު ވިދާޅުވީ، "ހުރިހާ އެއްޗެއް ވިއްކާލުމަށްފަހު އެއް ބިލިއަން ޑޮލަރު އެރަށަށް އިންވެސްޓް" ކޮށްފައިވާ ކަމަށެވެ.\nޖާބިރުގެ ވާހަކަތަކާއި ގުޅިގެން މީހަކު ވަނީ އެރަށުން މީހަކާއި އިންނަނީތޯ ވެސް ސުވާލު ކޮށްފައެވެ. އެ ސުވާލުގެ ޖަވާބުގައި ޖާބިރު ވިދާޅުވީ، "އިންނާނެ ވާލެއް ވޭތޯ ބަލަނީ" ކަމަށެވެ\nމީގެ ކުރިން ޖާބިރު ވަނީ އޭނާ އާއި ދިޔާނާގެ ކައިވެނި ރުޖޫއަ ކުރުމުގެ މަސައްކަތް ކުރަމުންގެންދާކަން ވިދާޅުވެފައެވެ.\n"ދިޔާނާ ވަރިކޮށްފިން، މިހާރު ވަރި ސާބިތު ކުރުމުގެ ކަންތައް ދަނީ ބާރަށް ކުރިއަށް. ނިމުނީ މިހާރު. ސިންގަލް. ދެން އިންނާނެ ވާލެއް ވެސް ނުވާނެ" ޖާބިރު ވިދާޅުވިއެވެ.\nއެކަމާއި ގުޅޭގޮތުން މީހަކު ވަނީ ދެން ދިޔާނާ ބޭނުން ނޫންތޯ ވެސް ސުވާލު ކޮށްފައެވެ. އެސުވާލު ކުރުމާއި އެކީ ޖާބިރު ވިދާޅުވީ، ދެން ދިޔާނާ ބޭނުން ނުވާ ކަމަށެވެ.\n"ނޫން ބޭނުމެއް ނޫން. މާ ބޯހަރީ ދިޔާނާ. މާ ބޯހަރީ. އިންނަންޏާ އެ ބިލިއަން ޑޮލަރު ހުރި ކުއްޖަކު އަންނަންވާނީ" ޖާބިރު ވިދާޅުވިއެވެ.\nމިވީޑިއޯ އާއި ގުޅިގެން ގިނަ ބަޔަކު އަންނަނީ މިފަހަރު އަސްލުކޮށް ވެސް ޖާބިރު ދިޔާނާ ވަރި ކުރީތޯ ސުވާލު ކުރަމުންނެވެ. އެގޮތަށް ގިނަ ބަޔަކު ސުވާލު ކުރަމުން އަންނަނީ މީގެ ކުރިން ވެސް އެފަދަ ވާހަކަތައް ދައްކާފައިވާތީއެވެ.\nޖެނުއަރީ 11, 2022 18:06\nޖާބިރުވަރުގެ އިންވެސްޓަރެއް ނެތް. ނޮޅިވަރަމުގައިވެސް އެއް ބިލިއަން ޑޮލަރު އިންވެސްޓްކޮށްފި\nޖެނުއަރީ 11, 2022 18:12\nފޮނިކެނޑުމުގައި އުޅޭ ބޭކަލެއްތީ! މަޖަލީހުގަ ވަޒީފާގައި އުޅެނީ ލިބޭ ލާރިކޮޅުން ނުފުދިގެން! ދެން ކޮން ބިލިއަން ޑޮލަރެކޭ މިކިޔަނީ! ކާށިދޫ ރޮދިން ހެދޭނީ ކެކެކެ\nޖެނުއަރީ 11, 2022 18:13\nތިވިދާޅުވާ އެއް ބިލިއަން ޑޮލަރުގެ ވެރި ކަމަނާއަކީވެސް ދިޔާނާ ނޫންތޯ؟\nޖާބިރަކީ ބޯހަމަޖެހޭ މީހެއްނޫން. ރައްޔިތުން ހެޔޮނުވާނެ ކަންކަމާބެހޭ ގޮތުން މިހާރު މީނާއާ ސުވާލުކުރަންވެސް.\nޖެނުއަރީ 11, 2022 19:22\nހޭ ޔޫޫ!!!! ދެން މީނަގަނޑު.\nޖެނުއަރީ 11, 2022 19:36\nމީ އެއްކަލަ މަޖިލިސް ދޮރުމަތީގަ މަހެއް ހެން އަވީލެވިގެން އޮތް އިއްޒަތްތެރި މެންބަރު ދޯ..\nޖެނުއަރީ 11, 2022 22:44\nޖެނުއަރީ 11, 2022 19:42\nޖާބިރު އުޅެނީ ވަރަށް ޢަޙްލާޤީ ފެންވަރު ދަށް ގޮތަކަށް. ވީމާ ދެން ދިވެއްސަކު ނީންނާނެ. ދެން ބަންގާޅުން، ލަންކާ އިން، އިންޑިއާ އިން ހޯދަން ޖެހޭނީ. ކިތަންމެ ލާރިއެއް އޮތަސް އަޙްލާޤް ނެތީމަ ރާއްޖޭ ކުއްޖަކު ނީއްނާނެ. ދިޔާނާ ވެސް ބޯދަމައިގަތީ އެހެންވެ. ލަދުން ބޯހަލާކު ވެގެން ހެން ހީވަނީ ދިޔާނާ ބޯދަމައިގަތީ !\nޖެނުއަރީ 11, 2022 20:24\nލިޔާނެ ހަބަރެއް ނުލިބެނީތަ؟\nޖެނުއަރީ 11, 2022 21:06\nޖާބިރު ދިޔާނާ ވަރިކޮއްފީމޭ ބުނިނަމަ ހުންނާނީ ވަރިވެފަ އެހެން ޖާބިރު ބަނެފާނެ ކަމަށް ގަބޫލު ނުކުރެވޭ\nޖެނުއަރީ 11, 2022 22:12\nއިންނާނެ މީހަކު ނުލިބިގެން ދެން އެހެން ގޮތްގޮތަށް ތެޅޭ.. ދިޔާނާ ވެސް މަދުން ބޯ ހަލާކު ވާނެ މިހާރު\nޖެނުއަރީ 11, 2022 23:07\n"ގުނޭނެ ގޮތެއްް ނެތޭ ދުނިޔޭން ލަފާމީހުންގެ ގިންތީގައި\nބުނާ ބުނުމާ ޢަމަލު ސީދާ ނުވުންތައް ވެއްޖެނަމަ ތަކުރާރު....\nދުލަށް ލުޔަކަސް ދުލުން ބޭރަށް ފިރާލާ އެންމެ ކަތި ބަހަކުން\nމުލައްދަނޑިޔަށް އޮތަސް ބާރެއް ނެތޭ އަނބުރާ ލިބުން އިތުބާރު\nހިނގައިދޭ އެކުއެކީ މޮހިގެން ޖަހާ ލޯބީގެ ގަދަފަދަ ގޮށް\nނަގާ ބަހަކުން އެ ދޫމައްޗަށް ހިޔާވަހި ރޫޅި ގެއްލި "ބަހާރު"\nނުވިސްނާ ބުނެލެވޭ ބަހަކުން މުޅިން ވެވި އެއްކިބާ ދީނުން\nވިޔަސް ތައުބާ އެ ލައްގަނޑު ހުރެދެޔޭ ޖެހި އަބުރުގައި "ކަޅުތާރު" "\n"އެދުރުބެ ގެ ޅެންބައިތަކުން" ނަސޭހަތެއް\nޖެނުއަރީ 12, 2022 00:39\nމިސަރުކާރުން ހިނގާ މެގަޕްރޮޖެކްޓެކޭ ޖާބިރު ކުރާ ބޮޑެތި އިންވެސްޓްމަންޓްތަކާ ވަރައް އެއްގޮތް. އެހާބޮޑައް އެގުޅެނީ މިސަރުކާރުން ހިނގާ މެގަޕްރޮޖެކްޓްތަކާ ޖާބިރު އިންވެސްޓުކުރާ ބޮޑެތި އިންވެސްޓްމަންޓްތައް ހަމަބުއްދީދަ ތިބޭ އިންސާނުންނައް އަތެއްނުލެވެ، ލޮލައްފެންނާކައް ނުހުރެ. އެކަމު ޖާބިރު ޑިޔާނާއައް އިންވެސްޓްކުރި، އެކަމާމަވެސް އެއްބަސް، އެކަމުދެރައީ އޭގަ ފޫނެތީމަ. މަވާ ސަލާން.\nޖެނުއަރީ 12, 2022 08:40\nޖާބިރަށް ދެން އެހެން މީހަކާ އިނދެވޭނީ ފަށްކަނޑައިގެންނޫންތަ.


vnews - Ihuge ganduvarehgai ulhelan beynunvaa meehunnah Japan gaiefurusathu ebaoiy\nއިހުގެ ގަަނޑުވަރެއްގައި އުޅެލަން ބޭނުންވާ މީހުންނަށް ޖަޕާނުގައި އެ ފުރުސަތު އެބައޮތް\n8 އޭޕްރިލް 2017\nހިރާޑޯ ގަނޑުވަރު؛ މިގަނޑުވަރުގައި އެއް ރޭ ހޭދަކުރުމުގެ ފުރުސަތު ވަނީ ދެ މީހަކަށް ދޭން ނިންމާފައި -- ފޮޓޯ: ޖަޕާންކާސްލް.ޖޭޕީ\nޖަޕާނަކީ މުއްސަނދި ސަގާފަތަކާއި ދިގު ތާރީހެއް އޮތް ގައުމެކެވެ. އެކަމަކު ވެސް ޖަޕާނަށް ޒިޔާރަތްކުރާ ބިދޭސީންގެ އަދަދު މަދުވުމުން އެގައުމުން ގެންދަނީ ތަފާތު އެތައް މަސައްކަތެއް އެކަމަށް ކުރަމުންނެވެ.\nމިމަސައްކަތުގެ ދަށުން ޖަޕާނުގައި ރަސްކަން އޮތް ދުވަސްވަރު އެގައުމުގެ އެކި ސަރަހައްދުތަކުގައި ގާއިމުކޮށްފައިވާ ގަނޑުވަރުތައް އާއްމުންނަށް ހުޅުވާލާ، އެތަންތަނުގައި ދުވަސް ހޭދަކުރުމުގެ ފުރުސަތު ވެސް މިހާރު މިވަނީ ފަހިކޮށްދީފަ އެވެ. މިފަދަ ތަންތަނަކީ، ޖަޕާނުގެ އިހުގެ ސަގާފަތާއި ގެދޮރު އިމާރާތްކުރުމުގެ ވައްޓަފާޅި ވަރަށް ރަނގަޅަށް ހާމަވެ ފެންނަން ހުރި ތަންތަނެވެ.\nޖަޕާނުގެ ގަދީމީ އެއް ސަރަހައްދު ކަމަށްވާ ނަގަސާކީ ޕްރިފެކްޗާގެ ސިޓީއެއް ކަމަށްވާ ހިރާޑޯއަށް ފަތުރުވެރިން ޒިޔާރަތްކުރާ މިންވަރު އިތުރުކުރުމުގެ ގޮތުން އެ ސަރަހައްދުގައި ގެސްޓް ހައުސް ހިންގާ ކުންފުންޏަކުން ވަނީ ހާއްސަ ޕްރޮމޯޝެއް ފަށާފަ އެވެ. އެއީ ހިރާޑޯގައި ޖަޕާނުގެ ރަސްކަމުގެ ދުވަސްވަރު ގާއިމުކޮށްފައިވާ ހިރާޑޯ ގަނޑުވަރުގައި ދެ މީހަކަށް އެއް ރޭ ހޭދަކުރުމުގެ ފުރުސަތެވެ.\nޖަޕާނުގެ ޓޫރިޒަމް ޕްރޮމޯޝަން އިދާރާއާއި ގުޅިގެން ކުރިއަށް ގެންދާ މި ޕްރޮމޯޝަނުގައި ހިރާޑޯ ގަނޑުވަރުގައި އެއް ރޭ ހޭދަކުރުމުގެ ފުރުސަތު ދޭން ނިންމާފައިވަނީ އެކަމަށް އެދި ހުށަހަޅާ މީހުންގެ ތެރެއިންނެވެ. ދެ މީހަކަށް މި ފުރުސަތު ދޭއިރު މީގެ ތެރޭގައި ހިމެނެނީ އަންހެނަކާއި ފިރިހެނެކެވެ. ދެ މީހުންގެ ގްރޫޕުތަކަށް މި ފުރުސަތަށް ހުށަހެޅޭއިރު، އެއީ ދެމަފިރިންނަށް ވުން ލާޒިމުކޮށްފައެއް ނުވެ އެވެ. ހަމައެކަނި ޝަރުތަކީ ދެ މީހުންގެ އުމުރުން ވެސް 20 އަހަރު ފުރިފައިވުމެވެ.\nމިމަހުގެ ހަވަނަ ދުވަހުން ފެށިގެން ހިރާޑޯ ގަނޑުވަރުގައި ކުރިއަށްދާ މިމަސައްކަތުގެ ތެރެއިން ގަނޑުވަރުގެ ވެރިޔާއާއި އޭނާގެ އަންހެނުންގެ ގޮތުގައި އެއް ރޭ ހޭދަކުރުމުގެ ފުރުސަތު ލިބޭ ބައެއް ހޮވުމަށް ހަމަޖެހިފައިވަނީ މިމަހުގެ 23 ވަނަ ދުވަހު އެވެ.\nމި ހަރަކާތް އިންތިޒާމު ކުރާ ހްޔަކުސެން ރެންމަ ކުންފުނިން ބުނެފައިވަނީ އެއް ގްރޫޕަށް ވުރެ އިތުރަށް ގްރޫޕުތަކުން މި ފުރުސަތަށް ހުށަހަޅާފައިވާނަމަ، އެއް ރޭ ހޭދަކުރާ ގްރޫޕެއް ހޮވާނީ ގުރުއަތުން ކަމަށެވެ. އަދި އެ ފުރުސަތު ލިބޭ ގްރޫޕަކަށް ލިބޭނީ ހަމައެކަނި ގަނޑުވަރުގައި އެއް ރޭ ހޭދަކުރުން އެކަނި ނޫން ކަމަށްވެސް ބުންޏެވެ. އެ ގްރޫޕަށް އެތެރޭގެ ވައިގެ ދަތުރުގެ ހުރިހާ ހަރަދެއް ވެސް ދިނުމަށް ވަނީ ހަމަޖެހިފަ އެވެ. ގަނޑުވަރުގައި ތިބެން އެއްވެސް އެއްޗެއް ދައްކަން ނުޖެހޭއިރު އެތަނަށް ދާން ހޮވޭ ގްރޫޕުން ހަމައެކަނި ކުރަން ޖެހޭ ހަރަދަކީ ޖަޕާނަށް ދާން ކުރަން ޖެހޭ ހަރަދެވެ.\nގްރޫޕުން ހިރާޑޯ ގަނޑުވަރުގައި ތިބޭ ދުވަހު ތިރީސް ކުދިންގެ މައްޗަށް ހިމެނޭ ގްރޫޕަކުން ޖަޕާނުގެ ރަސްކަމުގެ ދުވަސްވަރު ސިފައިންގެ ހެދުން އަޅައިގެން ފުރިހަމަ ހަތިޔާރާއި އެކު އެ ދެ މީހުންނާއި ބައްދަލުކުރާނެ އެވެ. މި ސިފައިންގެ ގްރޫޕު ގަނޑުވަރަށް ވަދެގެން އަންނަ މަންޒަރު ގަނޑުވަރުގެ މައި ޓަވަރުގައި ތިބޭ ބަޔަކަށް ފެންނައިރު، މި ޓަވަރަކީ 18 މީޓަރު އުސްމިނުގެ ޓަވަރެކެވެ. މިއީ ގަނޑުވަރުގެ މައި ކޮޓަރި ހުންނަ ޓަވަރަށްވެފައި، ގަނޑުވަރުގައި އެއް ރޭ ހޭދަކުރަން ފުރުސަތު ލިބޭ ގްރޫޕުން ތިބޭނީ މި ޓަވަރުގަ އެވެ. އެ ދެ މީހުން ގަނޑުވަރުގައި ތިބޭ ވަގުތުތަކުގައި ނިންޖާ ހެދުން އަޅައިގެން ހިރާޑޯ ސިޓީގެ އޮފިޝަލުން އެ މީހުންގެ ދިފާއުގައި އަބަދުވެސް ފޯރިމަރަން ތިބޭނެ އެވެ. އަދި ރޭގަނޑުގެ ކެއުން ވެސް ތައްޔާރުކުރާނެ ކަމަށް ވަނީ، އިހުގައި ސަރަހައްދުގެ ވެރިޔާގެ ކެއުން ހުންނަ ގޮތަށް ސަރަހައްދުން ލިބޭ ތަކެތި ބޭނުންކޮށްގެންނެވެ.\nމި ފުރުސަތަށް އެދި ހުށަހަޅަން ޖެހޭނީ http://mag.stayjapan.com/610 ވެބްސައިޓް މެދުވެރިކޮށެވެ. މި ފުރުސަތު ލިބޭ ދެ މީހުންގެ ގްރޫޕުން ގަނޑުވަރަށް ޒިޔާރަތްކުރާ ގޮތަށް ހަމަޖެހިފައިވަނީ އަންނަ މަހުގެ 20 ވަނަ ދުވަހު އެވެ.\nނަގަސާކީ ޕްރިފެކްޗާގައި މިހާރު ހުންނަ ހިރާޑޯ ގަނޑުވަރު ބިނާކޮށްފައިވަނީ 1960ގެ އަހަރުތަކުގެ ތެރޭގަ އެވެ. މި އިމާރާތް މިހާރު ބޭނުންކުރަނީ އެ ސަރަހައްދުގައި ވެރިކަން ކުރި މަޓްސޫރާ ދަރިކޮޅުގެ ތަކެތި ދައްކާލުމަށް ދާރުލްއާސާރެއްގެ ގޮތުގަ އެވެ. ވަށައިގެން ވަރުގަދަ ފާރެއްލާ ބަންދުކޮށްފައިވާ މި ސަރަހައްދުގައި އިމާރާތެއް ބިނާކޮށްފައިވަނީ 1599 ވަނަ އަހަރުގެ ތެރޭގަ އެވެ. އަދި އެއަށް ފަހު އެ ތަނުގައި މަޓްސޫރާ ދަރިކޮޅުން 200 އަށް ވުރެ ގިނަ އަހަރު ވަނީ ވެރިކަން ކޮށްފަ އެވެ.\nރާއްޖޭގައި ހުންނަވާ އިންޑިއާ ސަފީރުގެ މަގާމަށް އާ ބޭފުޅަކު ހަމަޖައްސަވައިފި\nދީނަށް ފުރައްސާރަކުރުން ހުއްޓާލުމަށް އިސްލާމިކް މިނިސްޓްރީން ގޮވާލައިފި\nގޯލްކީޕަރުން ތަމްރީނުކުރާ ކޯޗުންގެ ކޯސް ފަށައިފި\nއެއް ވަނަ މަގާމްގައި ލިވަޕޫލުން ހަތް ޕޮއިންޓުގެ ލީޑެއް ނަގައިފި\nރާއްޖެ އެތެރެކޮށް ބޭރުކުރާ ފައިސާ ރިޕޯޓްކުރަންޖެހޭ އަދަދަށް ބަދަލުގެނެސްފި\nބަސް ދަތުރު ކާޑަށް ފިހާރަތަކުން ރީޗާޖް ކުރެވޭ ގޮތް ހަދަނީ


Bomb haru kuri kamah bunaa Haisham ah dhuavaa kohdhinuma edhi fonuvaifi | Mihaaru\nބޮން ހަރުކުރި ކަމަށް ބުނާ ހައިޝަމަށް ދައުވާ ކޮށްދިނުމަށް އެދި ފޮނުވައިފި\nމިއަދު ދައުވާ ކުރަން ފޮނުވި އަލީ ހައިޝަމް: ފުލުހުން ބުނެފައިވާ ގޮތުގައި އޭނާ އަކީ ހަމަލާ ދިނުމަށް ބޮން ސައިކަލުގައި ހަރުކުރި މީހާ -- ފޮޓޯ: ފުލުހުން\n29 ޖުލައި 2021 - 15:39\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ހަމަލާ ދިން މައްސަލައިގެ ތުހުމަތަށް ހައްޔަރުކޮށްފައިވާ އަލީ ހައިޝަމްގެ މައްޗަށް ދައުވާ ކޮށްދިނުމަށް އެދި ފުލުހުން ޕްރޮސެކިއުޓާ ޖެނެރަލްގެ އޮފީހަށް ފޮނުވައިފި އެވެ.\nމިދިޔަ މޭ ހަ ވަނަ ދުވަހުގެ ރޭ ނަޝީދު ކާރުކޮޅަށް އަރުއްވަނިކޮށް، ސައިކަލެއްގައި ހަރުކޮށްފައިވާ ބޮމެއް އައިއީޑިއެއް ގޮވާލި މައްސަލައިގެ ތުހުމަތުގައި ނ. މަނަދޫ، ނޫރީގޭ އަލީ ހައިޝަމާއެކު 10 މީހަކު ހައްޔަރުކޮށްފައިވެ އެވެ.\nއޭގެ ތެރެއިން ހަތަރު މީހެއްގެ މައްޗަށް ދައުވާ ކޮށްދިނުމަށް އެދި ފުލުހުން ކުރިން ޕީޖީ އޮފީހަށް ފޮނުވާފައިވާއިރު، އިތުރު މީހެއްގެ މައްޗަށް ދައުވާ ކުރަން މިއަދު ވެސް ފޮނުވާފައިވާ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް މިއަދު ކުރެއްވި ޓްވީޓެއްގައި ވަނީ ވިދާޅުވެފަ އެވެ.\nޝަމީމް "މިހާރު" އަށް ވިދާޅުވިގޮތުގައި ދައުވާ ކޮށްދިނުމަށް އެދި ފުލުހުން އެންމެ ފަހުން ޕީޖީ އޮފީހަށް ފޮނުވީ ހައިޝަމްގެ މައްޗަށެވެ.\nމިދިޔަ ހޮނިހިރު ދުވަހު ބޭއްވި ނޫސްވެރިންގެ ބައްދަލުވުމުގައި ފުލުހުން ބުނެފައި ވަނީ ހައިޝަމަކީ ހަމަލާ ދިނުމުގައި އިސްކޮށް އުޅުނު އެކަކު ކަމަށާއި އޭނާ ކުރި ކަމަކީ ސައިކަލުގައި ބޮން ހަރުކުރުން ކަމަށެވެ. ފުލުހުން ބުނެފައިވާ ގޮތުގައި ހައިޝަމާއި އޭނާގެ ގުރޫޕްގެ މީހުން ބޮން ހަރުކުރީ ހުޅުމާލޭގައި މީހުން ދިރިއުޅޭ ފްލެޓެއްގެ ބޭރުގައި ސައިކަލު ބަހައްޓައިގެންނެވެ.\nނަޝީދު އަވަހާރަ ކޮށްލަން ބޮން ގޮއްވި މައްސަލައިގައި ދައުވާ ކޮށްދިނުމަށް އެދި ކުރިން ޕީޖީ އޮފީހަށް ފޮނުވާފައި ވަނީ ވ. ތިނަދޫ، ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގއ. ކޮނޑޭ، ފޮޅޭމާ ތަހުމީން އަހުމަދު އަދި ލ. ގަން ދުންފިނިއުފާ އަހްމަދު ފާތިހުގެ މައްޗަށެވެ.\nމި މައްސަލައިގެ ތުހުމަތުގައި އަދިވެސް ތަހުގީގު ކުރިއަށް ގެންދަނީ މ. އުދެހިގޭ އިސްހާގާއި ގއ. ވިލިނގިލީ ހުދުރުވާގޭ ފަހުމީ އަލީ އާއި އއ. މާޅޮހު އަސަރީގޭ މުހައްމަދު ނާޒިމާއި ހއ. މޮޅަދޫ ބަހާރުގޭ އަބްދުﷲ އަލިމަނިކާއި ހަމަލަ ދިނުމަށް އިރުޝާދު ދިން ހއ. ހޯރަފުށީ އަލަނާސިގޭ މުހައްމަދު ތަސްލީމްގެ ކަމަށް ޕޮލިސް ކޮމިޝަނަރު މުހައްމަދު ހަމީދު ވިދާޅުވެފައި ވެ އެވެ.\nހައިޝަމްގެ އިތުރުން، ހަމަލަ ދިނުމަށް ރާވައި ހިންގުމުގައި އިސްދައުރެއް އަދާކޮށްފައިވަނީ ތަސްލީމާއި އިސްހާގް ކަމަށް ފުލުހުން ބުނެފައި ވެ އެވެ.\nNasheed ah hamalaa dheyn irushaadhu dhin meehaa hayyarukoffi\nޓެރަރިޒަމް ޓެރަރިސްޓް ހަމަލާ ހައްދުފަހަނައެޅުން ނަޝީދަށް ދިން ޓެރަރިސްޓް ހަމަލާ ރައީސް މުހައްމަދު ނަޝީދު ޕީޖީ އޮފީސް ފުލުހުން ޕްރޮސެކިއުޓާ ޖެނެރަލް ހުސައިން ޝަމީމް (ޕީޖީ)\nމިގޮތަށް އުޅޭ ހުރިހާ މީހުން ތާލިބާނުންނާ ހަވާލުކުރަން ފެނޭ، އެއިރުން ތާލިބާނުން މިމީހުން ބަލަހައްޓާނެ، އެއިރުން މިގައުމަށް މާފައިދާ ކުރާނެ. މިމީހުންނަކީ ގައުމަށް އެއްވެސް ވަރަކަށް ބޭނުން ބަޔެއް ނޫން\nމަކިޔެވި ހަދީސެއްގައި އޮތީ މީނަ މިހުރިކަހަލަ ސިފައިގައި އުޅޭ ބަޔަކު ޝައިޠާނާއަށްވުރެ ބޮޑަށް މި އުއްމަތަށް ގެއްލުން ދޭނެޔޭ. އެހަދީސު އޮތީ އައްނަސާއީގައި. މިއަދު ދުނިޔޭގެ އެކި ހިސާބުތަކުން މިސިފަހުންނަ ޝައިޠާނުން ފެންނަވަރު މަދެއް ނޫން. ދީނަށް ނަސްރު ދިނުމުގެ ނަމުގައި ދީންބަލިކަށިކުރަނީ. ދެން ލައިގެން މިހިރީ ކޮން ޖަންގައްޔަކުން އުފެއްދި ބިދުޢައެއް. މިމީހުން ހުއްޓުވާ. އެންމެ ބޮޑު ނުރައްކާ.\nދުނިޔޭގެ އެހެން ގައުމުތަކެކޭ އެއްފަދައިން ރާއްޖޭގައިވެސް އެވޭލާ ޒަމާނުންފެށިގެން ދޭތެރެދޭތެރެއިން އެކިކަންކަމާ ރުޅިއައިސްގެން މީހުން މަރަމުން އައިސްފައިވާކަމީ ހިތާމަހުރިކަމެއް.\nކީވެތަ މިމީހުން ޖަލުހެދުމުގަ ފޮޓޯ ނުނަގުވަނީ، ހީވަނި މިމީހުނަކީ މާ ހިނެސެންޓް ބަޔެހެން...\nމަށައް ހީވަނީ ޓެރަރިސްޓަކުހެން.\nގައުމީ ހިދުމަތުގެ އުފެއްދުން ތެރި ކަމުގެ ރޮގުން އާއްމު ހިތްވަރު ދިނުމުގެ އިނާ އަރުވަން ވީ\nމިހާވަރުގަދަ ހަމަލާއެއް ދިނުމަށް އެތައް ދުވަހަކު ބަޔަކު ސައްލާކުރިއިރުވެސް މިގައުމުގެ އިންޓަގެންސް އަރާމުގަ ނިދާފަތައޮތީ؟\nމި މީހުން ބޭނުންވާ ކަމަކީ ކޮބައިތަ؟ ގައުމު %100 ވީމަ، އަހަރުމެންނައް، ނޫނީ އަހަންނައް، ވާ ފައިދާ އަކީ ކޮބައިތަ؟ މަ ކުރާ ކަމެއްގަ ޖަޒާ މިބޭނީ މަށައް އެކަނި. އެހެންމީހަކައް ނޫން. ގައުމުގެ ކައްޓަފުޅިއެއް ކުރާ ކަމަކައް އެހެން މުށިމަހަކައް އަދަބެއް ނުލިބޭނެ. ސުނާމީ އެރިއިރު، ކޯވިޑް ލައިގައިން އިރު، މި ގައުމެކޭ ލަންކާ އެކޭ ތަފާތެއް ނުފެނުނު! އަދިވެސް އެއް ފަހަރު މިމީހުން ބޭނުން ވެގެން މިއުޅެނީ ކޮން ކަމެއްތަ؟؟\nސުނާމީ އެރި އިރުވެސް ކަނޑުގެ ލޮނުގަނޑުން ފޫޓެއް މަތީ އޮތް ކުޑަ ދިވެހިރާއްޖެ ﷲގެ ރަހުމަތުން މަދު ބަޔަކު މަރުވީ ސްރީލަންކާ އަޅާ ބަލާއިރު ކުޑަ ގެއްލުމެއް ލިބުނީ. އެމީހަކު ކުރާ ކަމެއް އެމީހަކަށް ނޫން ދައުލަތުން ޖެހޭ ހެޔޮކަންކަމަށް ހިތްވަރުދީ ނުބައި ކަންކަން ހުއްޓުވަން. އެއީ ދައުލަތުން ކުރަންޖެހޭ ކަމެއް ވަކިވަކި މީހުން ކުރަން ޖެހޭ ކަމެއް ނޫން\nތިބުނަނީ ލަންކާޔާ އަޅާ ބަލާފަ، ރާއްޖޭގައި މީހުން މަދުން މަރުވީ ވަކި ދީނެއް ވީމަ އޭތަ؟ ޢެހެންވީއިރު އިންޑޮނީޝިއާ އައް ވީ ކިހިނެތް!؟ ބުނަންތަ! މޮޔަނުގޮވާ ހުރެވޭތޯ ބަލާ!\nހަ ކެނަ ދޯ. މިއޮތީ ވާ ދައުލަތެއް.


Messi ge hatrick aa eku Barcelona in league kaamiyaab kofhi | Mihaaru\nމެސީގެ ހެޓްރިކާ އެކު ބާސެލޯނާ އިން ލީގު ކާމިޔާބުކޮށްފި\n30 އެޕްރީލް 2018 - 09:13 22 comments\nބާކީ ހަތަރު މެޗު ނުކުޅެ އޮއްވައި ބާސެލޯނާ އިން ލީގު ކަށަވަރުކުރީ ދެން ކުޅޭ މެޗުތަކުން ކޮންމެ ނަތީޖާއެއް ނުކުތް ނަމަވެސް އެހެން ޓީމަކަށް އެ ޓީމާ ހަމަނުކުރެވޭނެތީ އެވެ. ބާސެލޯނާ އެއް ވަނައިގައި އޮތީ 34 މެޗުން 86 ޕޮއިންޓް ހޯދައިގެންނެވެ. ދެ ވަނައިގައި އޮތް އެތުލެޓިކޯ މެޑްރިޑަށް 35 މެޗުން ލިބިފައިވަނީ 75 ޕޮއިންޓެވެ. ތިން ވަނައިގައި އޮތް ރެއާލަށް 34 މެޗުން ވަނީ 71 ޕޮއިންޓް ލިބިފަ އެވެ.\nކްލަރެންސް ސީޑޯފްގެ އިރުޝާދުގެ ދަށުން ކުޅެމުން އަންނަ ޑިޕޯޓިވޯގެ ދަނޑުގައި ކުޅުނު މި މެޗު ފަށައިގެން ހަތް މިނިޓް ތެރޭ ބާސެލޯނާ އަށް ލީޑުނަގައިދިނީ ފިލިއްޕޭ ކުޓީނިއޯ އެވެ. މެސީގެ ފުރަތަމަ ލަނޑުން މެޗުގެ 38 ވަނަ މިނިޓްގައި ބާސެލޯނާ އިން ލީޑުފުޅާކުރި އެވެ. އެކަމު އޭގެ ދެ މިނިޓް ފަހުން، ކުރިން އާސެނަލަށް ކުޅުނު ފޯވާޑް ލޫކަސް ޕެރޭޒް ވަނީ ޑިޕޯޓިވޯ އަށް ލަނޑެއް ކާމިޔާބު ކޮށްދީފަ އެވެ.\nދެ ވަނަ ހާފުގެ ކުޅުން ފަށައިގެން މެޗުގެ 64 ވަނަ މިނިޓްގައި ޑިޕޯޓިވޯ އަށް ނަތީޖާ ހަމަހަމަ ކޮށްދިނީ އެމްރޭ ކޮލަޗް އެވެ. ބާސެލޯނާ މޮޅުކޮށްދިނީ މެޗުގެ ފަހު އަށް މިނިޓް ތެރޭ މެސީ ވައްދާލި ދެ ގޯލުންނެވެ.\nމި މެޗުގައި ހެދި ހެޓްރިކާ އެކު މެސީ ވަނީ މި ފަހަރު ލީގުގައި 31 ގޯލު ހަމަކޮށްފަ އެވެ. ޔޫރަޕްގެ ރަން ބޫޓު ރޭހުގައި މެސީ ވަނީ ލިވަޕޫލްގެ މުހައްމަދު ސަލާހަށް ވުރެ ކުރިއަށް ޖެހިލައިފަ އެވެ. މެސީ މި ފަހަރު ވެސް ލީގުގައި 30 ގޯލު ހަމަކޮށްފައިވާއިރު، އޭނާ ވެފައިވަނީ ތަފާތު ހަތް ސީޒަނެއްގައި ސްޕެނިޝް ލީގުގައި އެ އަދަދަށް ލަނޑު ޖެހި ފުރަތަމަ ކުޅުންތެރިޔާ އަށެވެ.\nމެޗަށް ފަހު މެސީ ބުނީ މި ފަހަރު ލީގުގައި ހުރިހާ ގޮތަކުން ބެލި ނަމަވެސް ބާސެލޯނާ ތަފާތު ކަމަށާއި އެކަން އެނގިގެންދަނީ ލީގުގައި އެ ޓީމު ދަމަހައްޓަމުން އަންނަ ބަލިނުވުމުގެ ރެކޯޑުން ކަމަށެވެ. އަދި ބޭނުންވަނީ ލީގުގެ ބާކީ އޮތް މެޗުތަކުގައި ބަލިނުވެ ނިންމާލުމަށް ކަމަށެވެ.\nލީގުގައި ދެން ބާސެލޯނާ ކުޅޭ މެޗުގައި އަންނަ އާދިއްތަ ދުވަހު ނުކުންނާނީ ވާދަވެރި ރެއާލް މެޑްރިޑާ ދެކޮޅަށެވެ. މިއީ ބާސެލޯނާގެ ތަރި އަންދްރެސް އިނިއެސްޓާ ކުޅޭނެ ފަހު އެލްކްލަސިކޯ މެޗެވެ. މި ސީޒަނަށް ފަހު ބާސެލޯނާ ދޫކޮށްލަން ނިންމާފައިވާ ކަމަށް އިނިއެސްޓާ ވަނީ މިދިޔަ ހުކުރު ދުވަހު އިއުލާންކޮށްފަ އެވެ.


އެމީހެއްގެ މަޤާމު އެމީހަކު ކަނޑައަޅަންވީއެވެ! – Dhuvas Online\nއެމީހެއްގެ މަޤާމު އެމީހަކު ކަނޑައަޅަންވީއެވެ!\n14 ސެޕްޓެމްބަރ 2020\nޤަބުރުސްތާނަށް ގޮސް ގޮވާލަބަލާށެވެ! “ޖާހާއި މަންޞަބުގެ އަހުލުވެރިން ކޮބައިތޯއެވެ؟ މުއްސަނދި މަހުޖަނުން ކޮބައިތޯއެވެ؟ ކިބުރުވެރި އަނިޔާވެރިން ކޮބައިތޯއެވެ؟ ފަޤީރު ނިކަމެތިން ކޮބައިތޯއެވެ؟ އަނިޔާލިބި ބަލިކަށިވީ މީހުން ކޮބައިތޯއެވެ؟”\nއެންމެން މަރުވެ ދިޔައީއެވެ. އެކަކުވެސް ނުބަހައްޓައެވެ. އެމީހުންގެ ޙާލަތު އެނގޭ އެއްވެސް މީހަކު ނެތެވެ. ދިރިތިބީންނަށް ޢިބްރަތަކަށް ފުދެއެވެ. ޙަޔާތުގެ ނަވަށް ކުރިން އެރިމީހުން ބަނދަރަށް ބޭލުމަށްފަހު މިހާރު އެހެންބަޔަކު ނަވަށް އަރުވައިފިއެވެ.\nޙަޔާތުގެ ނައު ދަތުރު ކުރަމުން ދަނީއެވެ. އެ ނަވުގައި އެތަށް ގޮނޑިތަކެއް ބެހެއްޓިފައިވެއެވެ. ދަތުރުވެރިން ގިނަކަމުން ނައު ވަނީ ތޮއްޖެހިފައެވެ. ކުރިން މިނަވުގައިތިބީ އަހަރެމެންގެ ކުރީގެ ޖީލުތަކުގެ މީހުންނެވެ. އެމީހުން މިހާރު ނަވުން ފެންނާކަށް ނެތެވެ. އޭގެ ތެރޭގައި ވަނީ:-\nއަނިޔާވެރިންނާއި އަނިޔާލިބުނު މީހުންނެވެ.\nބޮޑާ ކިބުރުވެރިންނާއި،ހިތްތިރި ތަވާޟުޢުވެރިންނެވެ.\nދީލަތިމީހުންނާއި ދަހިވެތި މީހުންނެވެ.\nހިތްނުބައި ޙަސަދަވެރިންނާއި، އަނެކާއަށް ހެޔޮއެދޭ ހިތްސާފު މީހުންނެވެ.\nއަނެކުންނަށް އުނދަގޫކުރާމީހުންނާއި، އެހީތެރި އިޙްސާންތެރިންނެވެ.\nމީހުންގެ މުޅަމަސްކާ، ބަސްމަގު ހުތުރު މީހުންނާއި،ޚުލްޤުހެޔޮ އަނެކުންދެކެ ލޯބިވާމީހުންނެވެ.\nހީލަތްތެރި މަކަރުވެރިންނާއި، ނަފްސު ތާހިރު ހިތްސާފުމީހުންނެވެ.\nއަނެކުންގެ ޙައްޤުތައް ޖަހައިގަންނަ މީހުންނާއި، އަނެކުންނަށް ޞަދަޤާތްކުރާމީހުންނެވެ.\nއަނެކުންނާއިމެދު ނުބައިހީތައް ކުރާމީހުންނާއި، އަނެކުންގެ ޢުޒުރު ޤަބޫލުކުރާ ހެޔޮނިޔަތުގެމީހުންނެވެ.\nޚާލިޤު ގެ އަމުރުތަކަށް ތަބާވުމުގައި މަޝްޣޫލުވާމީހުންނާއި، މަޚްލޫޤުންގެ ފަހަތުން ދުވާމީހުންނެވެ.\nހެއްދެވިފަރާތުގެ ބަސްއެހުމަށް ސަމާލުވާމީހުންނާއި، މުޚްލޫޤުންގެ ބަސް ކުރިއަށްނެރޭމީހުންނެވެ.\nހިތްނިޔަތް ޚާލިޞްކޮށް އެތެރެފުށް ރީތިކުރަން އުޅޭމީހުންނާއި، ބޭރުފުށް އޮމާންކޮށް މަޡުހަރު ރީތިކުރަން އުޅޭމީހުންނެވެ.\nތިމާގެ ވާޖިބު އަދާކުރަން އިސްކަންދޭމީހުންނާއި، ތިމާގެ ޙައްޤުތައް ނުލިބިގެން އަވަދިނެތި އުޅޭމީހުންނެވެ.\nތިމާގެ ކަމުގެ ގުޅުންތައް ކަނޑާމީހުންނާއި، އެގުޅުން ދަމަހައްޓަން އުޅޭމީހުންނާއި، ހަމަ އެކަނި ތިމާ އާއި ގުޅުން އޮންނަ ފަރާތްތަކާއި ގުޅުން ބޭއްވުމަށް އުޅޭމީހުންނެވެ.\nހެއްދެވިފަރާތުގެ ނިޢުމަތްތަކަށް ޝުކުރުވެރިވާމީހުންނާއި، އެ ނިޢުމަތްތަކާމެދު ޣާފިލުވެފައިވާމީހުންނެވެ.\nމައިންބަފައިންގެ ޙައްޤުފުރިހަމައަށް އަދާކުރާމީހުންނާއި، އެބައިމީހުނަށް އިހާނާތްތެރިވާމީހުންނެވެ.\nބަލާތަކާއި މުޞީބާތްތަކަށް ކެތްތެރިވާމީހުންނާއި، ފިނޑިކަން ކުރިއަށްނެރޭ ކެތްތެރިކަން ކުޑަމީހުންނެވެ.\nއަނެކާގެ ފަތިފުށް ހޯދަމުންދުވާމީހުންނާއި، ތިމާގެ އުނިކަން ފާހަގަކޮށް އެކަން އިޞްލާޙުކުރަން އުޅޭމީހުންނެވެ.\nއަނެކާގެ ފަރާތުން ބަދަލުހިފަން އުޅޭމީހުންނާއި، އޯގާތެރިކަން އިސްކޮށް މަޢާފުކުރާމީހުންނެވެ.\nކިޔަމަންތެރިކަމައިގެން މަޝްޣޫލުވާމީހުންނާއި، ޙަރާމްކަންތަކަށް އަރައިގަތުމުގައި މަޝްޣޫލުވާމީހުންނެވެ.\nހެޔޮމަގަށް ގޮވާލާމީހުނަށް މަލާމާތްކުރާމީހުންނާއި، އެމަގަށް ގޮވާލުމަށް ހިތްވަރުދޭމީހުންނެވެ.\nމީސްތަކުން ޚަރާބުކުރުމުގައި ތިމާގެ ހަކަތަ ހުސްކުރާމީހުންނާއި، އިޞްލާޙުކުރުމުގައި ޖިހާދުކުރާމީހުންނެވެ.\nމިހުރިހައި މީހުން ގޮވައިގެން ޙަޔާތުގެ ނައު ބާރަށް ދަތުރުކުރަމުންގޮސް ބަނދަރަށް ވާސިލުވެއެވެ.\nބަނދަރަކީ ތޯއެވެ.! ކަށްވަޅެވެ. އިސްވެބުނެވުނު ހުރިހައި ސިފަތަކެއްގެ އަހުލުވެރިން އެތާގައިވެއެވެ.\nފަޤީރުމީހާގެ ގާތުގައި ބޮޑުމަހުޖަނެއްވެސް އޮވެދާނެއެވެ.\nޞާލިޙު މީހާއާއި ޖެހިގެން ޠާލިޙު މީހާވެސް އޮވެދާނެއެވެ.\nޒާލިމުގެ ގާތުގައި މަޒްލޫމް އޮވެދާނެއެވެ.\nވަގުކަލޭގެ އަރިމަތީ މަޙްރޫމް އޮވެދާނެއެވެ.\nޢިއްޒަތްތެރިންނާއި ނިކަމެތިން އެއްތަނެއްގައެވެ.\nޢާލިމުންނާއި ޖާހިލުން އެއްތާކުއެވެ.\nޤަބުރުސްތާނަށް ގޮސް ގޮވާލަބަލާށެވެ! ” ޖާހާއި މަންޞަބުގެ އަހުލުވެރިން ކޮބައިތޯއެވެ؟ މުއްސަނދި މަހުޖަނުން ކޮބައިތޯއެވެ؟ ކިބުރުވެރި އަނިޔާވެރިން ކޮބައިތޯއެވެ؟ ފަޤީރު ނިކަމެތިން ކޮބައިތޯއެވެ؟ އަނިޔާލިބި ބަލިކަށިވީ މީހުން ކޮބައިތޯއެވެ؟”\nމިހާރު އެނަވުގައި މިތިބީ “އަހަރެމެންނެވެ.”\nއަހަރެމެން ކޮންމެމީހަކުވެސް ބަލަންވީ އެމީހަކަށް މި އިނދެވެނީ އެނަވުގެ ކޮން ސީޓެއްގައި ތޯއެވެ؟ އެމީހާގެ ކައިރި ސީޓުތަކުގައި ތިބީ ކޮންބައެއްތޯއެވެ..؟ ކަމުނުދާތާކު އިނދެވޭނަމަ ބަދަލުވާންވީއެވެ.\nއެމީހެއްގެ މަޤާމު އެމީހަކު މިހާރު ކަނޑައަޅަންވީއެވެ!\nމަސްވެރިންނަށް ހާއްސަކޮށްގެން ވެބްސައިޓެއް އިފްތިތާހު ކޮށްފި\n23 ދުވަސް ތެރޭގައި ރަސްމާދޫ ބަނދަރުގެ 11 ޕަސެންޓު މަސައްކަތް ނިންމައިފި\nސުޝާންތުގެ މަރާ ގުޅިގެން ހައްޔަރުކޮށްފައިވާ ރިއާގެ ބަންދުގެ މުއްދަތު އިތުރުކޮށްފި\nކަންގަނާ މަސްތުވާތަކެތި ބޭނުން ކުރިކަމަށް އެއްބަސްވާ ވީޑިއޯއެއް އާންމުވެއްޖެ


PHOTO: Inter office futsal challenge 2021: Final match ge us'alithah | Fainu Online\nއިންޓަރ އޮފީސް ފުޓްސަލް ޗެލެންޖު 2021: ފައިނަލް މެޗްގެ އުސްއަލިތައް\nފައިނުގެ މުއައްސަސާތަކުގެ މެދުގައި ކުޅުނު އިންޓަރ އޮފީސް ފުޓްސަލް ޗެލެންޖުގެ ޗެމްޕިއަންކަން ފައިނު ޞިއްޙީ މަރުކަޒުގެ ޓީމް ރޭ ވަނީ ހޯދާފައެވެ. ފައިނު ފުޓްސަލް ދަނޑުގައި ކުޅުނު މި މުބާރާތުގެ ފައިނަލްގައި ޞިއްޙީ މަރުކަޒާއި ވާދަކުރީ ފައިނު ސްކޫލްގެ ޓީމެވެ. މިމެޗްގެ ފުރިހަމަ ވަގުތު ހަމަވީ2-2ން ދެޓީމް އެއްވަރުވެގެނެވެ. އަދި އެއަަށްފަހު ނަތީޖާ ނެރުނީ ޕެނަލްޓީ ޖަހައިގެނެވެ. ފައިނު ސްކޫލް ޓީމުން ޖެހި2ޕެނަލްޓީއެއް ދިޔައީ ގޯލަަށް އަމާޒު ނުވެއެވެ. ފައިނަލް މެޗްގެ މޭން އޮފްދަ މެޗަކަށް ހޮވިފައިވަނީ ޞިއްޙީ މަރުކަޒު ޓީމްގެ ޙުސައިން އާދަމް މަނިކެވެ. ފައިނު އޮންލައިން ފޮޓޯތައް: އިބްރާހީމް ވަސީމް / އިސްމާޢީލް ޝަފީޢު


Mohamed Noorahdheen Avahaaravee Covid Ge Aalaaskanfulhu Gai - Vaguthu\nމުހައްމަދު ނޫރައްދީން އަވަހާރަވީ ކޮވިޑްގެ އާލާސްކަންފުޅުގައި!\nރަސްގެފާން އައްސުލްތާން ހަސަން ނޫރައްދީންގެ ދަރިކަލުން މުހައްމަދު ނޫރައްދީން\nއައްސުލްތާން ހަސަން ނޫރައްދީންގެ ދަރިކަލުން މުހައްމަދު ނޫރައްދީން އަވަހާރަވީ ކޮވިޑް19 އަށް ފަރުވާ ހޯއްދަވަމުން ދަނިކޮށް ކަން އެނގިއްޖެ އެވެ.\nދައުލަތުގެ އިސް މަގާމުތަކެއް ފުރުއްވާފައިވާ ނިޝާން އިއްޒުއްދީނުގެ އިއްޒަތުގެ ވެރިޔާ މުހައްމަދު ނޫރައްދީން އަވަހާރަވީ އާލާސްކަންފުޅާ އުޅުއްވާތާ ގިނަ ދުވަސްތަކެއްވުމަށް ފަހު މިއަދު ހެނދުނު ދަރުމަވަންތަ ހޮސްޕިޓަލުގައެވެ.\nއެމަނިކުފާނު އަވަހާރަވިއިރު، އުމުރުފުޅަކީ 89 އަހަރުފުޅެވެ.\nމުހައްމަދު ނޫރައްދީން މެދުނުކެނޑި 53 އަހަރު ދުވަހަށްވުރެ ދިގު މުއްދަތެއްގައި ސަރުކާރުގެ ހިދުމަތުގައި ހޭދަކުރެއްވިއިރު، އެމަނިކުފާނުވަނީ ސަރުކާރުގެ ވަރަށް އިސްމަގާމުތަކެއް ފުރުއްވާފައެވެ. މުހައްމަދު ނޫރައްދީން ސަރުކާރުގެ ހިދުމަތް ފެށްޓެވީ 25 ޖުލައި 1954 ގައެވެ. ފުރުއްވައިފައިވާ މަގާމުތަކުގެ ތެރޭގައި، ވުޒާރަތުލް އަވްގާފުގެ ސެކްރެޓަރީ ކަމާއި، މަހްކަމަތުލް ހާރިޖިއްޔާގެ ސެކްރެޓަރީ ކަމާއި، މީޓިއޮރޮލޮޖިކަލް އޮފީހުގެ ވެރިޔާކަމާއި، މުނިސިޕަލްޓީގެ ރައީސްގެ ނައިބު ކަމާއި، މުނިސިޕަލް ކައުންސިލަށް ދާހިލިއްޔާއިން އައްޔަންކުރި މެންބަރުކަން ހިމެނެއެވެ. އަދި ވަޒީރުލް އައުޒަމް އޮފީހުގެ ހާއްސަ ވަކީލު ކަމުގެ މަގާމާއި، މިނިސްޓްރީ އޮފް ޓްރޭޑް އެންޑް ޑިވެލޮޕްމަންޓުގެ ހާއްސަ ވަކީލު ކަމުގެ މަގާމާއި، މިނިސްޓްރީ އޮފް އެޑިޔުކޭޝަންގެ ވަކީލު ކަމުގެ މަގާމާއި، ޑިޕާޓްމަންޓް އޮފް ފިނޭންސްގެ ވަކީލު ކަމުގެ މަގާމާއި، ނައިބު ކަމުގެ މަގާމުވެސް ފުރުއްވައިފައިވެއެވެ. އޭގެފަހުން މިނިސްޓާ އޮފް ހޯމްއެފެއާޒްގެ ނައިބު ކަމުގެ މަގާމާއި، މިނިސްޓާ އޮފް އެޑިޔުކޭޝަންގެ ނައިބު ކަމުގެ މަގާމާއި، ޑެޕިއުޓީ މިނިސްޓާ އޮފް ސްޓޭޓް ފޯ ރިލިޖަސް އެފެއާޒް ކަމުގެ މަގާމުވެސް އެމަނިކުފާނު ފުރުއްވިއެވެ. މީގެއިތުރުން، ދައުލަތަށް ގިނަދުވަހު ހިދްމަތް ކުރެއްވި އިއްޒަތްތެރިއެއްގެ މަގާމުގައިވެސް ހުންނެވިއެވެ.\nމުހައްމަދު ނޫރައްދީނަކީ، ރައްޔިތުންގެ މަޖިލީހުގެ ނ. އަތޮޅުގެ މެންބަރުކަމާއި، ދ. އަތޮޅުގެ މެންބަރުކަމާއި، ގއ. އަތޮޅުގެ މެންބަރުކަންވެސް ކުރައްވާފައިވާ ބޭފުޅެކެވެ.\nމުހައްމަދު ނޫރައްދީންގެ ބައްޕާފުޅު ހަސަން ނޫރައްދީން (ދެ ވަނަ) ރާއްޖޭގެ ރަސްކަން ކުރެއްވީ 1935 އިން 1943 އަށެވެ. ހަސަން ނޫރައްދީ ރަސްކަމަށް އިސްކުރެވުނީ އޭގެ ކުރިން ރަސްކަމުގައި ހުންނެވި ސުލްތާން މުހައްމަދު ޝަމްސުއްދީން (ތިން ވަނަ) ރަސްކަމުން ދުރުކުރުމާއި ގުޅިގެން ފެބްރުއަރީ 21، 1935 ގަ އެވެ. ރަސްކަމަށް ކޮލި ލެވުނީ ޖުލައި 21، 1938 ގަ އެވެ.\nމެއި 25, 2021 18:48\nރަސްކަލަކަސް، އަމީރަކަސް، ވަޒީރަކަސް، މަސައްކަތު މީހާއަށް މަރު އެއީ ޔަޤިން ކަމެކޭ!!!\nއަންނިއަކަށް، ކިނބުލަކަށް މިކަން ނުހުއްޓުވޭނެއޭ!\nމެއި 25, 2021 21:30\n20ޑަކުޓަރު 30ނަރުސް ސަލާމަތްވީ\nމަރުހޫމާއަށް ފާފަ ފުއްސަވާށި\nމިހާރު މުސްކުޅިވެ އެނދުމަތިވެފަ ހުރި މީހެއްވިއްޔާ ފައްސި ސަބަބަކީ ކޮބާ ފަރުދީ ޒިންމާގެ ފަރުވާ ކުޑަކަން މީން އެގެނީ އޮފީހުގައި ނޫނީ ފިހާރަތަކުގައި ތެޅިތެޅފައި މާމަކާފަ ކައިރިޔަށް އަދި ނުވިތާކަށް ހޮޓާތަކުގައިވެސް ދެން މި ކުއްވެރިވަނީ މައިމޫނާ ނޫނީ އިބޫ


Qaanunthakuge beynumaai amaazun kasiyaaruvumakee khudhumukhuthaaru kamuge sifaehkan yaqeen - Dhiyares\nޤާނޫނުތަކުގެ ބޭނުމާއި އަމާޒުން ކަސިޔާރުވުމަކީ ޚުދުމުޚުތާރު ކަމުގެ ސިފައެއްކަން ޔަޤީން\nމޫސާ ފަތުޙީ އާދަމް\nޤާނޫނަކީ ކޮބައިކަން ދޭހަކުރުން\nޤާނޫނަކީ ކޮބައިކަން ބަޔާންކޮށް ދެއްވުމަށްޓަކައި، ރާއްޖޭގައި ފާހަގަ ކޮށްލެވުނު ޢިލްމުވެރިއެއްކަމުގައިވާ، ފަޟީލަތުއްޝައިޚް އަލްމަރުޙޫމް މޫސާފަތުޙީ އަލްއަޒުހަރީ، ޤާނޫނަށްމަގެއް މިނަމުގައި ސިލްސިލާކޮށް ލިއުއްވި ލިއުންތަކުގައި ބަޔާން ކުރައްވާފައިވާ ބައެއް ނުކުތާތައް މިތާނގައި ނަކަލު ކޮށްލަމެވެ. އެމަނިކުފާނު ވިދާޅުވެފައިވާ ގޮތުންނަމަ، ލަފްޒީގޮތުން ޤާނޫނަކީ ދުނިޔޭގެ އެކިއެކި ކަންތައް ވަކި ތަރުތީބެއްގެ މަތީން ގަވާއިދަކުން، ހިނގަމުންދާ ނިޒާމަށް ކިޔާ ނަމެކެވެ. މިސާލަކަށް، ރޭދުވާ ތަކުރާރުވަމުން ދިއުމުގެ ޤާނޫނު، މަރުގެ ޤާނޫނު ޖާޒުބިއްޔަތުގެ ޤާނޫނު، މިއީ މުޅިންވެސް މި މާނައިގައި ޤާނޫނޭ ކިޔޭ ކަންތަކެވެ. ޠަބީޢަތުގެ ޤާނޫނަކީ ބާރެކެވެ. އަޚްލާޤުގެ ޤާނޫނަކީ ހެޔޮގޮތެވެ. މަންޠިޤުގެ ޤާނޫނަކީ ޙައްޤެވެ. ޢަދާލަތުގެ ޤާނޫނަކީ މީސްތަކުންގެ މެދުގައި އިންޞާފަށް ޙުކުމް ކުރުމެވެ. ނަމަވެސް ޤާނޫނީ ޢިލްމުވެރިންގެ ނަޒަރުގައި ޤާނޫނަކީ އަދި މިއެއް ނޫނެވެ. ޤާނޫނީ ޢިލްމުވެރިންގެ އިޞްޠިލާޙުގައި ޤާނޫނަކީ ޖަމާޢަތެއްގެ ތެރޭގައި މީހުންގެ ދިރިއުޅުމުގެ ކަންތައްތައް އިންތިޒާމުކުރާ އަދި އެންމެން އެއަށް ބޯލަނބައި ކިޔަމަން ކުރުވުމަށް ވެރިކަމުގެ ފަރާތުން ބޭނުން ކުރަންޖެހިއްޖެ ހިންދެއްގައި އޭގެ ބޭނުންކުރާ ހުރިހާ ގަވާއިދުތަކެވެ.\nދިވެހިރާއްޖޭގެ ސްޕްރީމްކޯޓްގެ ފަނޑިޔާރު އަލްއުސްތާޛް ޙުސްނުއްސުޢޫދު، ޤާނޫނާއި މުޖުތަމަޢު މިނަމުގައި ލިއުއްވާފައިވާ ފޮތުގައި ބަޔާން ކުރައްވަނީ ޤާނޫނު މަފްހޫމްކުރުމުގެ އާލަމީ ތައުރީފެއް ނުވާކަމުގައެވެ. އެކިމީހުން ޤާނޫނު މާނަކުރަނީ އެކިގޮތަށް ކަމަށް ބަޔާން ކުރައްވަމުން، ގިނަބަޔަކު ބުނާ ގޮތުގައި ޤާނޫނަކީ މުޖުތަމަޢުގައި ހިމެނޭ ފަރުދުންގެ ޢަމަލުތަކާއި އުޅުމާއި ގުޅުންތައް އިންތިޒާމުކޮށް ތަރުތީބު ކުރުމަށްޓަކައި ދައުލަތުން ހަދައި ތަންފީޒުކުރާ އެންމެހައި ގަވައިދުތަކެއް ކަމުގައި ވިދާޅުވެއެވެ. އަދި ޖޯން އޮސްޓިން އަށް ޙަވާލާދެއްވާ ވިދާޅުވެފައިވަނީ، ޤާނޫނަކީ ބުއްދިވެރި އިންސާނަކަށް މަގުދެއްކުމަށްޓަކައި އޭނާގެ މައްޗަށް ބާރު ހިންގޭ މަގާމެއްގައި ހުރި ބުއްދިވެރި އިންސާނަކު ހަދާ ގަވައިދުކަމުގައެވެ. މިބީދައިން ތޯމަސްހޮބްސް އަށް ޙަވާލާދެއްވައި، ޤާނޫނަކީ ބިންގަލުން ރޫޅިފައިވާ މުޖުތަމަޢުތައް އެކަތިގަނޑެއްގެ ގޮތުގައި ހިފަހައްޓާ ތެރަހެއްކަމުގައި ވިދާޅުވެއެވެ.\nޤާނޫނުތަކުގެ ބާވަތާއި ދަރަޖަތަކަށް ނަޒަރު ހިންގުން\nޤާނޫނުތަކުގެ ތެރޭގައި އެންމެ އިސްކަންދެވޭ ޤާނޫނުތަކަކީ އިންސާނާގެ ބާރުނުފޯރާ ޤާނޫނުތަކެވެ. މީގެތެރޭގައި ހިމެނޭ އެއްބަޔަކީ ދާއިމަށްދެމިގެންދާ ޤާނޫނެވެ. އެއީ ފެށުނީއްސުރެ ދުނިޔޭގެ ނިމުމާއިހަޔަށްވެސް ދެމިއޮންނަ ޤާނޫނުތަކެވެ. ނުވަތަ ޢާލަމީ ޤާނޫނެވެ. އިރުހަނދާއި ރޭދުވާ ތަކުރާރުވުން ފަދަ ކަންކަން ހިނގަމުންދަނީ މިފަދަ ޤާނޫނުގެ ދަށުންނެވެ. މިއާއެކު މިފަދަ އަނެއް ޤާނޫނަކީ އިލާހީ ޤާނޫނެވެ. އެއީ މުޅިޢާލަމްތަކާއި އެންމެހައި މަޚްލޫޤުންވެރި މާތްﷲ އިންސާނުންނަށްޓަކައި ކަނޑައެޅުއްވި ޝަރީޢަތެވެ. މާތް ﷲ ކަނޑައަޅުއްވާފައިވާ ޝަރީޢަތް ނުވަތަ ޤާނޫނަށް އެއްވެސް ބަދަލެއް ގެނައުމަކީ ނުވަތަ އެއަށް ގޮންޖެހުމަކީ އިންސާނާއަށް ލިބިފައިވާ ޢިލްމެއްނޫނެވެ. ޤާނޫނީ ޢިލްމުވެރީން ބަޔާންކުރާ އަނެއް ޤާނޫނަކީ ޠަބީޢީ ޤާނޫނެވެ. ނުވަތަ ޤުދުރަތީ ޤާނޫނެވެ. އެއީ ދިރުންހުރި ތަކެއްޗާއި ގުޅިފައިވާ ޤާނޫނެވެ. އުފަންވުމާއި މަރުވުމާއި ނިދުމާއި ހޭލުމާއި އުފާލިބުމާއި ހިތާމަ ލިބުންފަދަ ކަންކަމަކީ މިޤާނޫނުގައި ކަނޑައެޅިފައިވާ ގޮތެއްގެމަތީން ހިނގަމުންދާ ކަންކަމެވެ.\nކުރީން ބަޔާންކުރި ޤާނޫނުތަކާއި ޚިލާފަށް އިންސާނުން ހަދާ ޤާނޫނުތަކަކީ މުޅީން ތަފާތު އެއްޗެކެވެ. ޢިލްމީ ނަޒަރަކުން ބަލާއިރު މިފަދަ ޤާނޫނުގެ ބާވަތްތައް ވަކިކުރެވި އަދި ދަރަޖަތަކަށް ބައިވެސް ކުރެވިދާނެއެވެ. ދައުލަތެއްގައި އޮންނަ ދުސްތޫރު ނުވަތަ ޤާނޫނުއަސާސީއަކީ އެދައުލަތެއްގެ ހުރިހާކަމެއްގެ ޤާނޫނީ މައިގަނޑު ހަމަތައް ހީރަސްކޮށް ހިފަހައްޓައިދޭ އެންމެ ވަރުގަދަ ޢަޤުދެވެ. ދުސްތޫރުގައި ކަނޑައަޅާފައިވާ ކަމެއް ނަފީކުރާ ނުވަތަ އޭގައިވާ ހަމައެއް ގެއްލިގެންދާ އުޞޫލެއް ނުވަތަ ޤަވައިދެއް ނުވަތަ ޤާނޫނެއް އުފަންވެއްޖެނަމަ އެގެއްލިގެންދަނީ ޤާނޫނުގެ ބާރުވެރިކަމެވެ. ނުވަތަ އެބޭއިހުތިރާމު ކުރެވެނީ އެންމެންގެ ޢާންމު ޤަބޫލުކުރުން ތަކަށެވެ. ދުސްތޫރީ އެންމެ މަތީބާރުގެ މައްޗަށް އެއްވެސް ފިއްތުމެއް އަންނަ ނަމަ ދައުލަތުގެ ސާބިތުކަން ގެއްލި، އެންމެންވެސް ޤާނޫނަށް ބޯލަނބަށް އޮންނަ ހަމަ ގެއްލި ދާނެއެވެ.\nޤާނޫނުގެ ބޭނުމަކީ ކޮބައިކަމާމެދު ވިސްނާލުން\nދިވެހިރާއްޖޭގެ ޤާނޫނީ އަދި ޝަރުޢީ ދާއިރާގެ މަޝްހޫރު މުރުޝިދު އަލްއުސްތާޛް މޫސާ ފަތުޙީ އަލްއަޒުހަރީ، ވިދާޅުވެފައިވާ ގޮތަށް ބަލާއިރު، ޤާނޫނު ވާންވާނީ ޢާއްމު އެއްޗަކަށެވެ. އަދި އެއީ ވަކިމީހަކު ވަކި ވަޒީފާއަކަށް އައްޔަންކުރުމަށް ކަނޑައަޅާ ކަނޑައެޅުމަކަށް ނުވަތަ ވަކި ފިހާރައެއް ބަންދު ކުރުމަށް ކަނޑައަޅާ ކަނޑައެޅުމަކަށް ނުވަތަ ވަކިމީހެއްގެ މިލްކިއްޔާ މުޞާދަރާ ކުރުމަށް ކަނޑައަޅާ ކަނޑައެޅުމަކަށް ވެގެންނުވާނޭ ކަމަށް ވިދާޅުވެއެވެ. އަދި އެފަދަ ކަނޑައެޅުން އެއީ ޤާނޫނެއް ކަމަކަށް ނުބެލެވޭނެ ކަމަށް ވިދާޅުވެއެވެ. ޤާނޫނަށް ބޯލަނބައި ކިޔަމަންވުން އެންމެންގެ މައްޗަށް ލާޒިމުވާކަމުގެ ޤަބޫލުކުރުމަކީ އިންކާރެއް އެމައްޗަށް އޮތްކަމެއް ނޫނެވެ. އެހެނީ ޤާނޫނުތައް ހެދިފައިވަނީ މުޖްތަމަޢުގައި ދިރިއުޅޭ އެންމެންގެ ކަންތައްތައް ތަންޒީމު ކުރުމަށެވެ. މިގޮތުން މިކަންތައްތައް ތަންޒީމު ކުރެވޭނީ އެއަށް ކިޔަމަންވުމަށް އެންމެންގެ މައްޗަށް އެއްހަމައެއްގައި މަޖްބޫރުކަން އޮވެގެންނެވެ. ކޮންމެ ޤާނޫނެއްގައިވެސް ކިޔަމަންނުވި މީހަކަށް އޮންނަ ޖަޒާއަކީ ބޯލެނބުމަށް ބާރުއަޅައިދޭ ކަމެކެވެ.\nޤާނޫނުތަކުގެ މަޤްޞަދު ނުވަތަ ބޭނުންތައް ނެގެހެއްޓުމަކީ ދައުލަތާއި އަފުރާދުންގެ ޒިންމާއެކެވެ. ޤާނޫނަކާއި ޚިލާފުވެއްޖެނަމަ ޖަޒާ ނުވަތަ އަދަބު ދިނުމަށް ކަނޑައަޅަނީ މިބޭނުމަށެވެ. މިގޮތުން ކަނޑައަޅާ އެއްޖަޒާއަކީ ޤާނޫނާއި ޚިލާފުވުމުގެ ކުރީން ދެވޭ ޖަޒާއެވެ. ބޭނުމަކީ އެއްގޮތަކަށްވެސް އެފަދަ ޢަމަލެއް ހިންގުމުގެ ފުރުޞަތު ނުބޭއްވުމެވެ. މިބާވަތުގެ ޖަޒާއަށް "ކުރިޔަނުދޭ ޖަޒާ" އޭ ކިޔަމާބަހީއެވެ. މިފަދަ ޖަޒާއަކީ ވަރަށް ނާދިރު އެއްޗެކެވެ. ޢާންމުގޮތެއްގައި ޤާނޫނީގޮތުން އަދަބެއް ނުވަތަ ޖަޒާއެއް މީހަކަށް ދެވޭނީ އޭނާގެ ކުރިމަތީގައި ފެންނަންއޮތް ޤާނޫނަކާއި ޚިލާފުވުމަށްފަހު ގައެވެ. އެއީ ކުށުގެ ސަބަބުން އޭނާގެ ނަފްސަށް ބުރައެއް އުފުލަން ޖެއްސުމާއި، އެނޫން މީހުންނަށް އިބްރަތަކަށްވެ ކުށުންބަރީއަ ވުމަށް ބާރުއެޅުމެވެ. މިއީ ތައުދީބީ ޖަޒާއެވެ.\nޤާނޫނުތަކުގެ ތެރެއިން ކަންކަމަށް ފަރުވާހޯދުން\nމުޖުތަމަޢުގެ ސަލާމަތާއި ހަމަޖެހުމަށްޓަކައި ޤާނޫނީ ފަރުވާއަކީ މިއަދު ވަރަށް މުހިންމުވާ ފަރުވާއެކެވެ. އެހާމެ ބޭނުންތެރި އެއްޗެއްމެއެވެ. ހުރިހާގޮތަކުންވެސް އިންޞާފުވެރި ތަފާތުކުރުންތަކުން މިންޖުވެފައިވާ ފަރުވާއަކުން މެނުވީ އެދެވޭ އުފަލެއް އުފަންވުމަކީ މުސްތަޙީލު ކަމެކެވެ. އަދި އެހެންމެ މިގޮތުން އީޖާދުކުރެވޭ ޤާނޫނީ ފަރުވާއަކީ ހަމަކުއްލިއަކަށް ދިމާވާ ކަމަކަށް އަމާޒުކުރެވޭ ކުއްލި ފަރުވާއަކަށް ނުވުމަކީ ދުނިޔޭގެ ތަހްޛީބު ބަލައިގެންފައިވާ ގޮތެވެ. ޤާނޫނުތަކެއް ވުޖޫދުކޮށްގެން ޙާޞިލު ކުރަންޖެހޭނީ އެންމެންގެ މަންފާއެވެ. ހުޅުވަންޖެހޭނީ އުފާވެރި ދޮރުތަކެވެ. ހިމާޔަތްވާން ޖެހޭނީ ޢާންމު މަޞްލަޙަތެވެ. އަމުދުން ހީލަތްތެރިކަމާއި، ކެހިވެރިކަމާއި، ބަދަލުހިފުމާއި، ޒާތީބަދަލު ހިފުމަށް ޖާގައޮތުމަކީ ޤާނޫނީފަރުވާގެ މަފްހޫމުން ބޭރުގައިވާ ޢަމަލުތަކެކެވެ. ޤާނޫނަކީ އަދި ޤާނޫނުގެ ހެދުމުގެ ނިޔަތް އެއީ، އެއްވެސް ގޮތަކުން މީހުން ބަނުމަށްޓަކައި ސިއްރިއްޔާތުގައި ހަދާ މަޅިފައްޗަކަށް ވެގެން ނުވާނެއެވެ. ޚާއްޞަކޮށް ދިގުމާޒީއެއްގެ ތެރެއަށްގޮސްފައިވާ ކަންތައްތަކެއްގެ މުތުނަށް ފީނައިގެން މިއަދުގެ ޙާލަތަށް ހެދޭ ޤާނޫނަކުން މާޒީއެނބުރި އަލުން އުފަންކުރުވާ ކާނާއަކަށް ޤާނޫނުތަކުގެ މާއްދާތައް އަތުރާލެވިގެން ނުވާނެއެވެ. އަދި ބައެއްގެ މައުސޫމުކަން ނައްތާލުމަށްޓަކައި ކެހިވެރި ދަލެއްގެ ގޮތުގައި ޤާނޫނު ވިޔުމަކީ އޭގެ ފައިދާއަށްވުރެ މުޖުތަމަޢަށް ގެއްލުން ލިބިގެންދާނޭ ކަމެއްކަމުގައި ސަލާމަތް ބުއްދި ބުނެދެއެވެ.\nހަތިޔާރެއްގެ ގޮތުގައި ޤާނޫނު އަތަށްނެގުމަކީ ބޮޑުނުރައްކަލެއް\nރައްޔިތުންނާއި ދައުލަތާއި ދެމުދުގައިވާ ގުޅުންތައް ގުޅުވައިދޭ އެއް ވަޞީލަތަކަކީ ޤާނޫނުތަކެވެ. މިގުޅުންތައް އެއީ ބަދަހި އަދި އެދެމެދުގައި ލޯތްބާއި ކުލުނުއޮތް ގުޅުމަކަށް ހަދާ މައިގަނޑު އެއްޗަކީވެސް ޤާނޫނުތަކެވެ. އެއްފަރާތުން އަނެއްފަރާތަށް އަދާކުރަންޖެހޭ ޒިންމާތަކާއި، ތަބާވާންޖެހޭ ހަމަތަކާއި، ޙިމާޔަތްކޮށްދޭ މަސްލަޙަތު ބުނެދެނީ ޤާނޫނުތަކުގެ ޛަރީޢާއިންނެވެ. ޤާނޫނުހެދުމާއި، ތަންފީޒުކުރުމަކީ ދައުލަތުގެ މައިބަދަ ހިފަހައްޓައިދޭ އަސާސީބާރެވެ. ޤާނޫނުހެދޭ ގޮތަކުން ނުވަތަ ޤާނޫނު ތަންފީޒު ކުރާ ގޮތަކުން ދައުލަތުގެ މައިބަދަ ބިނދި ދައުލަތް ބިންމައްޗަށް ވެއްޓިދިއުމުގެ ނަތީޖާ އުފަން ވެދާނެއެވެ. އެހާލަތުގައި އަފުރާދުންގެ ޖަޒުބާތު ނުރައްކަލަށް ބަދަލުވެ ފަރުދުންނަށް އޮތް ބިރުވެރިކަމަކަށް ބަދަލުވެ ގެއްލުންދެނިވި ވޭނީ ދިރިއުޅުމަކަށް މުޅި މުޖުތަމަޢު ބަދަލުވެދާނެއެވެ. މިފަހަކަށްއައިސް ދިވެހިރާއްޖޭގެ ޝޫރާމަޖިލިސް ތެރެއިން ފެންނަމުންދަނީ ޤާނޫނުގެ ފުޅާ މަޤާޞިދަށްވުރެ ހަނިކުރެވިފައިވާ މަޤުޞަދުތަކުގެ މައްޗަށް ބިލްތައް ލިޔެވިގެންދާ ތަނެވެ. އަދި ދުނިޔެ ޤަބޫލުކުރާ ޢާންމު ޤާނޫނީހަމަތަކާއި ޚިލާފު ހަމަތަކަކަށް ކުއްލިއަކަށް އަވަސް އަރުވާލައިގެން ހަނިއަމާޒުތަކެއް ޙާޞިލުކުރެވޭ ބީދަޔަކަށް ޤާނޫނީ ބިލްތައް ފަރުމާ ކުރެވިގެންދާ މަންޒަރެވެ.\nމިގޮތުން ފާހަގަ ކުރެވުނު އެއްކަމަކީ ޤާނޫނުއަސާސީގެ ތެރެއިން އުފެދިފައިވާ މިނިވަން މުއައްސަސާތަކުގެ ބާރު ކަނޑުވާލުމަށްޓަކައި ޤާނޫނުތަކެއްގެ ސިފައިގާ ނުވަތަ ފަށަލަ ތަކެއްގެގޮތުގައި ވަކިކޮމިޝަންތަކެއް އުފެއްދުމެވެ. އަދި އެފަދަ ކޮމިޝަންތަކުގެ މަޤުޞަދާއި، އަމާޒާއި، ދާއިރާތައް ބިނާ ކޮށްފައިވަނީ، ވަކިވަކި ބަޔަކަށް ބަލައި ވަކި ނަތީޖާތަކެއް ނެރެހޯދައި އުފަން ކުރުމުގެ މައްޗަށެވެ. ދެވަނަކަމަކަށް ފާހަގަ ވެގެންދިޔައީ، ބަދަލުހިފުމާއި، ބިރުދެއްކުމުގެ އަސާސްތަކަށް ބުރަވާ ޤާނޫނުތަކެއް އުފަން ކުރުމެވެ. މިގޮތުން އިންތިޤާލީ ޢަދާލަތުގެ ނަމުގައި އުފަންކުރި ޤާނޫނަކީ އޭގެސަބަބުން، ބާރުވެރިކަން ލިބިގެން މިއަދު މަހުކަމާތަކުގައި ތިބި ބާރުވެރި ފަރާތްތަކުން އަނެކުންނަށް ބިރުދެއްކުމަށް މަގު ކޮށައިދީފައިވާ ޤާނޫނެކެވެ. ޢަދުލުވެރިކަމާއި އިންޞާފުވެރި ކަމަށްވުރެ "މަށަށް ފެންނަ ގޮތަށް" ކަންކުރަށް ހުޅުވިދޮރެއްގެ ސިފައޮތް ޤާނޫނެކެވެ. ތިންވަނަ ކަމަކަށް ފާހަގަކުރެވެނީ ބޮޑެތިމުއައްސަސާތަކުގެ ހައިބަތާއި ބާރުވެރިކަން ސިޔާސީވެރިންގެ ކުރިމަތީގައި ކުޑަކަކޫ ޖެއްސުމަށްޓަކައި ޤާނޫނުތަކަށް ބަދަލު ގެނައުމެވެ. އަލަށް އެކުލަވާލައި ފާސްކޮށްފައިވާ ފުލުހުންގެ ޤާނޫނަކީ މިކަމުގެ މިސާލެކެވެ. މީގައި ބުނަންއޮތީ ހީލަތްތެރިކަމުގެ ނަތީޖާއަކީ ހިތިއެއްޗެކެވެ. ތިމާމެންނަށް އޭގެ ހިތިކަން ތަހައްމަލު ކުރަންވެސް ޖެހިދާނެއެވެ. އަނެކުންނަކީ މޮޔައިންކަމަށް ނުބަލާށެވެ. ޤާނޫނު ހެދުމުގައި ބުއްދި އިސްކުރާށެވެ. ޢަދުލާއި އިންޞާފަށް ޖާގަދޭށެވެ.\nޤާނޫނު އަސާސީ ސިޔާސީ ޖުޑީޝަރީ\nނިކަލޯ މަކިއަވެލީގެ "ދަ ޕްރިންސް": ސިޔާސީންގެ އަތްމަތީ ފޮތް\nޖުޑިޝަރީގެ މިނިވަންކަމަށް ސިޔާސީ ހިޔަނި\nބުނިގޮތަށް ކަންތައް ނުކުރަން އިބޫސަރުކާރަށް ދެއްކޭނެ ބަހަނާއެއްނެތް\nމަގޭ ބަސް: އަނެއްރާއްޖެ ޖަޒީރާކުރަން ކަނޑައަޅާފައިވާ އެޖެންޑާތަކުގެ އަނދިރިފަރާތް


Bangladesh kiyaa kudhinge muzaaharaagai gaumu huttumakah | Mihaaru\nކިޔަވާ ކުދިން މުޒާހަރާ ކުރަމުން ދަނީ މަގުތަކުގެ ރައްކާތެރިކަން ޔަގީންކޮށްދިނުމަށް އެދި ގޮވާލާ. --ފޮޓޯ:ރޮއިޓާސް\nބަންގްލަދޭޝްގެ ކިޔަވާ ކުދިންގެ މުޒާހަރާގައި ގައުމު ހުއްޓުމަކަށް\n05 އޯގަސްޓް 2018 - 13:20\nޑާކާ (އޮގަސްޓް 5) - ބަންގްލަދޭޝްގެ މަގުތަކުގެ ރައްކާތެރިކަން ޔަގީން ކޮށްދިނުމަށް އެދި ކިޔަވާ ކުދިން ފެށި މުޒާހަރާގައި ގައުމު ހުއްޓުވުމަކަށް ގެނެސްފި އެވެ.\nކިޔަވާ ކުދިން ހަޅުތާލަށް ނުކުމެފައި ވަނީ ބާރު ސްޕީޑުގައި ދަތުރުކޮށްފައި ދިޔަ ބަހަކުން ޖެހި ދެ ކުއްޖަކު މަރުވި ހާދިސާ އަށް ފަހު އެވެ. ކިޔަވާ ކުދިންގެ މުޒާހަރާ ކުރާތާ ހަތް ވަނަ އަށް ވީ ދުވަހު ވަނީ ސަރުކާރަށް ތާއީދުކުރާ ކިޔަވާ ކުދިންގެ ގްރޫޕަކުން ނުކުމެ ހަމަނުޖެހުން ހިންގައިފަ އެވެ. މި ހަމަނުޖެހުންތަކުގައި ވަނީ 25 މީހުން ޒަޚަމްވެފަ އެވެ.\nބަންގްލަދޭޝްގެ ބައެއް ނޫސްތަކުން ބުނި ގޮތުގައި މުޒާހަރާ ކުރި ކުދިންނަށް ހަމަލާދީފައި ވަނީ ވެރިކަން ކުރާ އަވާމީ ލީގާ ގުޅުން އޮންނަ ކިޔަވާ ކުދިންގެ ޖަމާއަތެއް ކަމަށްވާ ބަންގްލަދޭޝް ޗަޓްރާ ލީގުގެ މެންބަރުން ކަމަށެވެ. ބައެއް ނޫސްވެރިން ބުނެފައި ވަނީ އެ މީހުންގެ ކެމެރާތައް ވެސް ހަލާކުކޮށްލާފައިވާ ކަމަށެވެ.\nމުޒާހަރާ ކުރި ކުދިންނަށް ހަމަލާ ދިނީ ސަރުކާރަށް ތާއީދުކުރާ ކިޔަވާ ކުދިންގެ ގްރޫޕަކުން ކަމަށްވޭ. --ފޮޓޯ:ރޮއިޓާސް\nމުޒާހަރާތަކާ ގުޅިގެން ބަންގްލަދޭޝް ސަރުކާރުން އިއްޔެ ވަނީ 24 ގަޑިއިރަށް މޯބައިލް އިންޓަނެޓުގެ ޚިދުމަތް ކަނޑާލައިފަ އެވެ.\nއަހަރެމެންގެ ޑިމާންޑްތައް ފުރިހަމަވުމުން ނޫނީ މަގުތައް ދޫކޮށް ނުދާނަން. އަހަރެމެން ބޭނުން ވަނީ މަގުތަކުގެ ރައްކާތެރި ކަމާއި ރަނގަޅު ޑްރައިވަރުން،" މުޒާހަރާ އަށް ނުކުމެ ހުރި ކުއްޖެއް ކަމަށްވާ އަލް މިރާން އޭއެފްޕީ އަށް ބުންޏެވެ.\nމުޒާހަރާގައި އުޅޭ ބައެއް ކުދިން ދަނީ ޑާކާގެ މަގުތަކުގެ ވެހިކަލްތައް ހުއްޓުވައި ޑްރައިވަރުންގެ އަތުގައި ސައްހަ ލައިސަންސެއް އޮތްތޯ އާއި އެ ވެހިކަލުގެ ރޯޑްވާދީ ކަންޑިޝަން ރަނގަޅުތޯ ބަލަމުންނެވެ.\nބަންގްލަދޭޝްގެ ކިޔަވާ ކުދިން މުޒާހަރާ ކުރާތާ ހަފުތާއަކަށް ވުރެ ގިނަ ދުވަސްވެއްޖެ. --ފޮޓޯ:އޭއެފްޕީ\nއިތުރު ލިޔުންތައް މުޒާހަރާ ކިޔަވާކުދިން ބަންގްލަދޭޝް


SunOnline: Schedule dhathuruthah fashai, Kulhudhuffushi Airport rasmeekoh hulhuvaifi\nޝެޑިއުލް ދަތުރުތަކާއެކު ކުޅުދުއްފުށި އެއާޕޯޓު ރަސްމީކޮށް ހުޅުވައިފި\nކުޅުދުއްފުށި އެއާޕޯޓު -- ފޮޓޯ/ މުހައްމަދު ސަމީހު\nހދ. ކުޅުދުއްފުށީގައި ސަރުކާރުން އެޅި ޑޮމެސްޓިކް އެއާޕޯޓަށް ޝެޑިއުލް ދަތުރުތައް ފަށައި، އެއާޕޯޓު ރަސްމީކޮށް ހުޅުވައިފިއެވެ.\nމިއަދު ހެނދުނު ހދ. ކުޅުދުއްފުއްޓަށް ޝެޑިއުލް ދަތުރުތައް ފަށާފައިވަނީ ގައުމީ އެއާލައިން މޯލްޑިވިއަންއިންނެވެ.\nމޯލްޑިވިއަންގެ ފްލައިޓު Q2 440 މިއަދު ހެނދުނު ކުޅުދުއްފުށީ ޑޮމެސްޓިކް އެއާޕޯޓަށް ވަނީ ޖައްސާފައެވެ. އެ ފްލައިޓުގައި ޓްރާންސްޕޯޓު އެންޑް ސިވިލް އޭވިއޭޝަން މިނިސްޓްރީގެ ސްޓޭޓް މިނިސްޓަރު އަހްމަދު ޒުހައިރާއި ޑެޕިއުޓީ މިނިސްޓަރުން ހަމަދު އަބްދުލްޣަނީއާއި ހިދާޔާ ނަސީރު ކުޅުދުއްފުއްޓަށް ވަޑައިގަތެވެ.\nފްލައިޓު ޖެއްސުމަށްފަހު ކުޅުދުއްފުށީގައި ބޭއްވި ނޫސްވެރިންގެ ބައްދަލުވުމެއްގައި ސްޓޭޓް މިނިސްޓަރު އަހްމަދު ޒުހައިރު ވިދާޅުވީ މިއަދު ހެނދުނު ޖެއްސި ފުރަތަމަ ޝެޑިއުލް ފްލައިޓާއެކު ކުޅުދުއްފުށީ ޑޮމެސްޓިކް އެއާޕޯޓު މިހާރު ވަނީ އާންމު ދަތުރުތަކަށް ހުޅުވާލާފައި ކަމަށެވެ.\nކުޅުދުއްފުށި އެއާޕޯޓަށް ޖެއްސި ފުރަތަމަ ޝެޑިއުލް ފްލައިޓު -- ފޮޓޯ/ މޯލްޑިވިއަން\nކުޅުދުއްފުށީ އެއާޕޯޓުގައި މިވަގުތު ހުރީ ރަންވޭއަކާއި ޓާމިނަލްއެއް އެކަންޏެވެ. އެތަނުގައި އެއާ ޓްރެފިކް ކޮންޓްރޯލް ޓަވަރެއް އަދި ނެތުމުން، އޭޓީސީގެ ހިދުމަތް ދެނީ ކައިރީގައި އޮންނަ ހދ. ހަނިމާދޫ އިންޓަނޭޝަނަލް އެއާޕޯޓުންނެވެ.\n"އޭޓީސީ ޓަވަރެއް މިވަގުތު ނެތަސް، އޭޓީސީ ޓަވަރެއް އަޅުގަނޑުމެން އަޅާނަން. ރަންވޭ ލައިޓިންގްސް ގާއިމުކުރަން އޮތީ ޕްލޭންކުރެވިފައި. އަދި ގްރައުންޑް ހެންޑްލިން އިކުއިޕްމަންޓާއި ސެކިއުރިޓީ އިތުރަށް ރަނގަޅު ކޮށް، ޓާމިނަލް ފެސިލިޓީސްވެސް އިތުރަށް ރަނގަޅުކުރުމަށް ނިންމާފައި އޮތީ. މިކަންކަން މިއަންނަ އަހަރަށް ބަޖެޓު ކޮށްފައި ހުއްޓަސް ބައެއް ކަންކަން މިއަހަރު ކުރެވޭނަމަ ކުރިއަށް ގެންދަން ނިންމާފައި ވަނީ،" ސްޓޭޓް މިނިސްޓަރު ޒުހައިރު ވިދާޅުވިއެވެ.\nރީޖަނަލް ހޮސްޕިޓަލެއްވެސް ހުންނަ ކުޅުދުއްފުށީގައި މިއަދު އޮޕަރޭޓުކުރަން ފެށި ޑޮމެސްޓިކް އެއާޕޯޓުގައި ރަންވޭ ލައިޓްސް ނެތުމުގެ ސަބަބުން މިވަގުތު ރޭގަނޑު ފްލައިޓެއް ނުޖައްސާނެއެވެ. އެހެންކަމުން ރޭގަނޑު ބަލިމީހުން އެމަޖެންސީގައި ސީދާ ކުޅުދުއްފުށިން ފްލައިޓުގައި ނުގެންދެވޭނެއެވެ.\nސްޓޭޓް މިނިސްޓަރު ޒުހައިރު މިއަދު ވިދާޅުވީ ރަންވޭ ލައިޓްސްގެ މައްސަލައަށް އަވަސް ހައްލެއް ހޯދައި، އެ ލައިޓްތައް އަވަހަށް ގާއިމުކުރެވޭތޯ ބައްލަވާނެ ކަމަށެވެ.\nކުޅުދުއްފުށި އެއާޕޯޓަށް ޝެޑިއުލް ދަތުރުތައް ފެށުމަށްޓަކައި ޓްރާންސްޕޯޓު އެންޑް ސިވިލް އޭވިއޭޝަން މިނިސްޓްރީގެ އިސްވެރިން އެ އެއާޕޯޓުގައި -- ފޮޓޯ/ މޯލްޑިވިއަން\nއަދި މިވަގުތު ކުޅުދުއްފުށި އެއާޕޯޓު ހިންގަނީ ކައިރީގައި އޮންނަ ހަނިމާދޫ އެއާޕޯޓުގެ މުވައްޒަފުން ލައިގެން ކަމަށާއި، ނަމަވެސް މިހާރުވެސް އޮތީ ކުޅުދުއްފުށި އެއާޕޯޓަށް ނަގާ މުވައްޒަފުން ޝޯޓްލިސްޓުކޮށް ނިންމާފައި ކަމަށް ސްޓޭޓް މިނިސްޓަރު ވިދާޅުވިއެވެ.\n"ބޮޑު އީދު ނިމޭ ތަނުން މުވައްޒަފުން ނަގާނަން. އަދި އެންމެ ގިނަވެގެން އެއް މަސްދުވަސް ތެރޭގައި މިތަނުގައި ތިބޭނީ ކުޅުދުއްފުށީ އެއާޕޯޓުގެ މުވައްޒަފުން،" ޒުހައިރު ވިދާޅުވިއެވެ.\nގައުމީ އެއާލައިން މޯލްޑިވިއަންއިން ނިންމާފައިވަނީ ކުޅުދުއްފުއްޓަށް ހަފްތާއަކު ތިން ދަތުރު ކުރުމަށެވެ.\nކުޅުދުއްފުށީ އެއާޕޯޓުގެ ރަންވޭ އަޅައި، އެ ރަންވޭ އިފްތިތާހުކޮށްފައި ވަނީ މިދިޔަ އަހަރުގެ ސެޕްޓެމްބަރު މަހު ރިޔާސީ އިންތިހާބުގެ ކެމްޕޭނުގެ ތެރޭގައި، އެ ރަށަށް ފްލައިޓުގައި އޭރުގެ ރައީސް އަބްދުﷲ ޔާމީން އަބްދުލްގައްޔޫމް ވަޑައިގެންނެވެ.\nފަތުރުވެރިން ރާއްޖޭގައި ތިބޭ ދުވަހުގެ އަދަދަށް ދަށްވުމެއް\n"ރާއްޖެއަކީ ލޯނުތައް އަނބުރާ ދެއްކުމުގައި ނަމޫނާ ގައުމެއް"


Moosun emme goahee Addu aai Fuvahmulakah\nމޫސުންގޯސް ދުވަހެއްގައި ބަޔަކު ކަނޑުދަތުރު ކުރަނީ: މޫސުން އެންމެ ގޯހީ އައްޑޫ ސަރަހަށްދަށް ކަމަށް މެޓް އޮފީހުން ވަނީ ބުނެފައި -- އަވަސް ފޮޓޯ\nރާއްޖޭގެ ބައެއް އަތޮޅު ތަކަށް މޫސުން ގޯސްވެފައިވާތީ އެ އަތޮޅުތަކަށް މޫސުމާބެހޭ ގައުމީ އިދާރާއިން މޫސުމީ އެލާޓްތައް ނެރެފި އެވެ. އެ އިދާރާގެ ފޯކާސްޓް ތަކުން ދައްކާގޮތުގައި މޫސުން އެންމެ ގޯހީ އައްޑު އަތޮޅަށެވެ.\nމޫސުމުގެ މި އެލާޓް ދެ ލެވެލަކަށް ނެރެފައި ވާއިރު ވައިޓް އެލާޓެއް ނެރެފައި ވަނީ ވ. އަތޮޅުން ފެށިގެން ބ. އަތޮޅާއި ހަމައަށެވެ. މިއަދު ހެނދުނު 9:00 އިން ފެށިގެން މެންދުރު 2:00 ޖެހުމާއި ހަމައަށް މި އެލާޓް ދެމި އޮންނާނެ އެވެ. މީގެ އިތުރުން މޫސުން އިތުރަށް ގޯސްވެފައި ވާތީ މިއަދު ހެނދުނު 2:00 ޖެހުމާއި ހަމައަށް އައްޑޫން ފެށިގެން ފުވައްމުލަކާއި ހަމައަށް ވަނީ ޔެލޯ އެލާޓެއް ނެރެފަ އެވެ.\nމެޓުން ބުނީ މިވަގުތު ތަކުގައި ރާއްޖޭގެ އެކި ހިސާބުތަކަށް ބޯކޮށް ވާރޭ ވެހި ގުގުރާނެ ކަމަށެވެ. ކުރިއަށް އޮތް 24 ގަޑި އިރުތެރޭގައި ވެސް ރާއްޖޭގެ ދެކުނާއި މެދު އަތޮޅުތަކުގެ ބޮޑުބަޔަކަށާއި އުތުރުގެ އެކި ހިސާބަށް ވިއްސާރަކޮށް ގުގުރާނެ ކަމަށެވެ. ބައެއް ރަށްތަކަށް ބޯކޮށް ވާރޭވެހޭނެ ކަމަށް ވެސް މެޓުން ލަފާކޮށްފައި ވެއެވެ.\nފޯކާސްޓްތައް ދައްކާ ގޮތުން ވައިޖެހެނީ މެދުރާއްޖެތެރެއާއި ދެކުނުގެ އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު 17 މޭލާ 27 މޭލާ ދެމެދުގެ ބާރުމިނުގަ އެވެ. އަދި އުތުރުގެ އަތޮޅުތަކަށް ދެކުނާއި ހުޅަނގުދެކުނުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގަ އެވެ. ވިލާގަނޑުގައި ގަޑިއަކު 45 މޭލާއި 55 މޭލާ ދެމެދުގެ ބާރުމިނަށް ވައިގަދަވާނެ އެވެ.\nމުސޫމާބެހޭ އިދާރާގެ ރިކޯޑްތަކުން ދައްކާ ގޮތުގައި މިހާރު ރާއްޖެއަށް ކުރަމުންދާ ވިއްސާރަގައި މިދިޔަ 24 ގަޑިއިރު އެންމެ ގިނައިން ވާރޭ ވެހިފައި ވަނީ އައްޑު އަތޮޅު ގަމަށެވެ. އެއީ 166.3 މިލިލީޓަރުގެ ވާރެ އެވެ. ދެން އެންމެ ގިނައިން ވާރޭވެހުނީ ގއ. ގެމަނަފުއްޓަށެވެ. އެއީ 106.4 މިލިލީޓަރުގެ ވާރެ އެވެ. އައްޑު އަތޮޅު ހިތަދޫއަށް 91.8 މިލިލީޓަރަށް ވާރޭ ވެހުނެވެ. މާލެއަށް ވެހިފައި ވަނީ 1.2 މިލިލީޓަރުގެ ވާރެ އެވެ.\nމެޓުން ބުނީ ރާއްޖެއަށް މިހާރު ކުރާ ވިއްސާރައަކީ ރާއްޖެ ސަރަހައްދުގައި ޓްރަފެއް އުފެދުމުގެ ސަބަބުން ވިލާ ބޯވެ ކުރާ ވިއްސާރައެއް ކަަމަށެވެ.\nމިހާރު ރާއްޖޭގައި ހިނގަމުން ދަނީ ރޭވަ ނަކަތެވެ. އެއީ އިރުވައި މޫސުމުގެ ފަހު ނަކަތެވެ. އާއްމު ގޮތެއްގައި އިރުވައި މޫސުން ނިމެން އަންނަ އިރު ބޯކޮށް ވިއްސާރަ ކުރެ އެވެ. ދެން ފަށާނީ ހުޅަނގު މޫސުމުގެ ފުރަތަމަ ނަކަތް އައްސިދަ އެވެ. ހުޅަނގާއެކު އެ ނަކަތް ފަށާނީ އަންނަ މަހުގެ އަށްވަނަ ދުވަހު އެވެ.\nމޫސުން އައްޑޫ ސިޓީ މޯލްޑިވްސް މިޓިއޮރޮލޮޖިކަލް ސާވިސް + ފުވައްމުލައް


vnews - Palestine rayyithunge kekulhunthakah luyeh hoadha dheveyne islaamee baareh nei\nފަލަސްތީނު ރައްޔިތުންގެ ވޭނީ ކެކުޅުންތަކަށް ލުޔެއް ހޯދަދެވޭނެ އިސްލާމީ ބާރެއްނެތް\n17 ޑިސެމްބަރ 2017\nއިސްރާއީލުގެ އުދުވާނީ ސިފައިން ބަޑިޖަހައި ޝަހީދުކޮށްލި ފަލަސްތީނު ޒުވާނެއްގެ މަންމަ ޖަނާޒާގައި ރޮއި ހިތާމަކުރަނީ - ފޮޓޯ: އޭ.އެފް.ޕީ\nގުދުސްއަކީ އިސްރާއީލުގެ ވެރިރަށް ކަމަށް ގަބޫލު ކުރައްވައި، އިސްރާއީލުގައި ހުރި އެމެރިކާ އެމްބަސީ ގުދުސްއަށް ބަދަލު ކުރެއްވުމަށް އެމެރިކާގެ ރައީސް ޑޮނަލްޑް ޓްރަމްޕް މި ޑިސެމްބަރުމަހުގެ6ވަނަ ދުވަހު އިޢްލާން ކުރެއްވިފަހުން، ފަލަސްތީނު ރައްޔިތުންގެ މެދުގައި އުފެދުނު ރުޅިވެރިކަމާއި، ކަންބޮޑުވުމަށް އަދިވެސް ކުޑަވެސް މަޑުޖެހުމެއް ނާދެއެވެ. މުޒާހަރާކުރުންތައް ހުއްޓުމެއްނެތި ކުރިއަށް އެބަދެއެވެ.\nފަލަސްތީނުގެ ބިންތައް ގަދަބާރުން އިސްތިއުމާރު ކޮށްގެންތިބި އިސްރާއީލުގެ އުދުވާނީ ސިފައިންނާއި ކުރިމަތިލަމުން އެބަދެއެވެ. އެންމެ ޒަމާނީ ހަތިޔާރާއެކު ނުކުމެގެން އުޅޭ އިސްރާއީލުގެ އުދުވާނީ ބާރުތަކާ ދެކޮޅަށް ފަލަސްތީނު ރައްޔިތުން ބޭނުންކުރާ ހަމައެކަނި ހަތިޔާރަކީ އޮށްގަލެވެ. އެކަމުގައި ފަލަސްތީނު ރައްޔިތުންނަށް މަދަދުދޭނެ އިތުރު ބާރެއް ނެތެވެ.\n12 ދުވަސްވީ މިކުރިމަތިލުންތަކުގެ ތެރޭގައި އިސްރާއީލުގެ އުދުވާނީ ސިފައިން ހަމަލާދިނުމުގެ ސަބަބުން މިހާތަނަށް ފަލަސްތީނުގެ 8 މީހުން ޝަހީދުވެފައި ވާއިރު، އެތައްސަތޭކަ ބަޔަކު ޒަޚަމްވެ އަދި ބޮޑެތި އަނިޔާތައް ލިބިގެންވެސް ސަތޭކައަށްވުރެ ގިނަމީހުން ހޮސްޕިޓަލްގައި އެޑްމިޓް ކޮށްފައިވެއެވެ.\nއިސްރާއީލުގެ އުދުވާނީ ސިފައިން ފަލަސްތީނު ރައްޔިތުންގެ ގަޔަށް ބަޑިޖަހައި ޝަހީދުކުރަމުން އަދި މުޒާހަރާ ކުރަމުންދާ ފަލަސްތީނު މީހުންނަށް ކަރުނަގޭހާއި، ރަބަރު ވަޒަނުން ހަމަލާދެމުން މިގެންދަނީ ފަލަސްތީނު ރައްޔިތުންގެ އެމީހުންގެ ރަށުގައި މުޒާހަރާ ކުރަމުންދަނިކޮށެވެ. މިއީ ފަލަސްތީނު ރައްޔިތުންގެ މެދުގައި ހަގީގީ ކަންބޮޑުވުން އުފެދޭ މައްސަލައެވެ.\nފަލަސްތީނުގެ ޒުވާން އަންހެން ކުދިންތަކެއް، އިސްރާއީލުގެ އުދުވާނީ ބާރުތަކަށް ސާޅަނގަ ބޭނުންކޮށްގެން އޮށްގަލުން ހަމަލާދެނީ - ފޮޓޯ: އޭ.އެފް.ޕީ\nއެމެރިކާގެ ރައީސް ޑޮނަލްޑް ޓްރަމްޕް، ގުދުސްއަކީ އިސްރާއީލުގެ ވެރިރަށުގެ ގޮތުގައި ރަސްމީގޮތުން ގަބޫލު ކުރެއްވުމަކީ ފަލަސްތީނު ރައްޔިތުންގެ ޖޯޝަށް ލިބިގެންދިޔަ ވަރަށްބޮޑު ހިތްދަތިކަމެކެވެ. އެމީހުން ނާއުންމީދު ކުރުވިކަމެއް. ސަބަބަކީ، ބައިނަލްއަގްވާމީ މުޖުތަމައުގައިވެސް ޚިޔާލު ތަފާތުވެފައިވާ ގުދުސްގެ މައްސަލާގައި އެމެރިކާފަދަ ދުނިޔޭގެ ބޮޑު ބާރަކުން އަމިއްލައަށް ގޮތް ނިންމުމުންނެވެ.\nއިސްރާއީލަކީ ފަލަސްތީނުގެ ބިންތަކަށް ގަދަބާރުން ވެރިވެގަނެގެން އުޅޭ ދައުލަތެއް ނަމަވެސް، ފަލަސްތީނުގެ ބިމުގައި ދިރިއުޅެމުންދާ ފަލަސްތީނުގެ އެތައްމިލިއަން ރައްޔިތުންގެ ހިތްދަތި އިހްސާސްތަކަށް އެމެރިކާއިން އެއްވެސް ވަރަކަށް ނުވިސްނައެވެ. ނުވިތާކަށް ފަލަސްތީނުގެ މިނިވަން ދައުލަތް ގަބޫލުކުރުމަށް އެމެރިކާއިން އަދިވެސް ވަނީ ފަސްޖެހިފައެވެ.\nފަލަސްތީނުގެ އެތައްމިލިއަން ރައްޔިތުންވަނީ އެމީހުންގެ އަމިއްލަ ބިމުގައި ނިކަމެތި ކުރެވިފައެވެ. ގިނަމީހުން އުޅެމުންދަނީ ރެފިއުޖީ ކޭމްޕްތަކުގައެވެ. އެމީހުންނަށް މިނިވަންކަމާއެކު ބޭރަށް ނުކުމެ އުޅެވޭނެފަދަ ވެސް ނެތެވެ. އިންސާނީ އެތައް ހައްގުތަކުން އެމީހުން ވަނީ މަހްރޫމް ކުރެވިފައެވެ. އަސާސީ އެތައް ޚިދުމަތަކުން ވަނީ މަހްރޫމް ކޮށްފައެވެ. ތަރައްގީއާއި ތަހްޒީބުން އެމީހުންވަނީ މަހްރޫމްކޮށް ބިކަކޮށްފައެވެ. ދުނިޔޭގެ އެންމެ ބޮޑު ބާރުކަމަށް ބުނާ އެމެރިކާއިން މިއިން އެއްވެސް ކަމަކަށް ނުވިސްނައެވެ.\nއިސްރާއީލުގެ އުދުވާނީ ސިފައިން ފަލަސްތީނު ކުޑަކުއްޖަކު ހައްޔަރުކޮށްގެން ގެންދަނީ - ފޮޓޯ: އޭ.އެފް.ޕީ\nއިސްރާއީލުގެ އުދުވާނީ ބާރުތަކުން ޒަމާނުއްސުރެ ގެންދިޔައީ ކޮންމެ ދުވަހަކު ފަލަސްތީނު ރައްޔިތުން ޝަހީދުކުރަމުންނެވެ. ކުޑަކުއްޖެއް، އަންހެނެއް މުސްކުޅިއެއް ނުބަލައި ފަލަސްތީނު ރައްޔިތުންގެ ގަޔަށް ބަޑިޖަހައި ޝަހީދުކުރަމުން ގެންދެއެވެ. ފަލަސްތީނު ރައްޔިތުންގެ ގައިގައި ލަޓިބުރިންނާއި ކޮޅުފައިންނާއި އަތުޖެހުނު އެއްޗަކުން ތަޅައި ޖިސްމާނީ ބޮޑެތި އަނިޔާތައް ކުރަމުން ގެންދެއެވެ. އެމީހުންގެ ގެދޮރު ތަޅައި ސުންނާފަތިކުރެއެވެ. ފަލަސްތީނު މީހެއްގެ ފަރާތުން ކުށެއް ކޮށްފިނަމަ މުޅި އާއިލާއަށް އެކަމުގެ އަދަބުދެއެވެ.\nފަލަސްތީނުގެ ބިންތައް ފޭރިގެންތިބި އިސްރާއީލުގެ އުދުވާނީ ބާރުތަކުން ފަލަސްތީނު ރައްޔިތުންގެ އިންސާނީ އެތައް ހައްގެއް ކޮންމެ ދުވަހަކު ފޭރިގަންނަމުންދާކަން އެއީ މުޅި ދުނިޔެވެސް ދަންނަ ހަގީގަތެކެވެ. މުޅި ދުނިޔެއަށްވެސް އެނގޭކަމެކެވެ. ކޮންމެ ދުވަހަކު ފެންނަ މަންޒަރެކެވެ.\nނަމަވެސް، ފަލަސްތީނު ރައްޔިތުންނާ ދެކޮޅަށް އިސްރާއީލުން ކޮންމެ ދުވަހަކު ހިންގަމުންދާ އިންސާނިއްޔަތާ ޚިލާފް ޖަރީމާތަކާ ދެކޮޅަށް އެއްވެސް ފިޔަވަޅެއް ނޭޅެއެވެ. އެކަން ހުއްޓުވާނެ އަދި ހުއްޓުވޭނެ ބަޔަކުވެސް ތިބި ކަމަކަށްނުވެއެވެ. އދގެ ތެރެއިން އެއްވެސް ފިޔަވަޅެއް ނޭޅެނީ އެމެރިކާއިން އިސްރާއީލަށް އެކަމުގައި ތާއީދު ދޭތީއެވެ. އެމެރިކާއިން އިސްރާއީލު ދިފާއުކޮށް ހިމާޔަތް ކުރާތީއެވެ.\nއެމެރިކާއިން ފަލަސްތީނުގެ މިނިވަން ދައުލަތް ގަބޫލު ނުކުރުމާއި، އެމެރިކާއިން އިސްރާއީލަށް ކުރާ ތާއީދުގެ ސަބަބުން، ފަލަސްތީނުގެ ބިންތަކުގައި އިސްރާއީލުގެ އުދުވާނީ ބާރުތަކުން ހިންގަމުންގެންދާ އިންސާނިއްޔަތާ ޚިލާފް ޖަރީމާތަކާ ދެކޮޅަށް ފަލަސްތީނުން މައްސަލައެއް ހުށަހެޅިޔަސް އެކަން ކުރިއަށްދާގޮތެއް ނުވެއެވެ. އެމެރިކާގެ ސަބަބުންނެވެ.\nކަން މިހެން ހުރިއިރު، އެމެރިކާއިން ވަނީ އަރަބި ބައެއް ގައުމުތައް ވަރަށް ގާތްކޮށް އެ ގައުމުތަކާ ވަރަށް ބަދަހި ގުޅުންތައް އުފައްދާފައެވެ. އޭގެ ނަތީޖާއެއްގެ ގޮތުން ފަލަސްތީނު ރައްޔިތުންގެ އުދާސްތަކަށް އަރަބި ބައެއް ގައުމުތަކުންވެސް އަޅައެއްނުލައެވެ. ފަލަސްތީނު ރައްޔިތުން ތަހައްމަލް ކުރަމުންދާ ވޭނާއި ކެކުޅުންތަކުގެ އަޑުއަހާކަށްވެސް ބޭނުމެއްނުވެއެވެ. އިސްރާއީލުން ކޮންމެ ދުވަހަކު ފަލަސްތީނު ރައްޔިތުން ޝަހީދުކޮށް އެމީހުންގެ އިންސާނީ ހައްގުތައް ނިގުޅައިގަންނަމުން ދާއިރުވެސް އެކަން ހުއްޓުވަން ނުވަތަ އެމައްސަލާގައި ބައިނަލްއަގްވާމީ ފެންވަރުގައި އެއްވެސް މަސައްކަތެއް ކޮށްފައެއް ނުވެއެވެ.\nތުރުކީގެ އިސްތަމްބޫލްގައި އިހަށްދުވަހު ބޭއްވި އޮގަނައިޒޭޝަން އޮފް އިސްލާމިކް ކޯޕަރޭޝަން ކުއްލި ސަމިޓްގެ ބައިވެރިން ގްރޫޕް ފޮޓޯއަކަށް ހުއްޓިގެން - ފޮޓޯ: އޭ.އެފް.ޕީ\nފަލަސްތީނާ އެންމެ ގާތުގައިވާ އަރަބި ގައުމުތައް ހިމެނޭ ޖީސީސީ އޮތީ ރޫޅި ބައިބައި ވެފައެވެ. ގުދުސް މައްސަލާގައި އަރަބި ލީގުގެ ކުއްލި ބައްދަލުވުމެއް ބޭއްވި ޚާރިޖީ ވަޒީރުން ފެންވަރުގައެވެ. ނެރުނީ ބަޔާނެކެވެ.\nއިސްލާމީ ހުރިހާ ގައުމުތައް ބައިވެރިވާ ޖަމްއިއްޔާ، އޮގަނައިޒޭޝަން އޮފް އިސްލާމިކް ކޯޕަރޭޝަން ކުއްލި ސަމިޓުން ނިންމީ، ގުދުސްއަކީ ފަލަސްތީނުގެ ވެރިރަށް ކަމަށް ބަލައިގަތުމަށެވެ. އެއީ އާ ނިންމުމެއްނޫނެވެ. ގުދުސްއަކީ އިސްރާއީލުގެ ވެރިރަށް ކަމަށް ބަލައިގަތުމަށް އެމެރިކާގެ ރައީސް ނިންމެވި ނިންމެވުމާ ދެކޮޅަށް އެއްވެސް ފިޔަވަޅެއް އަޅާކަށް އޯ.އައި.ސީގެ ސަމިޓުން ނުނިންމައެވެ. ނުވިތާކަށް އެކަމާމެދު އަޅާނެ ހަރުދަނާ އެއްވެސް ފިޔަވަޅެއްވެސް ނުނިންމައެވެ.\nގުދުސްއަކީ އިސްރާއީލުގެ ވެރިރަށް ކަމަށް އެމެރިކާއިން ބަލައިގަތް މައްސަލާގައި، ފަލަސްތީނާ އެންމެ ގާތުގައިވާ އަރަބި ގައުމުތަކަށްވެސް އެޅޭނެ ހަމަ އެއްވެސް ފިޔަވަޅެއްނެތެވެ. އެއަށްވުރެ ބޮޑަށް އަރަބި ގިނަ ގައުމުތައް އޮތީ އެމެރިކާއާއެކު އެތައް ގޮތަކުން ބަނދެވިފައެވެ. މިސްރާއި ސައުދީ އަރަބިއްޔާގެ ހާލު މާބޮޑެވެ.


12 ޖަނަވަރީ 2022 - 12:08 1\nސޮލަޓެއާގެ އެޕާޓްމެންޓެއްގެ ލިވިން ރޫމް – ފޮޓޯ: ސޮލަޓެއާ\nހުޅުމާލޭގެ ފިތުރޯނު މަގަކީ އާދަޔާހިލާފު ހިތްހަމަޖެހުމެއް ހިތަށް ގެނުވާ މަގެކެވެ. ހުޅުމާލޭގެ އުތުރު ހުޅަނގު ފަރާތު އަތިރިމަތިން އޮންނަ ފިތުރޯނު މަގުގައި ދެފަރާތުން ހެދިފައިވާ ބޮޑެތި ހިޔާދޭ ގަސްތަކާއި ޖާގައިގެ ތަނަވަސްކަމާއި ހަމަހިމޭންކަމާއެކު ކުރުވަނީ ތަފާތު ހިތްގައިމު ތަޖުރިބާއެކެވެ. މި ތަޖުރިބާއަށް އިތުރު ފުރިހަމަ ކަމެއް ގެނެސްދެނީ މިމަގުގައި ތަރައްގީކުރަމުން އަންނަ ރީތި ލަގްޒަރީ އެޕާޓްމަންޓް އިމާރާތްތަކެވެ.\nގޭތެރޭގައި އެމީހަކު ހިތް އެދޭ ގޮތަށް ކޮންމެ ކަމެއް ވެސް ބަދަލުކޮށްލެވިދާނެ އެވެ. ނަމަވެސް ގޭގެ ވިއު އަކީ ބަދަލު ނުގެނެވޭނެ އެއްޗެކެވެ. އާ ދުވަހަކަށް އަލިވިލޭ ވަގުތު ބޭރުބަލާލައި، ދެ ސިޓީ ދެމެދުގައިވާ ކަނޑުފަޅުގެ ރީތި މަންޒަރު ފެނުމަކީ ކޮންމެ ދުވަހަކަށް ހާއްސަކަމާއި އުފާވެރިކަމެއް ގެނުވާނެކަމެކެވެ. ސޮލިޓެއާއަކީ މި ހުވަފެނީ ތަޖުރިބާ ތިޔަބޭފުޅުންގެ ކޮންމެ ދުވަހެއްގެ ހަގީގަތަކަށް ހަދައިދޭނެ ތަނެކެވެ.\nބީޗުގައި ދުވަސް ހޭދަކޮށްލާ އާއިލާއާއި ރައްޓެހިންނާއެކު އެކި މުނިފޫހިފިލުވުމުގެ ހަރަކާތްތަކަށް ހުޅުމާލެއަކީ މާލެ ސަރަހައްދުގައި ދިރިއުޅޭ ގިނަ މީހުންގެ މެދުގައި މަގުބޫލު ތަނެކެވެ. ހަފުތާ ބަންދުގައި ހާއްސަކޮށް ހުޅުމާލެ ބީޗްފަރާތުގައި ކާރުބާރު ބޮޑެވެ. ފިތުރޯނު މަގަކީ ހުޅުމާލޭގެ ހުރިހާ ހިތްގައިމު ކަމެއް، ހަލަބޮލި ހިސާބުތަކާއި ދުރުން ލިބެން ހުރި މަގެކެވެ. ހުޅުމާލެ ބީޗްއަށް ސޮލިޓެއާއިން 10 މިނެޓުން ހިނގާލާފަ ދެވޭނެއެވެ. ހުޅުމާލެ ފެރީ ޓާމިނަލް އާއި ސެންޓްރަލް ޕާކަށް2މިނެޓުން ދެވޭނެ އެވެ.\nރިއަލް އެސްޓޭޓްގެ ތަޖުރިބާކާރު ކުންފުންޏެއް ކަމަށްވާ އެސޮޓެކް ރިއަލްޓީގެ އެފިލިއެޓް ކުންފުނި ސެންޑަލް މޮރިޝަސްއިން ތަރައްގީކުރާ ސޮލިޓެއާ އިމާރާތްކުރުމުގެ އަމަލީ މަސައްކަތް 2022 ވަނަ އަހަރު ކުރީކޮޅުގައި ފެށުމަށް ވަނީ ހަމަޖެހިފައެވެ.\nސޮލިޓެއާގައި ހުންނާނީ ޖާގަ ތަނަވަސް 1200 އަކަފޫޓުގެ ހަތަރު ކޮޓަރި އާއި ފާހަނަ ހިމެނޭ އެޕާޓްމަންޓް އެވެ. ކޮންމެ އެޕާޓްމަންޓެއްގައި ޕްރައިވެޓް ބެލްކަންޏާއި ބޮޑު ސިޓިން ރޫމަކާއި ޒަމާނީ ބަދިގެއެއް ހިމެނޭނެ އެވެ. އަންނައުނު ދޮވެ ހިއްކުމަށް ހާއްސަ ޖާގައެއް ވެސް ހިމެނޭނެ އެވެ. ސޮލިޓެއާގެ ކޮންމެ އެޕާޓްމަންޓެއް ފަރުމާ ކުރެވިފައި ވަނީ ދިރިއުޅުމުގެ ފަސޭހަ އާއި ހިތްފަސޭހަ ކަމަށް ހާއްސަ ސަމާލުކަމެއް ދީގެންނެވެ.\nދުވާލު ގަޑީގައި ކަރަންޓަށް ބަރޯސާވާން ނުޖެހޭވަރަށް ގުދުރަތީ އަލި ލިބޭނެހެން އެޕާޓްމަންޓް ވަށައިގެން ކުޑަދޮރުތައް ހުންނާނެ އެވެ. ސާފު ވައި ދައުރުވުމާއި ގުދުރަތީ އަލި ލިބުމަކީ ނަފްސާނީ އަދި ޖިސްމާނީ ދުޅަހެޔޮކަމަށް މުހިންމު ކަމެކެވެ. ޕްރައިވެޓް ބެލްކަނީގައި އާއިލާއާއެކު ވަގުތު ހޭދަކޮށްލާ ސައި ބޯލަން ތިބޭނެ ރަނގަޅު ޖާގައެއް ހުންނާނެއެވެ.\nސޮލިޓެއާގައި ދިރިއުޅޭ ފަރާތްތަކަށް ބޭނުން ވަގުތެއްގައި ބޭނުން ހިފޭނެ ދުނިޔޭގެ ފެންވަރުގެ ޖިމެއް ހުންނާނެ އެވެ. މިޖިމަކީ ރީތި ވިޔުއެއް ފެންނަ އެންމެ ފަހުގެ އިކުއިޕްމަންޓް ހުންނާނެ ތަނެކެވެ. ޖިމްގެ ބޭރުގައި ކުޑަކުދިންނަށް ހާއްސަ ޕޫލެއް ހުންނާނެ އެވެ. ކަސްރަތު ކުރާ ގަޑީގައި އާއިލާގެ ކުޑަކުދިން އުޅޭ ނޫޅޭ ގޮތް ބަލާލެވޭނެހެން ކައިރީގައި ކުޅެން ތިބެވޭނެ ޖާގަ އޮތުމުން ބެލެނިވެރިންނަށް ވަރަށް ބޮޑު ފަސޭހައަކަށް ވާނެ އެވެ. މިފްލޯގައި ބޮޑު އިންފިނިޓީ ޕޫލެއް ވެސް ހުންނާނެއެވެ.\nސޮލިޓެއާ ފަރުމާކޮށްފައި ވަނީ އާއިލާގެ ކުދި ބޮޑު ހުރިހާ އެންމެނަށް ހިދުމަތްތައް ފަހިވާނެ ގޮތަށެވެ. ސޮލިޓެއާގެ ލޮބީ ފްލޯގައި ކުޑަކުދިންނަށް ހާއްސަ ކުޅޭ ތަނެއް ހުންނާނެ އެވެ. އެކި އުމުރުގެ ކުޑަކުދިން ޝައުގުވެރިވާނެ ހަރަކާތްތައް ހިމެނޭ ޕްލޭރޫމް ހަދާފައި ހުންނާނީ އެކުދިންގެ ސަލާމަތާއި ރައްކާތެރި ކަމަށް ބަލައިގެންނެވެ.\nސޮލިޓެއާގެ އެންމެ ހާއްސަ މަގުބޫލު ތަނަކަށް ވާނީ އެޕާޓްމަންޓްތަކުގެ އެންމެ މަތީގައި ހުންނަ ޕެންޓްހައުސް އެވެ. ބޮޑު ޓެރަސްއަކާއެކު ފަރުމާކޮށްފައިވާ ޕެންޓްހައުސް އެޕާޓްމަންޓް ތަރައްގީކުރަނީ އެންމެ ޒަމާނީ ފެންވަރަށެވެ. ޓެރަސްގައި ނާސްތާކޮށްލާ ވަގުތު ހޭދަކޮށްލަން ހިޔާ ލިބޭ ޖާގަތައް ހުންނާނެއެވެ. ޕެންޓްހައުސްގައި އެތެރޭގެ ޖާގަ 2000 އަކަފޫޓަށް ވުރެ ބޮޑުވާނެ އެވެ.\nކަސްރަތާއި މުނިފޫހިފިލުވުން އަދި އާއިލާ އާއި ދިރިއުޅުމުގެ ހުރިހާ ކަމެއް ހިތްގައިމު ކޮށްދޭނެ ސޮލިޓެއާ އިމާރާތްކުރުމުގެ މަސައްކަތް 24 މަސް ތެރޭގައި ނިންމުމަށް ވަނީ ހަމަޖެހިފައެވެ.\nނޮވެމަބަރު 17 ގައި ކްރޮސްރޯޑްސް މެރީނާގައި ބޭއްވި ހާއްސަ ހަފްލާއެއްގައި ސޮލިޓެއާގެ މަޝްރޫއު އިފްތިތާހު ކޮށްދެއްވީ އެސޮޓެކް ރިއަލްޓީގެ ފައުންޑަ ނީރަޖް ގުލާތީ އެވެ. ސޮލިޓެއާ ނިންމައި، 2023 ގައި އެޕާޓްމެންޓްތައް ހަވާލުކުރުމަކީ އަމާޒެވެ.


Nasheed aa Solih ves inthibaaha nukunnavaane: Umar\nނަޝީދާއި ސޯލިހުވެސް އިންތިހާބަށް ނުކުންނާނެ: އުމަރު\nކުރިއަށް އޮތް ރިޔާސީ އިންތިހާބުގައި ރައީސް އިބްރާހިމް މުހައްމަދު ސޯލިހާއި ރައީސް މުހައްމަދު ނަޝީދުވެސް ވާދަކުރައްވާނެ ކަމަށް ކުރީގެ ހޯމް މިނިސްޓަރު އުމަރު ނަސީރު މިއަދު ވިދާޅުވެއްޖެ އެވެ.\nއަވަސްގެ "ސުވާލަކަށް ފަހު ސުވާލެއް" ޕްރަގްރާމްގައި ބައިވެރިވެވަޑައިގެން އުމަރު ވަނީ އެމްޑީޕީގައި އޮތް ހިޔާލު ތަފާތުވުންތަކާއި ގުޅޭގޮތުން ކުރެވުނު ސުވާލުތަކަށް ޖަވާބު ދެއްވަމުންނެވެ. އެމްޑީޕީއާ ދެކޮޅަށް އަބަދުވެސް ވާހަކަ ދައްކަވާ އުމަރު ވިދާޅުވި ގޮތުގައި ދެ ރައީސުންގެ މެދުގައި ރަނގަޅު ގުޅުމެއް އޮތް ކަމަށް ބައެއް އާންމު މެންބަރުން ދެކުނު ނަމަވެސް އެމްޑީޕީ އޮތީ ދެބައިވެ ފެކްޝަން އުފެދިފައެވެ.\nއެމްޑީޕީގެ ރިޔާސީ ޓިކެޓް ހޯއްދެވުމުގެ ވާދަވެރިން ދެ ރައީސުންގެ މެދުގައި އޮތް ކަމަށްވެސް ވިދާޅުވިއެވެ. އެ ވާދަވެރިކަމުގައި ކުރި ހޯއްދަވާނީ ރައީސް ސޯލިހު ކަމަށާ ރިޔާސީ ޓިކެޓް ދޭނެ ބޭފުޅަކު ކަނޑައެޅުމަށް ޕްރައިމަރީއެއް ބޭއްވުމަށްވެސް ރައީސް ސޯލިހު ހުރަސް އަޅުއްވާނެ ކަމަށް އުމަރު ވިދާޅުވިއެވެ.\nއަވަސްގެ "ސުވާލަކަށް ފަހު ސުވާލެއް" ޕްރަގްރާމް -- ވީޑިއޯ: އަހުމަދު ރަމީޒު (އަންދު)\nއެ ހިސާބުން އިންތިހާބުގައި ވާދަކުރުމާމެދު ރައީސް ނަޝީދު ގޮތް ނިންމަވާނެ ކަމަށާ އަމިއްލަ ކެންޑިޑޭޓެއްގެ ގޮތުގައި ނުވަތަ އެހެން ޕާޓީއެއް އުފައްދަވައިގެންވެސް ރިޔާސީ ރޭހަށް ނަޝީދު ނިކުންނަވާފާނެ ކަމަށް އުމަރު ވިދާޅުވިއެވެ.\n"އެމްޑީޕީ އެ އޮތީ ދެ ފެކްޝަނަކަށް ބައިވެފައި. އަޅުގަނޑު ދެކޭ ގޮތުގައި އެމްޑީޕީގެ ރިޔާސީ ޓިކެޓް ހާސިލުކުރައްވާނީ އިބްރާހިމް މުހައްމަދު ސޯލިހް. ޕްރައިމަރީއެއް ނުބާއްވާނެ. ޕްރައިމަރީއެއް ނުބާއްވާ ރިޔާސީ ޓިކެޓް ނަގާނީ އިބްރާހިމް މުހައްމަދު ސޯލިހް. އެއީ ޑިމޮކްރަޓިކް އުސޫލެއް ނޫން. އެކަމަކު އެކަން ހިނގާނީ އެ މަގުން. އެކަން ހިނގީމާ ނަޝީދު ކުރިމަތިލައްވާނެ މިނިވަން ކެންޑިޑޭޓެއްގެ ގޮތުގައި ނުވަތަ އަމިއްލަފުޅަށް އެހެން ޕާޓީއެއް ހައްދަވައިގެން ނަމަވެސް ކުރިމަތިލައްވާނެ. އެހެންވީމަ ރިޔާސީ ރޭހުގެ ފުރަތަމަ ބުރުގައި އަޅުގަނޑުމެންނަށް ފެންނާނެ އެމްޑީޕީގެ ދެ ފެކްޝަން ވަކިން ވާދަކުރާ މަންޒަރު،" އުމަރު ވިދާޅުވިއެވެ.\nއެމްޑީޕީ އެ އޮތީ ދެ ފެކްޝަނަކަށް ބައިވެފައި. އަޅުގަނޑު ދެކޭ ގޮތުގައި އެމްޑީޕީގެ ރިޔާސީ ޓިކެޓް ހާސިލުކުރައްވާނީ އިބްރާހިމް މުހައްމަދު ސޯލިހް. ޕްރައިމަރީއެއް ނުބާއްވާނެ. ޕްރައިމަރީއެއް ނުބާއްވާ ރިޔާސީ ޓިކެޓް ނަގާނީ އިބްރާހިމް މުހައްމަދު ސޯލިހް. އެއީ ޑިމޮކްރަޓިކް އުސޫލެއް ނޫން. އެކަމަކު އެކަން ހިނގާނީ އެ މަގުން. އެކަން ހިނގީމާ ނަޝީދު ކުރިމަތިލައްވާނެ މިނިވަން ކެންޑިޑޭޓެއްގެ ގޮތުގައި ނުވަތަ އަމިއްލަފުޅަށް އެހެން ޕާޓީއެއް ހައްދަވައިގެން ނަމަވެސް ކުރިމަތިލައްވާނެ. އެހެންވީމަ ރިޔާސީ ރޭހުގެ ފުރަތަމަ ބުރުގައި އަޅުގަނޑުމެންނަށް ފެންނާނެ އެމްޑީޕީގެ ދެ ފެކްޝަން ވަކިން ވާދަކުރާ މަންޒަރު\nއުމަރު ވިދާޅުވީ ރާއްޖޭގެ ހުރިހާ ސިޔާސީ ޕާޓީތަކަށް އެއް ހާލަތެއް ކުރިމަތިވާ މަންޒަރު ފެންނަނީ ޕާޓީތަކުގެ އެތެރޭގައި ޑިމޮކްރަސީ ނޯންނާތީ ކަމަށެވެ. އެވަގުތަކު ބާރު އޮންނަ ބޭފުޅަކު ބާރުގެ ބޭނުން ނަހަމަ ގޮތުގައި ހިއްޕަވާ އެހެން އެންމެން އެއްކައިރި ކުރައްވާތީ ކަމަށެވެ.\nއެމްޑީޕީގެ ކޮންޓްރޯލް ރައީސް ނަޝީދަށް ގެއްލުނީވެސް އެ އުސޫލުން އަމަލު ކުރުމުން ކަމަށްވެސް ވިދާޅުވިއެވެ. ޕްރައިމަރީއެއް ނެތި ރިޔާސީ ޓިކެޓް ހޯއްދެވުމަށް ރައީސް ސޯލިހު ދައްކަވާނެ އުޒަރަކީ 2013 އަދި 2018 ގައިވެސް ރިޔާސީ ޕްރައިމަރީއެއް އެމްޑީޕީން ބާއްވާފައި ނެތުން ކަމަށް އުމަރު ވިދާޅުވިއެވެ.\nދެ ރައީސުން އަލުން ގުޅިގެން މަސައްކަތް ކުރައްވާނެ ހަމައެކަނި ހާލަތަކީ ރިޔާސީ އިންތިހާބުގެ ފުރަތަމަ ބުރު ނިމުމުން ކަމަށްވެސް އުމަރު ވިދާޅުވިއެވެ. އަދި ދެ ރައީސުން ގުޅިގެން މަސައްކަތް ކުރެެއްވި ނަމަވެސް ދެން އޮތް އިންތިހާބު އެ ޕާޓީއަށް ކާމިޔާބު ކުރެވުމަކީ ވަރަށް ނާދިރު ކަމެއް ކަމަށް ވިދާޅުވިއެވެ.\n"ބޮޑެތި ވައުދުތަކުން އެއްވެސް ވައުދެއް ނުފުދުނު. ގޯތިގެދޮރުގެ މައްސަލައަށް ހައްލެއް ގެނެސް ނުދިން. ކޮރަޕްޝަންގެ މައްސަލަތަކަށް ހައްލެއް ގެނެސް ނުދިން. މަސްތުވާތަކެތީގެ މައްސަލަ ހައްލެއް ނުކުރެވުނު. ޓެކްސްތައް ކުޑައެއް ނުކުރި. ސަރުކާރުގެ ހަރަދުތައް ބޮޑުކޮށް އެ މީހުންގެ މީހުންނަށް ބަދަލުގެ ގޮތުގައި މިލިއަނުން މިލިއަނުން ދެމުން އެދަނީ. އެހެންވީމަ އެމްޑީޕީ މިހާރު އެ ވަނީ ވަރަށް ބޮޑަށް ކޯނާވެފައި. އެހެންވީމަ އެމްޑީޕީއަށް ދެން އިންތިހާބު ކާމިޔާބުވުމަކީ ވަރަށް ނާދިރު ކަމެއް،" އުމަރު ވިދާޅުވިއެވެ.\nއެމްޑީޕީ ރައީސް މުހައްމަދު ނަޝީދު އުމަރު ނަސީރު + ރައީސް އިބްރާހިމް މުހައްމަދު ސޯލިހު ޕޮލިޓިކްސް އެމްޑީޕީގެ ކޯޅުން އެމްޑީޕީގެ ގައުމީ މަޖިލިސް


Naifaru Narudhamaage Baakee Massaiykaiy MWSC aa Havaalukuran Ninmaifi – Iru\nނައިފަރު ނަރުދަމާގެ ބާކީ މަސައްކަތް އެމްޑަބްލިއުއެސްސީއާ ހަވާލުކުރަން ނިންމައިފި\nޅ. ނައިފަރުގެ ނަރުދަމާ މަޝްރޫއު ކުރިއަށް ގެންދިޔަ ކުންފުންޏާއެކު ވެފައިވާ އެއްބަސްވުން އުވައިލުމާއެކު، އެމަސައްކަތުގެ ބާކީހުރި ކަންކަން ނިންމަން އެމްޑަބްލިއުއެސްސީއާ ހަވާލުކުރަން ނިންމާފައިވާ ކަމަށް ޕްލޭނިން މިނިސްޓަރު މުޙައްމަދު އަސްލަމް ވިދާޅުވެއްޖެއެވެ.\nނައިފަރުގެ ނަރުދަމާގެ މަޝްރޫގެ އެއްބަސްވުން އުވާލި މައްސަލައިގައި އެދާއިރާގެ މެމްބަރު އަހުމަދު ޝިޔާމް ސުވާލު ކުރުމުން މިނިސްޓަރު އަސްލަމް ވިދާޅުވީ، އެއްބަސްވުން ހަވާލުކުރެވިފައިވަނީ 550 ދުވަހުގެ ތެރޭގައި މަސައްކަތް ނިންމުމަށް ކަމަށެވެ. އެގޮތުން 2019 ޖެނުއަރީ ތިން ވަނަ ދުވަހާއި ހަމައަށް މަސައްކަތް ނިންމަންޖެހޭނެ ކަމަށާއި، އެހެން ނަމަވެސް ތިން ފަހަރެއްގެ މަތިން ކޮންޓްރެކްޓްގެ މަސައްކަތް ލަސްވެ އިތުރަށް ވެސް ދުވަސް ދީފައިވާކަން މިނިސްޓަރު ފާހަގަކުރެއްވި އެވެ.\nމަސައްކަތުގެ ކޮޓްރެކްޓް އުވާލި އިރު ނިމިފައިވަނީ 78 އިންސައްތަ ކަމަށާއި މަސައްކަތުގެ ސްޕީޑް ލަސްވެގެންނާއި މަސައްކަތުގެ ކޮލިޓީގައި ހުރި މައްސަލަތަކެއްގެ ސަބަބުން 22 ފަހަރު އެކަންކަން ފާހަގަކޮށްފައިވާކަމަށް ވެސް އަސްލަމް ވިދާޅުވި އެވެ.\nމިނިސްޓަރު އަސްލަމް ވިދާޅުވީ ކޮންޓްރެކްޓް ޓާމިނޭޓް ކުރީ އެނޫން ގޮތެއް ނެތިގެންކަމަށާއި އޮޕިޑާއި އެކު މަޝްވަރާ ކުރުމަށްފަހު އެ މަސައްކަތް އެމްޑަބްލިއުއެއްސީއާއި އެކު މަސައްކަތްކުރުމަށް ނިންމާފައިވާކަމަށެވެ. އަދި ނުވައެއް ޖުލައިގައި ޕްރޮޕޯސަލްއެއް އެމްޑަބްލިއުއެސްއީން ދީފައިވާ ކަމަށާއި ރިވައިޒް ކުރަންޖެހޭ ކަންކަން އެބަހުރިކަމަށާއި، އެކަންކަމަށްފަހު ލޯނަށް ހުށަހަޅާ މަސައްކަތް ކުރިއަށް ގެންދެވޭނެ ކަމަށް މިނިސްޓަރު ވިދާޅުވި އެވެ.


ހަވީރު ފޮޓޯ : އަހުމަދު ޝަފީގުގެ ހަޔާތުން ދުވަހެއް ނެރެދެއްވުން\nފޮޓޯ ގެލަރީ: އަހުމަދު ޝަފީގުގެ ހަޔާތުން ދުވަހެއް ނެރެދެއްވުން\nމާލެ - އޮކްޓޯބަރު 10، 2010: ތާރީހު ލިޔުންތެރިޔާ އަހުމަދު ޝަފީގުގެ ފޮތް ރައީސް މުހައްމަދު ނަޝީދު ނެރެދެއްވަނީ. "އަހުމަދު ޝަފީގުގެ ހަޔާތުން ދުވަހެއް" ނެރެދެއްވުމަށް ފަހު ދެއްކެވި ވާހަކަފުޅުގައި ރައީސް ވިދާޅުވީ ފޮތުގައި ލިއުއްވާފައިވާ ކަންތައްތަކުގެ ތަހުގީގު ފުލުސް އޮފީހުގައި ނުހިނގާ ނަމަ ފުލުސް އޮފީހެއް ވެސް ނުހިނގާނެ ކަމަށް. --ހަވީރު ފޮޓޯ: ނަސްރުﷲ ސޯލިހު\nމާލެ - އޮކްޓޯބަރު 10، 2010: ތާރީހު ލިޔުންތެރިޔާ އަހުމަދު ޝަފީގު ގެ ފޮތް ނެރުމަށް ބޭއްވި ޖަލްސާފައި ރައީސް މުހައްމަދު ނަޝީދު ވާހަކަދައްކަވަނީ. "އަހުމަދު ޝަފީގުގެ ހަޔާތުން ދުވަހެއް" ނެރެދެއްވުމަށް ފަހު ދެއްކެވި ވާހަކަފުޅުގައި ރައީސް ވިދާޅުވީ ފޮތުގައި ލިއުއްވާފައިވާ ކަންތައްތަކުގެ ތަހުގީގު ފުލުސް އޮފީހުގައި ނުހިނގާ ނަމަ ފުލުސް އޮފީހެއް ވެސް ނުހިނގާނެ ކަމަށް. --ހަވީރު ފޮޓޯ: ނަސްރުﷲ ސޯލިހު\nމާލެ - އޮކްޓޯބަރު 10، 2010: ތާރީހު ލިޔުންތެރިޔާ އަހުމަދު ޝަފީގާ (ވ) ގެ ފޮތް ނެރުމަށް ބޭއްވި ޖަލްސާފައި ރައީސް މުހައްމަދު ނަޝީދު ވާހަކަދައްކަވަނީ. "އަހުމަދު ޝަފީގުގެ ހަޔާތުން ދުވަހެއް" ނެރެދެއްވުމަށް ފަހު ދެއްކެވި ވާހަކަފުޅުގައި ރައީސް ވިދާޅުވީ ފޮތުގައި ލިއުއްވާފައިވާ ކަންތައްތަކުގެ ތަހުގީގު ފުލުސް އޮފީހުގައި ނުހިނގާ ނަމަ ފުލުސް އޮފީހެއް ވެސް ނުހިނގާނެ ކަމަށް. --ހަވީރު ފޮޓޯ: ނަސްރުﷲ ސޯލިހު\nމާލެ - އޮކްޓޯބަރު 10، 2010: ތާރީހު ލިޔުންތެރިޔާ އަހުމަދު ޝަފީގުގެ ފޮތް ނެރުމަށް ބޭއްވި ހަފްލާގެ ތެރެއިން. "އަހުމަދު ޝަފީގުގެ ހަޔާތުން ދުވަހެއް" ނެރެދެއްވުމަށް ފަހު ދެއްކެވި ވާހަކަފުޅުގައި ރައީސް ވިދާޅުވީ ފޮތުގައި ލިއުއްވާފައިވާ ކަންތައްތަކުގެ ތަހުގީގު ފުލުސް އޮފީހުގައި ނުހިނގާ ނަމަ ފުލުސް އޮފީހެއް ވެސް ނުހިނގާނެ ކަމަށް. --ހަވީރު ފޮޓޯ: ނަސްރުﷲ ސޯލިހު\nރައީސް ނަޝީދު ނައިފަރުގައި\nޅ. ނައިފަރު: ރައީސް މުހައްމަދު ނަޝީދު ނައިފަރަށް ވަޑައިގަތުމުން މަރުހަބާ ދަންނަވަނީ\nކޮމަންވެލްތު ގޭމްސްގެ ބައިވެރިންން\nކޮމަންވެލްތް ގޭމްސްގައި ރާއްޖޭން ވާދަކުރާ ކޮންޓިންޖެންޓުގެ މެންބަރުންނާ ރައީސް ނަޝީދު ބައްދަލުކުރެއްވުން\nމުލިއާގޭގައި ސޯލާ ޕެނަލް ހަރުކުރުން\nއެމެރިކާގެ ސަންގެވިޓީގެ ފަރާތުން ދިވެހި ސަރުކާރަށް ހަދިޔާކުރި ސޯލާ ޕެނަލްތައް މުލީއާގޭގެ ފުރާޅުމަތީގައި ރައީސް ނަޝީދު ހަރުކޮށްދެއްވަނީ\nރައީސް މާލެ ވަޑައިގަތުން\nއިނގިރޭސިވިލާތަށް ރަސްމީ ދަތުރުފުޅެއް ކުރެއްވުމަށް ފަހު ރައީސުލްޖުމްހޫރިއްޔާ މުހައްމަދު ނަޝީދު ރާއްޖެ ވަޑައިގެންނެވުން\nރައީސް އޮފީހުގެ ވެބްސައިޓް އާކުރުން ރައީސް އޮފީހުގެ އާ ވެބްސައިޓް އިފްތިތާހު ކުރެއްވުމުގެ ރަސްމިއްޔާތު


ރޯދަ މަހާއެކު ދިވެހިން ޓިކްޓޮކާއި ދުރަށް؟! – Faanooz\nރޯދަ މަހާއެކު ދިވެހިން ޓިކްޓޮކާއި ދުރަށް؟!\nމުޅި ފޭސްބުކު ތެރޭގައިވެސް އޭރު އޮންނަނީ ޓިކްޓޮކް ވީޑިޔޯތަކެވެ. ބައެއް ވީޑިޔޯތައް ބަލާފައި ލަދުން ހަލާކުވާވަރު ވެއެވެ. ކުލާހަށް ކިޔަވައިދޭންދާ މުދައްރިސުވެސް، ކަންމަތީ ފިހާރައިގައި ސޭޓަކަށް އިންނަ ކުއްޖާވެސް ނުވިތާކަށް ކުރިމަތިހުރި ކަތްދަ ގޯތީ ސުނޭހާވެސް މިއުޅެނީ ޓިކްޓޮކޭ މިކިޔާ އެއްޗަކުން ސަލާމަތްނުވެވިގެނެވެ. ދުވާލު ގިނަ ވަގުތުތަކެއް ހޭދަކުރަނީ ފޯނު ކުރިމަތީގައި މި ވައްތަރުތައް ޖެއްްސުމަށެވެ.\nޓިކްޓޮކަކީ އެކްޓް ކުރާ ފަރާތްތަކަށް ޚާއްސަކޮށްގެން އުފައްދާފައިވާ އެޕްލިކޭޝަނެކެވެ. ނަމަވެސް ދިވެހިންގެ ތެރޭގައި ޓިކްޓޮކް އާއްމު ވެގެން ދިޔައީ އެހެން ކަމެއްގައެވެ. އެއީ އެކްޓް ކުރަނީ ކަމަށްބުނެ، އަންހެންވެރިން އެކަނބަލުންގެ ވަނާތައް ދައްކާ، ބައްދަ ބަގުޑިލާ ނުވިތާކަށް ޖެއްސުނު ވައްތަރެއް ޖައްސާ އެއްޗެއްގެ ގޮތުގައެވެ. އެހެނަސް މި ރަމަޟާންމަސް ފެށުމާއެކު މީސްމީޑިޔާ ތެރެއިން ޓީކްޓޮކް ވީޑިޔޯތައް މިވަނީ ވަރަށް ބޮޑަށް މަދުވެފައެވެ.\nޓިކްޓޮކް ވީޑިޔޯ މަދުވެފައި މިވަނީ ޓިކްޓޮކްގައި އުޅޭ ކުދިން ރޯދަ އާއެކު އަޅުކަމުގައި އުޅޭތީ ކަމަށްވެސް ވެދާނެއެވެ. ނުވަތަ އެމީހުންގެ އޯޑިއެންސް، އަޅުކަމައިގެ މަސްޢޫލުވެ ޓިކްޓޮކް ކުދިން ބޭނުންވާ ވަރަށ ސަޕޯޓް ނުލިބޭތީ ކަމަށްވެސް ވެދާނެއެވެ.\nރާއްޖޭގެ މަޝްހޫރު ޓިކްޓޮކް ބައެއް ޕޭޖުތަކަށް ބަލައިލީމެވެ. އެހެނަސް މި ރޯދަމަސް ފެށުނުފަހުން އެ ޕޭޖުތައްވެސް މާބޮޑަށް އަޕްޑޭޓުވެފައެއް ނުވެއެވެ. އަދި ލާފަ ހުރި ވީޑިޔޯއަކަށް މާ ގިން ލައިކެއްވެސް ލިބިފައެއް ނުވެއެވެ.\nކަންކަން މިހެން ހުރުމާއެކު މި އެނގެނީ ރަމަޟާން މަހާއެކު ދިވެހިން ޓިކްޓިކާއި ދުރުވެއްޖެ ކަމެވެ. ރޯދަ މަސް ނިމުމުންވެސް ޓިކްޓޮކަށް އޮންނަ ތަރުޙީބު އިތުރު ނުވުމަކީ ގިނަ ބަޔަކު އެދޭ އެދުމެކެވެ.


Astonvilla ge senior team covidah positive, liverpool aai dhekolhah nereyny U-23 team - Hali News\nއެސްޓަންވިލާގެ ސީނިއަރ ޓީމް ކޮވިޑަށް ޕޮޒިޓިވް، ލިވަޕޫލާ ދެކޮޅަށް ނެރޭނީ ތޭވިސް އަހަރުން ދަށުގެ ޓީމު\n08 January 2021, 11:34\nމިސީޒަނުގައި ރަނގަޅު ފޯމެއްގައި އޮތް އެސްޓަންވިލާގެ ސީނިއަރ ޓީމު ކޮވިޑަށް ޕޮޒިޓިވް ވެފައިވާތީވެ، މިރޭ އެފްއޭ ކަޕް ތިންވަަނަ ބުރުގައި ވަރުގަދަ ލިވަޕޫލާ ދެކޮޅަށް ނެރޭނީ ތޭވިސް އަހަރުން ދަށުގެ ޓީމު ކަމަށް އެކްލަބުން ބުނެފިއެވެ.\nސީނިއަރ ޓީމުގެ ގިނަ ކުޅުންތެރިންތަކެއްގެ އިތުރުން ކޯޗިން ސްޓާފުންގެ ތެރޭގައި ހިމެނޭ ބައެއް އޮފިޝަލުންވެސް ކޮވިޑަށް ޕޮޒިޓިވްވެފައިވާތީ މިރޭ ލިވަޕޫލާ ދެކޮޅަށް އިރުޝާދު ދޭނީ ސީނިއަރ ޓީމުގެ ކޯޗް ޑީން ސްމިތުގެ ބަދަލުގައި ތޭވިސް އަހަރުން ދަށުގެ ޓީމުގެ ކޯޗް މާކް ޑިލަނީއެވެ.\nއެސްޓަންވިލާއިން ވަނީ މިސީޒަނުގައި ޕްރިމިއަރ ލީގުގައި ލިވަޕޫލާ 7-2 އިން ބަލިކޮށް ފުޓްބޯޅައިގެ ދުނިޔެ ސިއްސުވާލާފައެވެ. މީގެ އިތުރުން އެސްޓަންވިލާއިން ވަނީ މިސީޒަނުގައި އާސެނަލް އާއި ލެސްޓަރ ސިޓީ ބަލިކޮށްފައެވެ. ޗެލްސީއާ އެއްވަރު ކޮށްފައިވާއިރު މެން.ޔުނައިޓެޑް އަތުން ބަލިވީ މައްސަލަ ބޮޑުވި ޕެނަލްޓީއަކަށްފަހު 2-1 އިންނެވެ.\nއެސްޓަންވިލާއިން ނެރެފައިވާ ބަޔާނުގައި ބުނެފައި މިވަނީ ތޭވިސް އަހަރުން ދަށުގެ ޓީމުގައި އެކްލަބުގެ އެކަޑަމީގެ ބައެއް ކުޅުންތެރިން ހިމެނުމުގެ ފުރުސަތުވެސް އެބައޮތް ކަމަށެވެ.\nލިވަޕޫލްގެ ކޯޗް ޔާގެން ކްލޮޕް ބުނެފައި ވަނީ އެކްލަބުގައި މިވަގުތު ކޮރޯނާ ވައިރަހުގެ އެއްވެސް ކޭހެއް ނެތް ކަމަށެވެ. "އެކަމަކު އެންމެފަހުން ނެގި ސާމްޕަތަކުގެ ނަތީޖާ އަދި ނުލިބޭތީ ހާލަތު އެހެން ގޮތަކަށް ބަދަލުވުމުގެ ފުރުސަތު އެބައޮތް" ކްލޮޕް ބުންޏެވެ.\nކޮރޯނާ ވައިރަހުގެ ސަބަބުން އިނގިރޭސި ކަޕް މެޗުތަކުގެ އިތުރުން ލީގް މެޗުތަކަށްވެސް ވަނީ ބޮޑު އަސަަރެއް ކޮށްފައެވެ. މިގޮތުން ލީގް ބައެއް މެޗުތައް ވަނީ ކެންސަލްވެސް ކުރަން ޖެހިފައެވެ.\nއެސްޓަންވިލާ އާއި ލިވަޕޫލް ބައްދަލު ކުރާ މެޗް ފެށުމަށް ހަމަޖެހިފަިއ ވަނީ ރާއްޖޭ ގަޑިން މިރޭ ދަންވަރު 12:45 ގައެވެ.


Cricket Carnival 2021 gai baiveri vumuge furusathu hulhuvaalaifi - AO News\nކްރިކެޓް ބޯޑް އޮފް މޯލްޑިވްސް އާއި މާލެ ސްޕޯޓްސް ކްލަބް ގުޅިގެން ބޭއްވުމަށް ހަމަޖެހިފައިމިވާ ކްރިކެޓް ކާނިވަލް 2021 ގައި ބައިވެރިވުމުގެ ފުރުސަތު ހުޅުވާލައިފިއެވެ. ކްރިކެޓް ބޯރޑުން އިންތިޒާމްކޮށްގެން ބާއްވާ ކްރިކެޓް ކާނިވަލް ރަމްޝާންމަހުގެ 02 ވަނަ ދުވަހު ފެށުމަށް ތާވަލްކޮށްފައިވާއިރު މި މުބާރާތުގައި ބައިވެރިވުމުގެ އެންމެ ފަހުގެ ތާރީޙަކީ 15 ފެބްރުއަރީ 2021 އެވެ.\nކްރިކެޓް ބޯޑުން ކޮށްފައިވާ އިއުލާނުގައި ބުނީ އެހެން އަހަރު ތަކެކޭވެސް އެއްގޮތަށް މިއަހަރުގެ ކާނިވަލުގައިވެސް ތިން މުބާރާތް ކުރިއަށްދާނެކަމަށެވެ. މި ގޮތުން އޮފީސް ޓޭޕް ބޯލް މުބާރާތުގައި 08 ޓީމަށް ބައިވެރިވެވޭއިރު، ބައިވެރިވުމުގެ ފީއަކީ 1500.00 ރުފިޔާއެވެ. އޯޕަން ޓޭޕް ބޯލް މުބާރާތުގައި 12 ޓީމަށް ބައިވެރިވެވޭއިރު ބައިވެރިވުމުގެ ފީ އަކީ 1000.00 ރުފިޔާއެވެ، އަދި ކޮމްޕެނީ ޓޭޕް ބޯލް މުބާރާތުގައި 16 ޓީމަށް ބައިވެރިވުމުގެ ފުރުސަތު ލިބިގެންދާއިރު ބައިވެރިވުމުގެ ފީއަކީ 5000.00 ރުފިޔާ އެވެ.\nއިތުރަށް ކްރިކެޓް ބޯޑުން ބުނީ މުބާރާތުގައި ބައިވެރިވެވޭނީ ފީ ދައްކާ ތަރުތީބުން، ހަމަޖެހިފައިވާ އަދަދު ފުރިހަމަވަންދެންކަމަށާއި މުބާރާތުގައި ބައިވެރިވާ ކޮންމެ ޓީމަކަށް 10 ޓީޝާޓާއި، ޓްރެކްޕޭންޓް ދެވޭނެކަމަށެވެ.\nމި މުބާރާތުގައި އެންމެ ގިނަ ލަނޑު ހަދާ ފަރާތެއް، އެންމެ ގިނަ ވިކެޓް ނަގާ ފަރާތެއް، ހުރިހާ ގޮތަކުން އެންމެ މޮޅު ކުޅުންތެރިޔާ، އެންމެ މޮޅު ތިންޓީމަށް އިނާމް ފައިސާ ދޭ ގޮތަށް ވަނީ ހަމަޖެހިފައެވެ.\nމި މުބާރާތާއި ބެހޭ އިތުރު މައުލޫމާތު ސާފުކުރުމަށް: 3325503 ނަންބަރާއި ގުޅުއްވާ!\nކުޅިވަރުކްރިކެޓް ކާނިވަލް 2021


REPORT: Alergic ve sikundi dhulhavefaivaa Mary ge baeh faruvaa ah Aasandha nulibeythee ehee beynun vefai | ThePress\nއެލާޖިކްވެ ސިކުނޑި ދުޅަވެފައިވާ މަރީގެ ބައެއް ފަރުވާއަށް އާސަންދަ ނުލިބޭތީ އެހީ ބޭނުންވެފައި\n20 October 2021, 07:31\nދެފަރަހަށަ ހިތް ހުއްޓި ވެންޓިލޭޓަރަށްވެސް ލާން ޖެހުނު\nމިހާރު ކުދިކުދި ހަރަކާތް ކުރޭ\nފަރުވާއަށް ޕްރައިވެޓް ހޮސްޕިޓަލަކަށް ބަދަލުވާން އަމްރިތާއިން ބުނޭ!\nދިވެހިންގެ ތެރޭގައި ވެސް އެލާޖިކްގެ މައްސަލަތައް ހުންނަ މީހުން މަދެއް ނޫނެވެ. ކެވޭ އެއްޗެއް ނުވަތަ ގައިގާ ލެވޭ އެއްޗެއްގެ ނުވަތަ ދުވާ ވަހެއްގެ ސަބަބުން ވެސް އެލާޖިކްގެ މައްސަލަތައް ދިމާވާ މީހުން އުޅެއެވެ. މި ފަދަ ކަންކަމުގެ ސަބަބުން އެކި ކަހަލަ ސިއްހީ މައްސަލަތަކާއި ތަކްލީފްތައް އެތައް ބަޔަކު ތަހައްމަލު ކުރަމުން ދެއެވެ.\nމާލެއަށް އުފަން، އުމުރުން 30 އަހަރުގެ، މަރިޔަމް ޒައީމާ މޫސާ އަށް މިފަދަ ދުވަހެއް ފެނިދާނެ ކަމަކަށް އޭނާގެ އާއިލާގެ އެއްވެސް މީހަކު ގަބޫލެއް ނުކުރެއެވެ. މަރީ އަކީ މީގެ ކުރިން ވެސް ދޭތެރެ ދޭތެރެއިން އެލާޖިކް ވާ މީހެކެވެ. އެލާޖިކްވާ ކާބޯ ތަކެއްޗާއި، ބޭހުގެ ބާވަތްތަކާއި، ބައެއް މެޓީރިއަލްގެ އަންނައުނު ހިމެނޭ އިރު މިދިޔަ މެއި މަހުގެ ތެރޭގައި މަރީ އެލާޖިކްވެ މަރާ ހަނގުރާމަ ކުރަން ޖެހުނީ އައިޖީއެމްއެޗްގައި ހުންނަ ކެންޓީނުން ގަތް ކްރީމް ޖެހި ބަނަހެއް ކެއި ފަހުންނެވެ.\nކްރީމް ޖެހި ބަނަހަށް ހުރީ ޕީނަޓް ބަޓަރު ސޯސް އަޅާފައި!\nމަރީ ގާތުގައި އެހީތެރިޔަކަށް ހުރި، އޭނާގެ ކޮއްކޮ އައިޝަތު ޒައީމާ (އައިޝާ)، 'ދަ ޕްރެސް' އަށް މައުލޫމާތު ދެމުން ބުނީ، މަރީ އެލާޖިކް ވެގެން ހޮސްޕިޓަލުގައި އެޑްމިޓް ކުރީ މިދިޔަ މެއި މަހުގެ 28 ވަނަ ދުވަހު ކަމަށެވެ. އެދުވަހު މަރީގެ މަންމަ ހޮސްޕިޓަލުގައި އެޑްމިޓްކޮށްފައި އޮތުމުން އެތަނުގައި އޭނާ އުޅުމަށް ފަހު އައިޖީއެމްއެޗް ކެންޓީނުން ކާއެއްޗެއް ގަތީ މިފަދަ ކަމެއް ދިމާވާނެ ކަމަކަށް ނޫނެވެ. ކެންޓީނުން ގަތް ކްރީމް ޖެހި ބަނަސް ކެއި ފަހުން ގައި ކަހަން ފެށިއެވެ. އެހިސާބުން އެލާޖިކް ވާ ބާވަތުގެ އެއްޗެއް އެ ބަނަހުގައި ހުރުމުން ވީ ކަމެއް ކަން އޭނާއަށް އެނގުނެވެ. އަދި މަރީ އައިޖީއެމްއެޗްގެ އީއާރަށް ގޮސް އަވަހަށް ފަރުވާ ހޯދިއެވެ.\nމަރީގެ ހިތް ހުއްޓި ވެންޓިލޭޓަރަށް\nއެތަނަށް ދިއުމުން އެހެން ފަހަރުތަކެކޭ ވެސް އެއްގޮތަށް އެލާޖިކް ވުމުން ޖަހާ އިންޖެކްޝަން ނަރުހުން ޖެހީ މަރީއަށް ވަމުން ދިޔަ އުނދަގޫތަކަށް ލުޔެއް ލިބޭނެ ކަމަށެވެ. ނަމަވެސް އިންޖެކްޝަން ޖެހިތާ މާގިނަ އިރެއް ނުވަނީސް މަރީގެ ހިތް ހުއްޓުނެވެ. އެހިސާބުން ޑޮކްޓަރުންނާއި ނަރުހުންގެ ޓީމެއް މަރީއަށް ފަރުވާ ދޭން ފެށިއެވެ. 30 މިނެޓް މަރީ ރިކަވާ ވުމަށް ހޭދަވިއިރު އެ ވަގުތު ތެރޭގައި މަރީގެ ހިތް ދެ ބުރަކަށް އެއްކޮށްހެން ހުއްޓުނު ކަމަށް ޑޮކްޓަރުންނާ ހަވާލާދީ އާއިލާއިން ބުނެއެވެ. އަދި ފަރުވާއަށް ފަހު އީއާރުން މަރީ ނެރުނީ ވެންޓިލޭޓަރުގައި ކަމަށާއި އެއަށް ފަހު މަރީ ލީ އައިސީޔޫއަށް ކަމަށް އާއިލާއިން ބުނެއެވެ.\nވެންޓިލޭޓަރުގެ އެހީގައި ދުވަސްތަކަކަށް ފަރުވާ ދިނުމަށް ފަހު މަރީ ރޫމަށް ޑިސްޗާޖް ކުރިއެވެ. އަދި ސްކޭންތަކާއި އިތުރު ޓެސްޓުތައް ހެދުމަށް ފަހު މަރީގެ ސިކުނޑި ވަރަށް ބޮޑަށް ދުޅަ ވެފައި ވާ ކަމަށް ޑޮކްޓަރުން ބުންޏެވެ. ސިކުނޑި ދުޅަވާން ޖެހުނީ ހިތް ހުއްޓިގެން އެހާ ގިނަ ވަގުތު ހޭދަވެ، ސިކުނޑިއަށް އޮކްސިޖަން ނުލިބި ގިނަ އިރު ވުމުންނެވެ. އެހެންކަމުން އިތުރު ފަރުވާ އަށް މަރީ އާސަންދައިގެ ދަށުން އިންޑިއާއަށް ފުރީ މަރާ ހަނގުރާމަ ކުރަމުންނެވެ.\nއެ ދުވަހު މަރީ ކެއި ކްރީމް ޖެހި ބަނަހަށް ހުރީ ޕީނަޓް ބަޓަރު ސޯސް އަޅާފައި ކަމަށް އާއިލާއިން ބުނެއެވެ. މަރީއަކީ ބޭހުގެ ތެރެއިން ވެސް ގިނަ ބޭސްތަކަކަށް އެލާޖިކް ވާ މީހެކެވެ. އެ ގޮތުން އެންޓިބައޮޓިކް އަކީ ވެސް މަރީ އެލާޖިކް ވާ ބޭހެއް ކަމުން ގިނަ ފަހަރު ޔޫރިން ނުވަތަ ބްލަޑް އިންފެކްޝަނެއް ވިޔަސް ބޭސް ނުކެވި ބަލިން ރަނގަޅުވާން ގިނަ ދުވަސް ނަގާ ކަމަށް އާއިލާއިން ބުނެއެވެ. ހަމައެއާއެކު މަރީ ވަނީ ކޮވިޑް ވެކްސިންގެ ފުރަތަމަ ޑޯޒް ޖަހާފައި ކަމަށާއި އެ ވެކްސިނަށް ވެސް އޭނާ އެލާޖިކް ވުމުން ދެވަނަ ޑޯޒް މަރީ ހުރީ ނުޖަހައެވެ.\nއަމްރިތާ ހޮސްޕިޓަލުން ތިން ސާޖަރީއަށް ފަހު މަރީ ކުދިކުދި ހަރަކާތް ކުރޭ!\nއިންޑިއާއަށް ދިޔަ ފަހުން އެންމެ ފުރަތަމަ ކުރި ސާޖަރީ އަކީ މަރީގެ ސިކުނޑި ދުޅަވެ ފެން ހެދިފައި ވާތީ އެ ފެންތައް ބޭރުކުރަން ސްޓަންޓެން ލައްވަން ކުރި އޮޕަރޭޝަނެކެވެ. އޭގެ އެއް މަސް ފަހުން ޕަންޕް ލައްވަން އޮޕަރޭޝަން އެއް ކޮށްފައި ވެއެވެ. އެ އޮޕަރޭޝަން އަށް ފަހު މަރީގެ ހާލަތަށް އެއްވެސް ބަދަލެއް އަންނަ ތަން ނުފެންނާތީ ޓެސްޓްތަކާއި ސްކޭންތައް ހަދާ ބެލުމަށް ފަހު ކުރިން ކުރި އޮޕަރޭޝަންގައި ހުރި މައްސަލަތަކެއް ރަނގަޅު ކުރުމަށް ތިން ވަނަ އޮަޕަރޭޝަނެއް ކުރި ކަމަށް އޭނާގެ އާއިލާއިން ބުނެއެވެ.\nއެ އޮޕަރޭޝަނަށް ފަހު ހެޔޮ ބަދަލުތަކެއް ފެންނަމުންދާ ކަމަށް މަރީގެ އެއްބަނޑުއެއްބަފާ ކޮއްކޮ ބުނެއެވެ. އެ ގޮތުން އަތުގެ ކުދިކުދި ހަރަކާތް ފެންނަ ކަމަށް އޭނާ ބުނެއެވެ. މަރީ ހޭއަރާފައި އޮތް ނަމަވެސް އަދިވެސް އަޑަށް ރިއެކްޓްކޮށް ނުހަދާ ކަމަށް އޭނާ ބުނެއެވެ. ލޯ ހުޅުވާ ހަދާ ކަމަށާއި ނަމަވެސް މަރީއަށް ވާހަކަ ވެސް ނުދެއްކޭ ކަމަށް އޭނާގެ ކޮއްކޮ ބުނެއެވެ.\nއަމްރިތާ ހޮސްޕިޓަލުން މިހާރު އޮކްސިޖަން ތެރަޕީ މަރީ ނަގަމުން އަންނަ އިރު އެއީ 40 ސެޝަން ނަގަން ޖެހޭ ތެރަޕީއެކެވެ. ނަމަވެސް އިންޑިއާއިން ފަރުވާ ހޯދަމުން އަންނަތާ4މަހާ ގާތްވާ އިރު އަދި މަރީއަށް ނެގުނީ އޮކްސިޖަން ތެރަޕީގެ 30 ސެޝަންއެވެ. ބާކީ 10 ޝެޝަން ނުނެގި ލަސްވެފައި ވަނީ އެކި ފަހަރު މަތިން އިންފެކްޝަން އުފެދިން ތެރަޕީ މެދުކަނޑާލަން ޖެހުމުންނެވެ. އިންފެކްޝަން އެތައް ފަހަރަކު އުފެދިފައިވާ އިރު އެންޓިބައޮޓިކްސް މަރީއަށް ނުދެވެނީ އެ ބޭހަށް އޭނާ އެލާޖިކް ވާތީ ކަމަށް އައިޝާ ބުނެއެވެ.\nއާސަންދަ ނުލިބޭ ރޮބޮޓިކް ފިޒިއޮތެރަޕީ ފަށަން ޖެހޭ އިރު، އެހީ ބޭނުންވޭ!\nއިންފެކްޝަން ވާ މައްސަލައަށް އޮތް އެންމެ ރަނގަޅު ހައްލަކީ ޕްރައިވެޓް ކުޑަ ހޮސްޕިޓަލަކަށް ބަދަލުވުން ކަމަށް އަމްރިތާގެ ޑޮކްޓަރުން ލަފާ ދޭ ކަމަށް އައިޝާ ބުނެއެވެ. މީގެ އިތުރުން މަރީ ފިޒިއޮތެރެޕީ ނަގަން ޖެހޭ ކަމަށް ވެސް އޭނާ ބުނެއެވެ. އެހެންކަމުން އެ އާއިލާ ބެނުންވަނީ ޕްރައިވެޓް ހޮސްޕިޓަލަކަށް މަރީ ބަދަލުކޮށްގެން ފަރުވާ ކުރިއަށް ގެންދަން ކަމަށާއި ޕިޒިއޮތެރަޕީ ވެސް އަވަހަށް ފައްޓަން ބޭނުންވާ ކަމަށް އާއިލާއިން ބުނެއެވެ. މިވަގުތު ފިޒިއޮތެރަޕީ އާސަންދައިގެ ދަށުން ކަވާ ކުރި ކަމުގައި ވިޔަސް މަރީގެ ފަރުވާއަށް ދޭން ޖެހޭ ރޮބޮޓިކް ފިޒިއޮތެރަޕީއަކީ ވަރަށް ބޭނުން ތެރި ފަރުވާއެއް ކަމަށް އާއިލާއިން ބުނެއެވެ.\nޕްރައިވެޓް ހޮސްޕިޓަލަކަށް ބަދަލުވެއްޖެ ނަމަ އާސަންދަ ކަވަރު ނުކުރާނެ ކަމަށާއި އަދި ރޮބޮޓިކް ފިޒިއޮތެރަޕީ އަކީ އަމްރިތާ އިން ކުރިއަސް އާސަންދަ ނުލިބޭ ފަރުވާއެއް ކަމުން މި ވަގުތު އެ އާއިލާ ވަނީ މާލީ ގޮތުން ބޮޑު އެހީއެއް ބޭނުން ވެފައެވެ. މި ކަމުގައި އެންސްޕާއާ ވާހަކަ ދައްކައިގެން އިތުރު އެހީއެއް ލިބޭތޯ މަސައްކަތް ކުރަމުންދާ ކަމަށް ވެސް މަރީގެ ކޮއްކޮ ބުނެއެވެ.\n9 އަހަރުގެ އަންހެން ކުއްޖަކު ހުންނަ މަރީ އަކީ އެކަނިވެރި މައެއްވެސް މެއެވެ. މި ވަގުތު މަރީގެ ހުރިހާ ކަމެއް ބަލަހައްޓަމުން ދަނީ އޭނާގެ އާއިލާއިންނެވެ. މަރީއަށް އަވަސް ޝިފާއެއް ލިބުމަކީ އެ އާއިލާގެ ވަރަށް ބޮޑު އެދުމެކެވެ. މަރީ ބަލިވެ އެނދުމަތި ވީ ހިސާބުން އޭނާގެ ދަރިފުޅުގެ ކަންކަން ވެސް ބަލަހައްޓަމުން ދަނީ އެ އާއިލާއިންނެވެ. އަދިވެސް އެ އާއިލާއިން އުންމީދު ކަނޑައެއް ނުލައެވެ. ދެވެން އޮތް ފަރުވާ އެއް ދީގެން މަރީ ރަނގަޅު ކުރުމުގެ އަޒުމްގައި ތިބި އާއިލާއަށް ބޭނުންވަނީ ހެޔޮ ދުއާ އާއި މާލީ އެހީތެރިކަމެވެ. އަދި މިހާތަނަށް އެ އާއިލާއަށް އެހީތެރިކަން ފޯރުކޮށްދިން ފަރާތްތަކަށް ވެސް އެ އާއިލާގެ ފަރާތުން ވަނީ ހާއްސަ ޝުކުރެއް އަދާ ކޮށްފައެވެ.\nމަރީގެ ބައްޔަށް އަވަސް ޝިފާއެއް ހޯދުމަށް މިވަގުތު ވަނީ ތިޔަ އެންމެހާ ފަރާތްތަކުގެ ދީލަތި އެހީއަށް ބޭނުން ވެފައެވެ. މަރީއަށް އެހީވުމަށް ބޭނުންވާ ފަރާތްތައް މަރީގެ ކޮއްކޮ އާއިޝަތު ޒައީމާ 7788714 (ވަޓްސް އަޕް) އަދި މަރީގެ ބޭބެ އަހްމަދު ޒައީމް 7860086 އަށް ގުޅައިގެން ކުރިއަށް ގެންދެވޭނެއެވެ.\n'ދަ ޕްރެސް' ގެ ފަރާތުން ލިޔާ މިފަދަ އާޓިކަލްތަކުގައި އެހީ ބޭނުންވާ ފަރާތުގެ ބޭންކް އެކައުންޓްގެ ތަފްސީލު ލިޔުމަކީ މި ނޫހުގެ ސިޔާސަތެއް ނޫނެވެ. މިފަދަ ފަރާތްތަކަށް އެހީދޭން އެދިވަޑައިގަންނަވާ ފަރާތްތަކުން އާޓިކަލްގައިވާ ނަންބަރުތަކަށް ގުޅައިގެން ކުރިއަށް ގެންދިޔުން އެދެމެވެ. ކިއުންތެރިން ދޭ އެއްބާރުލުމަށް އަބަދުވެސް ޝުކުރުވެރިވަމެވެ.\nLast updated on 20 Oct 2021, 11:20. Article was published on 20 Oct 2021, 07:31\nޢެކައުންޓް ނަންބަރަކީ ކޮބައި


Prince Harry Aai Meghan Ah Raanee Varah Reethi Ge Eh Hadhiyaa Kohfi - Vaguthu\nޕްރިންސް ހެރީ އާއި މޭގަން އަށް ރާނީ ވަރަށް ރީތި ގެއެއް ހަދިޔާކޮށްފި\n1 އަހަރު ކުރިން ( ޖޫން 4, 2018 )\nރާނީ ޕްރިންސް ހެރީ އާއި މޭގަން އަށް ހަދިޔާކުރި ގެ\nއަލަށް ކައިވެނި ކުރާ ކޮންމެ ދެމަފިރިއަކު ވެސް އެންމެ ބޭނުންވާނީ އަމިއްލަ، ރީތި ގެއްގައި ދިރިއުޅޭށެވެ. ނަމަވެސް ޝާހީ އާއިލާގެ މެންބަރުން ގިނަ ފަހަރަށް ކައިވެނި ކުރުމަށް ފަހު ދިރިއުޅޭނީ ޝާހީ ގަނޑުވަރެއްގައެވެ. ކަންތައްތައް ހިނގާ އާންމު އުސޫލަކީ މިއީ ކަމުގައި ވީނަމަވެސް ޕްރިންސް ހެރީ އާއި މޭގަން މާކެލް ދިރިއުޅުމަށް އިނގިރޭސިވިލާތުގެ ރާނީ އެލިޒަބަތު މިވަނީ އާދަޔާއި ހިލާފު ރީތި ގެއެއް ހަދިޔާ ކޮށްފައެވެ.\nޔޯކް ކޮޓޭޖް ސަރަހައްދުގައި ހުންނަ މިގެ ޕްރިންސް ހެރީ އާއި މޭގަން ގަތީކަމަށް ކުރިން މީޑިއާ އިން ރިޕޯޓްކުރި ނަމަވެސް ފަހުގެ ރިޕޯޓްތައް ބުނާ ގޮތުގައި ޕްރިންސްގެ ހެރީގެ ދެމަފިރިންނަށް ރާނީ އެލިޒަބަތު އެގެ ހަދިޔާ ކުރީއެވެ.\nޕްރިންސް ހެރީ އާއި މޭގަން މާކެލް\nޕްރިންސް ހެރީގެ ދެމަފިރިންނަށް ރާނީ އެލިޒަބަތު ހަދިޔާކުރި ގެއަކީ ޝާހީ އާއިލާގެ ގެއެކެވެ. އެއީ ކިންގް އެޑްވާޑް ބިނާކޮށް 1893 ވަނަ އަހަރު އޭނާގެ ދަރިފުޅު ކިންގް ޖޯޖް އަށް ހަދިޔާ ކުރި ގެއެކެވެ. މިއީ ޝާހީ އާއިލާގެ މިލްކިއްޔާތުގައި ހުރި ގެތަކުގެ ތެރެއިން ރާނީ އެންމެ ގަޔާވާ ގެ ކަމަށް ވެއެވެ. ރާނީ މިގޭގައި ވަރަށް ގިނައިން ޗުއްޓީ ހޭދަކުރެއެވެ. އަދި ބައެއް ރަސްމީ ހަފްލާތައް ވެސް މިގޭގައި ބާއްވައެވެ.\nކައިވެނީގެ ހަދިޔާއެއްގެ ގޮތުގައި ޕްރިންސް ހެރީ އާއި މޭގަން އަށް ރާނީ ހަދިޔަކުރި ގެއަށް ދެކަނބަލުން އަދި ދިރިއުޅުން ބަދަލެއް ނުކުރެއެވެ. ދެމަފިރިން އާގެއަށް ދިރިއުޅުން ބަދަލުކުރާނީ ގެ ކޮންމެވެސް ވަރަކަށް މަރާމާތު ކުރުމަށް ފަހު ކަމަށް ރިޕޯޓްތައް ބުނެއެވެ.\nހެރީ އާއި މޭގަންއަށް ޕާޓީތަކުގެ ދައުވަތު ދޭން ރަހުމަތްތެރިން ބޭނުމެއް ނުވޭ!\nޕްރިންސް ހެރީ އާއި މޭގަން ބޭނުންވާ ދަރިންގެ އަދަދު ހާމަކޮށްފި\nޖޫން 4, 2018 11:49\nމުޅި އިނގެރޭސިވިލާތް ރާނީގެ މިލްކިއްޔާތު ކިހާ މޮޅު\nޖޫން 4, 2018 12:57\nތީރާނީ ދޭއެއްޗެއް ނޫން. ދައުލަތުގެ ބަޖެޓުން ދޭއެއްޗެއް.\nޖޫން 4, 2018 14:10\nއިނގިރޭސި ކަރާގައި ސާފު ފެން ކޯރެއް ހަމަ ނޯންނަނީތަ\nޖޫން 4, 2018 15:18\nމުޅި އޮޑީގަ ހަސަނުގެ ދެފައިދޯ\nޖޫން 4, 2018 19:08\nކަލޭ ކަނޑޫފާ، ކުޅި މިބާވަތުގެ ތަންތަން ދަންނަމުތޯއެވެ! ކޮންމެވެސް ނެގެޓިވް އެއްޗެއް ބުނެވޭތޯ އަބަދުވެސް ބަލާށެވެ!\nޖޫން 4, 2018 21:13\nއެބުނާހެން ރައްޔިތުންގެ ފައިސާއިން ކައިވެނިހެދުން ގަތް އިރު ގެ ވެސް ދޭނީ ރައްޔިތުންނެއްނު.....؟؟؟


Bell Bottom avaskuran Akshay double shift gai | Mihaaru\n"ބެލް ބޮޓަމް" ގެ ޝޫޓިން އަވަސްކުރަން އަކްޝޭ ކުމާރު ޑަބަލް ޝިފްޓްގައި\n"ބެލް ބޮޓަމް" ގެ ޝޫޓިންގައި އަކްޝޭއާ އެކު ޖެކީ.\n22 ސެޕްޓެމްބަރ 2020 - 09:22\nބޮލީވުޑްގެ އެކްޓަރު އަކްޝޭ ކުމާރު އަބަދު ވެސް ފާހަގަކުރެވެނީ އެއް ފަހަރާ ގިނަ ފިލްމުތަކެއްގައި މަސައްކަތްކުރާ ތަރިއެއްގެ ގޮތުގަ އެވެ. އެކަން އޭނާ ތަރުތީބުކުރަނީ އާދަކޮށްފައިވާ ދިރިއުޅުމުގެ ވަރަށް މުހިއްމު ކަންކަމާ ގުޅުވައިގެންނެވެ. އެގޮތުން ދުވާލަކު އަށް ގަޑިއިރަށް ވުރެ އިތުރަށް މަސައްކަތް ނުކުރުމާއި އަވަހަށް ނިދާފައި، ފަތިހުފަތިހާ ހޭލުމަކީ އަކްޝޭގެ އާދައެކެވެ. ކަސްރަތަށް ވެސް އެހާ ބޮޑަށް އިސްކަން ދޭ އަކްޝޭ މި ރޫޓިންގައި ދެމިހުންނަތާ މިހާރު 18 އަހަރުވެއްޖެ އެވެ.\nއެކަމަކު މިހާރު ސްކޮޓްލެންޑްގައި ޝޫޓްކުރަމުން އަންނަ ފިލްމާ އެކު އަކްޝޭ ވަނީ މަސައްކަތުގެ ތާވަލަށް ބޮޑު ބަދަލެއް ގެނެސްދެ އެވެ. ބޭނުމަކީ ކޮވިޑް-19 ގެ މި ބަލިމަޑުކަމުގެ ތެރޭގައި ޝޫޓިން ކުރިއަށް ގެންދަން ޖެހޭތީ މަސައްކަތް އަވަސްކުރުމާ އެކު، ފިލްމުގެ ޕްރޮޑިއުސަރުން ކުރަން ޖެހޭ ހަރަދު ވެސް ކުޑަކޮށްދިނުމެވެ. އެހެންވެ "ބެލް ބޮޓަމް" ގެ މަސައްކަތް އަކްޝޭ މިހާރު ކުރިއަށް ގެންދަނީ ދެ ޝިފްޓަކަށެވެ. އެހެންވެ އޭނާ މިހާރު ކޮންމެ ދުވަހަކު އަށް ގަޑިއިރަށް ވުރެ ގިނައިން މަސައްކަތްކުރެ ކަމެވެ. މިއީ 18 އަހަރު ވަންދެން ފޮލޯކުރަމުން އައި ރޫޓިންއާ އަކްޝޭ ފެއަށް ޖެހުނު ފުރަތަަމަ ފަހަރު ވެސް މެ އެވެ.\nމިކަމާ ބެހޭ ގޮތުން "ބެލް ބޮޓަމް" ގެ ޕްރޮޑަކްޝަން ހައުސްތަކުގެ ތެރޭގައި ހިމެނޭ ޕޫޖާ އެންޓަޓައިންމަންޓް ހިންގުމާ މިހާރު ހަވާލުވެ ހުރި ޖެކީ ބަގްގާނީ ބުނީ އަކްޝޭ އަކީ އަބަދު ވެސް ޕްރޮޑިއުސަރުންގެ އެކްޓަރެއް ކަމަށެވެ.\n"ބެލް ބޮޓަމް" ގެ ޝޫޓިންގެ ތެރެއިން.\n"އެހެންވީމަ އޭނާއާ އެކީ މަސައްކަތްކުރަން ފަސޭހައީ. އަކްޝޭ އަކީ އޭނާ މަސައްކަތްކުރާ ފިލްމެއް ނަމަ ހަމައެކަނި އަމިއްލަ ނަފުސަށް ވިސްނުމުގެ ބަދަލުގައި މުޅި ޓީމްގެ މަސައްކަތަށް ބަލާ ތަރިއެއް. ބެލް ބޮޓަމް އިން އެކަން އިތުރަށް ތަޖުރިބާކުރެވިއްޖެ،" އޭނާ ބުންޏެވެ. "އަކްޝޭގެ ރޫޓިން އަށް ގެނައި ބަދަލާ އެކު ފިލްމުގެ މަސައްކަތް މިހާރު ހީ ވެސް ނުކުރާ ބާރަށް ކުރިއަށް އެބަދޭ. އެންމެން ވެސް ތިބީ އެކަމާ ވަރަށް ހިތްހަމަޖެހިފައި."\nޖެކީ ބުނީ ސްކޮޓްލެންޑްގައި "ބެލް ބޮޓަމް" ގެ މަސައްކަތް ކުރިއަށް ދަނީ ކޮވިޑް-19 އަށް ރައްކާތެރިކަމުގެ ފިޔަވަޅުތައް ވަރަށް ބޮޑަށް އަޅައިގެން ކަމަށެވެ. އަދި މަސައްކަތް މިހާރު ކުރިއަށްދާ ސްޕީޑަށް ބަލާ އިރު، ކުރިން އުންމީދު ކުރި ވަރަށް އަވަހަށް ފިލްމުގެ ޝޫޓިން ނިންމައިލެވުމަކީ މުޅި ކާސްޓާއި ކްރޫގެ ރައްކަލަކަށް ވާނެ ކަމަށް ބުންޏެވެ.\n"މިކަމުގެ ހުރިހާ ޝުކުރެއް ވެސް އޮތީ އަކްޝޭ އަށް. އަކްޝޭ އަކީ ވަރަށް ޑިސިޕްލިން އަދި އެހާމެ ކަމާވެގެން މަސައްކަތްކުރާ އެކްޓަރެއް." ޖެކީ ބުންޏެވެ.\nރަންޖީތު ތިވާރީ ޑައިރެކްޓްކުރާ ސްޕައި-ތުރިލާ "ބެލް ބޮޓަމް" އަކީ އަންނަ އަހަރުގެ އެޕްރީލް2ގައި ސިނަމާތަކަށް ގެންނަން ތާވަލުކޮށްފައި އޮތް ފިލްމެކެވެ. މީގެ ކާސްޓްގައި ވާނީ ކަޕީރާއި ލާރާ ދައްތާ އާއި ހުމާ ގްރޭޝީ ވެސް ހިމެނެ އެވެ.\nސްކޮޓްލެންޑްގައި ފިލްމުގެ ޝޫޓިން ފެށި މިދިޔަ މަހުގެ ތެރޭގަ އެވެ.\n"ބެލް ބޮޓަމް" އަށް ފަހު އަކްޝޭ އެނބުރި އިންޑިއާ އަށް ގޮސް ދެން އެންމެ އަވަހަށް ޝޫޓިން ފަށާނެ ފިލްމުތަކުގެ ތެރޭގައި "ޕްރިތުވީރާޖް" އާއި "އަތުރަންގީ ރޭ" ހިމެނެ އެވެ.\nއޭނާ ސޮއިކޮށްފައި ހުރި އިތުރު ފިލްމުތަކުގެ ތެރޭގައި "ރަކްޝާބަންދަން" އާއި "ބައްޗަން ޕާންޑޭ" ހިމެނެ އެވެ. އަކްޝޭގެ ދެ ފިލްމެއް މިހާރު ވެސް ބެލުންތެރިންނަށް ގެނެސްދޭން ތައްޔާރީގައި އެބައޮތެވެ. އެއީ އެޅުވުން ފަސްކޮށްފައިވާ "ސޫރިޔާވަންޝީ" އާއި އަންނަ ނޮވެމްބަރު9ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރާ "ލަކްޝްމީ ބޮމް" އެވެ.\nބޮލީވުޑް ސްކޮޓްލެންޑް އަކްޝޭ ކުމާރު އެކްޓްކުރުން ބޮލީވުޑް ފިލްމު


Dho?! Koyya Hassan: Gellunee Filmee Dhairaage "Bappa" eh\nކޮއްޔަ ހަސަން: ގެއްލުނީ ފިލްމީ ދާއިރާގެ "ބައްޕަ"އެއް\nހަސަން އަލިމަނިކު (ކޮއްޔަ) ފިލްމު ކުޅުމުގައި ހޭދަކުރި ތިރީހަކަށް އަހަރު، ގިނަ ފިލްމުތަކުގައި އޭނާ ކުޅެފައި ވަނީ ބައްޕައެއް ރޯލެވެ. އަދި ބައްޕައެއްގެ ދިރިއުޅުން ދައްކައިދޭ، "އެ ބައްޕަ" ކިޔާ ފިލްމެއް އަމިއްލައަށް ޕްރޮޑިއުސް ވެސް ކުރި އެވެ.\nކޮވިޑް ބަލީގައި، އުމުރުން 67 އަހަރުގައި އޭނާ އިއްޔެ މި ދުނިޔެ ދޫކޮށް ދިޔައިރު، ފިލްމީ ގިނަ ފަންނާނުން އޭނާ "ބައްޕަ"އެއްގެ ގޮތުގައި ސިފަކުރާ ސަބަބަކީ މިއީ ކަމަށް ވެސް ވެދާނެ އެވެ. އަދި އެއަށް ވުރެ ބޮޑަށް، ފަންނާނުންނާ އޭނާ ބޭއްވި ގާތް، އެކުވެރި ގުޅުމަކީ ވެސް މިހެން ބުނާ ސަބަބަކަށް ވުން ގާތެވެ.\nމޮޅު އެކްޓަރެއްގެ އިތުރުން، ހަސަންމަނިކަކީ ގަލޮޅު ދަނޑުގައި ނިއު ރޭޑިއަންޓްގެ ވަރުގަދަ ސަޕޯޓަރެކެވެ.\nފިލްމު ކުޅުމުގެ ކުރިން ހަސަންމަނިކު ގިނަ މީހުންނަށް އެނގުނީ ދިވެހިރާއްޖޭގެ އަޑުން 1989 ވަނަ އަހަރު ގެނެސްދިން "ހަމަ މިހާރު" ކިޔާ ޕްރޮގުރާމަކުންނެވެ. ޖެހިޖެހިގެން ތިން އަހަރު ގެނެސްދިން އެ ޕްރޮގުރާމަކީ ރީތި އަޑުގެ ވެރިޔާ، ނަޖުމާ ހަސަންގެ އުފެއްދުމެކެވެ. އެ ޕްރޮގުރާމްގެ 18 އެޕިސޯޑެއްގައި ހަސަންމަނިކު ބައިވެރިވެފަ އެވެ. މި ޕްރޮގުރާމްގެ މަސައްކަތުގައި އުޅެނިކޮށް އޭނާއަށް ޓީވީ ޕްރޮގްރާމަކުން ވެސް ފުރުސަތު ލިބުނެވެ. އެއީ އަދިވެސް ވަރަށް މަޝްހޫރު ކޮމެޑީ ޝޯއެއް ކަމަށްވާ "ބަޚަބަރު" އިންނެވެ. ފީބޯ އަހްމަދު މަނިކާ އެކު ހޯސްޓުކޮށްދިން މި ޕްރޮގުރާމުވީ އޭނާ ފިލްމީ ދާއިރާއަށް ނިކުތުމުގެ އެންމެ ބޮޑު މެދުވެރިއަށެވެ.\nއެންމެ ފުރަތަމަ ހަސަންމަނިކު ކުޅުނީ، ކުރީގެ އެކްޓަރު އިސްމާއިލް ވަޖީހު ޔަތީމު ކުއްޖެއްގެ ރޯލު ކުޅުނު، 1993 ވަނަ އަހަރު ނިކުތް "އިހުސާސް" ކިޔާ ފިލްމެކެވެ. އޭނާ ފެނުނީ އިސްމާއިލް ވަޖީހުގެ ބެލެނިވެރިޔާގެ ރޯލުންނެވެ. މި ފިލްމަށް ފަހު، މަޝްހޫރު ކޮމީޑިއަން ޔޫސުފް ރަފީއު (ޔޫސޭ) އާ އެކު އޭނާގެ ފިލްމު "ވައުދު" އާއި އަދި ޑައިރެކްޓަރު އަމްޖަދު އިބްރާހިމްގެ އަލަތު ފިލްމު "ހުރަސް" ގައި ވެސް ރޯލެއް ކުޅުނެވެ. އޭނާ ފުރަތަމަ ފަހަރަށް ލީޑު ރޯލެއް ކުޅުނީ ހާޖަރާ އަބްދުލް ކަރީމް ޑައިރެކްޓުކުރި "އަޖައިބު" ގަ އެވެ. -- ހަސަންމަނިކުގެ ފިލްމީ ހަޔާތުގައި 24 އަށް ވުރެ ގިނަ ފިލްމާއި 15 އަށް ވުރެ ގިނަ ޓީވީ ޑްރާމާތައް ކުޅެފައިވެ އެވެ.\nހަސަންމަނިކު ބައްޕަގެ ރޯލު ކުޅުނު ފިލްމުތަކުގެ ތެރެއިން އެންމެ ޚާއްސަ ހޮވުމަކީ އާއިލީ މައްސަލަގަނޑެއް ދައްކާ "އެ ބައްޕަ" އެވެ. މީގެ 10 އަހަރު ކުރިން ގެނެސްދިން ފިލްމަށް މާ ބޮޑު ސަމާލުކަމެއް އޭރުގައި ލިބުނީ ބޮޑު ސްޓާ ކާސްޓެއް އޮތް ފިލްމަކަށް ވުމެވެ. މި ފިލްމު ޑައިރެކްޓު ވެސް ކުރި ޔޫސުފް ޝަފީއު (ޔޫއްޕެ) ގެ އިތުރުން، ކާސްޓުގައި ހިމެނޭ ތަރިންނަކީ އާމިރާ އިސްމާއިލް، މުހައްމަދު މަނިކު، ޝީލާ ނަޖީބް، ލުފްޝާން ޝާކިބް، ފާތިމަތު ފަރީލާ އަދި މަރިޔަމް ޝަކީލާ އެވެ.\nމި ފިލްމުގައި އޭނާ ކުޅުނީ ތިން ކުދިންގެ ބައްޕައެއް ކަމަށްވާ ހަސަނުގެ ރޯލެވެ. އާއިލާގެ ޚަރަދުތައް ބެލެހެއްޓޭނެ އިތުރު ގޮތެއް ނެތުމުން، އަނބިދަރިން ދޫކޮށްލައިފައި އޭނާ ފައިސާ ހޯދަން ދަނީ ބޯޓުދަތުރުކުރާށެވެ. ދުވަސްތަކެއް ފަހުން އޭނާ އެނބުރި އަންނަ އިރު އޮންނަނީ އާއިލާ ރޫޅިފަ އެވެ. އޭނާގެ އަންހެނުން އެހެން މީހަކާ ހިތާވެ، ކުދިންނަށް ވެސް އަޅައެއް ނުލަ އެވެ. އެންމެފަހުން އަންހެނުން ވަރި ކުރެ އެވެ. އަދި އެންމެ ދޮއްޓަށް ތިބި ދެ ފިރިހެން ކުދިންގެ ބެލެނިވެރިކަމާ ހަވާލުވަނީ ހަސަނުގެ ރައްޓެސެކެވެ. އެންމެ ހަގަށް ހުންނަ އަންހެން ކުއްޖާ ބަލަނީ ހަސަނެވެ.\nKoyya Hassan: Filmee dhaairaa karunun themmaalaifi!\nކުދިން ބޮޑުވެ، އެމީހުން މީހުންނާ އިނުމުން އަނެއްކާވެސް ހުރިހާ ކަމެއް ގޯސްވެ އެވެ. ހަސަނަށް އިހާނެތިކޮށް ހިތާ ވަރަށް ހާލުގައި ޖައްސަ އެވެ.\nވަކިވީ ފިލްމީ ދާއިރާ ކަރުނުން ތެންމާލައިފައި\nހާލު ދެރަވެގެން ހަސަންމަނިކު ޓްރީޓޮޕް ހޮސްޕިޓަލުގައި އެޑްމިޓްކުރީ މިދިޔަ އަންގާރަ ދުވަހު އެވެ. އާއިލާ އިން ބުނި ގޮތުގައި އޭނާ އަކީ ކިޑްނީ އާއި ހިތުގެ މައްސަލައެއް ހުންނަ މީހެކެވެ. ހޮސްޕިޓަލުގައި ބޭއްވީ ވެސް ކިޑްނީގެ ޓެސްޓުތަކެއް ހެދުމަށެވެ. ކޮވިޑަށް ޓެސްޓުކުރީ ހޮސްޕިޓަލުގައި އެޑްމިޓުކުރުމަށް ފަހު އެވެ. ކޮވިޑަށް ޕޮޒިޓީވް ވުމުން ހުޅުމާލެ ކޮވިޑް ފެސިލީޓީއަށް ގެންދިޔަ ފަހުން މާ ބޮޑަށް ހާލު ދެރަވެ، ދަރުމަވަންތަ ހޮސްޕިޓަލަށް ގެންގޮސް ފަރުވާދެމުން އަންނަނިކޮށް އިއްޔެ ހަސަންމަނިކު ނިޔާވީ ހިތް ހުއްޓިގެންނެވެ. އޭނާ ނިޔާވިި އިރު، އަންބަކާއި ފަސް ފިރިހެން ކުދިން ތިބެ އެވެ.\nހަސަންމަނިކު ނިޔާވުމާ ގުޅިގެން، "މިހާރު" އަށް ދިން އިންޓަވިއުއެއްގައި ފިލްމީ ތަރި ޔޫސުފް ޝަފީއު (ޔޫއްޕެ) އާއި ކުރީގެ އެކްޓަރު އަދި ރައްޔިތުން މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކު ވެސް ވިދާޅުވެފައި ވަނީ "ރޮއްވާލައި ކަރުނަ ފާއްދާލައިފި" ކަމަށެވެ. ފިލްމީ އެތައް ފަންނާނުން ވެސް ވަނީ ސޯޝަލް މީޑިއާގައި ހިތާމަފާޅުކޮށްފައިވެ އެވެ.\n"ބައްޕައެއް ކަހަލަ ހިތްހެޔޮ މީހެއް އެއީ،" ޔޫއްޕެ ބުނެފައިވެ އެވެ. "ރާއްޖޭގައި އުފެދުނު އެންމެ ވަރުގަދަ އެއް ހުނަރުވެރި އެކްޓަރު ކަމާ ދޭތެރޭ ޝައްކެއް ނެތް،" ރީކޯ މޫސަ ވިދާޅުވި އެވެ.


Customs ge veri akah abdhulla shareef hamajassaifi | ThePress\nކަސްޓަމްސްގެ ވެރިއަކަށް އަބްދުﷲ ޝަރީފް ހަމަޖައްސައިފި\nކޮމިޝަނާ ޖެނެރަލް އޮފް ކަސްޓަމްސް އަބްދުﷲ ޝަރީފް\nކޮމިޝަނާ ޖެނެރަލް އޮފް ކަސްޓަމްސްގެ މަގާމަށް އަބްދުﷲ ޝަރީފް، ރައީސް އިބްރާހިމް މުހައްމަދު ސޯލިހު މިއަދު އައްޔަން ކުރައްވައިފިވެ.\nމިކަމާ ގުޅިގެން ރައީސް އޮފީހުގެ ތަރުޖަމާނު އިބްރާހިމް ހޫދު ވިދާޅުވީ، ރާއްޖޭގެ ކަސްޓަމްސްގެ ގާނޫނުގެ6ވަނަ މާއްދާގެ (ށ) ގައިވާ ގޮތުގެމަތިން، ކޮމިޝަނާ ޖެނެރަލް އޮފް ކަސްޓަމްސްގެ މަގާމަށް ހުޅުމާލެ ފްލެޓް ނަންބަރު 04-1-38 އަބްދުﷲ ޝަރީފު، ރައީސް ސޯލިހް މިއަދު އައްޔަނު ކުރައްވާފައިވާ ކަމަށެވެ.\nހޫދު ވިދާޅުވީ އަބްދުﷲ ޝަރީފަށް ކޮމިޝަނާ ޖެނެރަލް އޮފް ކަސްޓަމްސްކަމުގެ ލިޔުން ހަވާލު ކުރެއްވުމުގެ ރަސްމިއްޔާތު އޮތީ، މިއަދު ހެނދުނު ރައީސް އޮފީހުގައެ ކަމަށެވެ. އޭނާ މި މަގާމަށް އައްޔަނު ކުރައްވާފައި ވަނީ ސްޓޭޓް މިނިސްޓަރު ފެންވަރުގައެވެ.\nއަބްދުﷲ ޝަރީފް މީގެ ކުރިން އަދާ ކުރެއްވީ ކަސްޓަމްސްގެ އެސިސްޓަންޓް ކޮމިޝަނާގެ މަގާމެވެ. އަދި ކަސްޓަމްސް ކޮމިޝަނަރުގެ މަގާމުގައި ހުންނެވި، އަހުމަދު ނުއުމާން އަވަހާރަވުމާ ގުޅިގެން ކަސްޓަމްސްގެ ހިންގުމާ ވެސް ހަވާލުވެ ހުންނެވީ އަބްދުﷲ ޝަރީފެވެ. ޝަރީފް ވަނީ 27 އަހަރަސް ވުރެ ގިނަ ދުވަހު ކަސްޓަމްސް އަށް ހިދުމަތް ކުރައްވާފައެވެ.\nކަސްޓަމްސް ކޮމިޝަނަރުގެ މަގާމުގައި ހުންނެވި، އަހުމަދު ނުއުމާން އަވަހާރަވީ، މިދިޔަ އޭޕްރީލް މަހުގެ7ވަނަ ދުވަހެވެ. ނުއުމާން އަވަހާރަވީ އާލާސްކަންފުޅާ އުޅުއްވާފައެވެ. ނުއުމާންގެ ގާތް ބޭފުޅުން ވިދާޅުވި ގޮތުގައި އޭނާ އަވަހާރަވީ އިންޑިއާގައި ކީޑްނީގެ ބައްޔަކަށް ފަރުވާ ކުރައްވަމުން ގެންދަވަނި ކޮށް ބެންގަލޫރުގައެވެ.\nހަބަރު ކަސްޓަމްސް ކޮމިޝަނާ ޖެނެރަލް އޮފް ކަސްޓަމްސް އިބްރާހިމް މުހައްމަދު ސޯލިހް


Covid-19: Uhmeedhu Bodu Vaccine Maadhamaa Test Kuran Fashaane - Vaguthu\nއުއްމީދު ބޮޑު ވެކްސިން މާދަމާ ޓެސްޓް ކުރަން ފަށާނެ\nކޮވިޑް-19 އަށް ވެކްސިނެއް އުފައްދަން ކުރަމުން އަންނަ މަސައްކަތުގައި މިހާތަނަށް އުފެއްދި ކާމިޔާބު ވުމުގެ އުއްމީދު އެންމެ ބޮޑު އެއް ވެކްސިން މާދަމާ އިންސާނުން ބޭނުން ކޮށްގެން ޓެސްޓް ކުރަން ފަށާނެ ކަމަށް ރިޕޯޓްތައް ބުނެފިއެވެ.\nއިނގިރޭސިވިލާތުގެ އޮކްސްފޯޑް ޔުނިވަސިޓީގެ ސައިންސްވެރިން ކޮވިޑް-19 އަށް އުފެއްދި ވެކްސިނަކީ ކޮވިޑް-19 އަށް ޝިފާއަކަށް ވާނެ ކަމުގެ 80 އިންސައްތަ ފުރުސަތެއް މިހާރު ވެސް އެބައޮތް ކަމަށް އޮކްސްފޯޑް ޔުނިވަސިޓީން ބުނެއެވެ.\nއިނގިރޭސިވިލާތުގެ ހެލްތު ސެކްރެޓަރީ މެޓް ހެންކޮކް މީޑިއާ އަށް މައުލޫމާތު ދެއްވަމުން ވިދާޅުވީ އޮކްސްފޯޑް ޔުނިވަސިޓީ އާއި ލަންޑަންގެ އިމްޕީރިއަލް ކޮލެޖުން އުފައްދާ ވެކްސިނަށް އިނގިރޭސިވިލާތުގެ ސަރުކާރުން ޚަރަދު ކުރާނެ ކަމަށެވެ. ކޮންމެ ވެކްސިނެއް އުފައްދަން އިނގިރޭސިވިލާތުގެ ސަރުކާރުން 20 މިލިއަން ޕައުންޑް ދިނުމަށް ވަނީ ހަމަޖެހިފައެވެ.\nއޮކްސްފޯޑް ޔުނިވަސިޓީން އަމާޒު ހިފާފައި ވަނީ ވެކްސިންގެ ޓެސްޓްތައް ނިންމައި ސެޕްޓެމްބަރ މަސް ފެށެން ވާއިރަށް އެއް މިލިއަން ޑޯސް ވެކްސިން އުފައްދާށެވެ.\n"ދެ ޓީމުން ވެސް ވަނީ ކުރިއެރުންތަކެއް ހޯދާފައި. މި ވެކްސިންތަކާއި މެދު އަހަރެމެންގެ އުއްމީދު ވަރަށް ބޮޑު. އިނގިރޭސިވިލާތުގެ ރައްޔިތުންނަށާއި އަދި މުޅި ދުނިޔެއަށް މިވެކްސިން ލިބޭނެ މަގު ތަނަވަސް ކުރުމަށް ކުރަން ޖެހޭ ކަންކަން އަޅުގަނޑުމެން ކުރާނަން." ހެންކޮކް ވިދާޅުވިއެވެ.\nއޮކްސްފޯޑް ޔުނިވަސިޓީން ބުނާ ގޮތުގައި އެޔުނިވަސިޓީގެ ސައިންސްވެރިން މިހާތަނަށް ހެދި ޓެސްޓްތަކުން ދައްކާ ގޮތުގައި ވެކްސިންގެ ނަތީޖާ ވަރަށް ރަނގަޅެވެ. ވެކްސިން އުފައްދާ ތިން ކުންފުންޏަކާއި އެކު މިހާރު އޮކްސްފޯޑުން ވަނީ މި ވެކްސިން އުފައްދަން އެއްބަސްވުންތަކެއް ވެސް ގާއިމް ކޮށްފައެވެ.\nއޮކްސްފޯޑުން 500 ވޮލެންޓިއަރުން ބޭނުން ކޮށްގެން ވެކްސިން ޓެސްޓް ކުރާނެއެވެ.\nއިމްޕީރިއަލް ކޮލެޖުން ކޮވިޑް-19 އަށް ވެކްސިނެއް އުފެއްދުމުގެ މަސައްކަތް ފެބްރުއަރީ މަހުން ފެށިގެން އަންނަނީ ކުރަމުންނެވެ. އަންނަ ޖޫން މަހު އެވެކްސިން ވެސް އިންސާނުން ބޭނުން ކޮށްގެން ޓެސްޓް ކުރަން ފަށާނެ ކަމަށް ބެލެވެއެވެ.\nކޮވިޑް-19 އަށް ވެކްސިނެއް އުފެއްދުމުގެ މަސައްކަތް ސައިންސްވެރިން ހުއްޓުމެއް ނެތި އަންނަނީ ކުރަމުންނެވެ. 70 އަށް ވުރެ ކުންފުނި، ނުވަތަ ޔުނިވަސިޓީން އަންނަނީ ކޮވިޑް-19 އަށް ވެކްސިނެއް އުފެއްދުމުގެ މަސައްކަތް ކުރަމުންނެވެ.\nއޭޕްރީލް 22, 2020 11:21\nކަލޭ އިނގިރާސި ވިލާތް ފަނާ ކުރުވަން ކިހާ ބާރެއްލި. ބޮރިސް ޖޯންސަން މަރުވޭތޯ ދުއާ ކުރި. ދެން ކަލޭ ވެސް މިދާން ޖެހެނީ ވެކްސިން ހޯދަން އެމީހުންނަށް އާދޭސް ކުރަންދޯ؟ ފެންވަރެއް ނުހުރޭ ފުއްޕާ އިރަކު.\nއުންމީދާއިއެއްވަރަކަށް، ނުވަތަ އެޔަށްވުރެ ބޮޑުމިންވަރަކަށް ނުރައްކާ ތިވެކްސިންގައި ހިމެނޭކަމުގައި ވާހަކަދައްކައި، ދަޢުވާކުރާމީހުންވެސް އެބައުޅެއެވެ. އެކިވެރިންނާއި ފާރަވެރިންގެ ދޮގުހެދުމާއި އަމިއްލަޕުރޮޕަގެންޑާހިންގާމިންވަރުން ޤަބޫލުކުރާނީ ކާކުގެ ކޮންބަހެއްކަން ބުނަންނޭނގޭމިންވަރަށް މަކަރާއި ޙީލަތާއި ދޮގު އެބަހަދައެވެ. ހަމަގައިމުވެސް މީޑިޔާގައިހިނގާ މިބުނާ ނުރައްކަލުގެވާހަކަތަކަށް ބިނާކޮށްފިނަމ، ތިވެކްސިން ޖެހުމަށް އިންކާރުކުރަންޖެހޭމިންވަރަށް ވާހަކައެބަދެކެވެއެވެ! ވާގޮތް ބަލަންތިބެންވީ.\nއޭޕްރީލް 22, 2020 13:28\nހުޅަނގުގެ މީޑިއާ ޕުރޮޕެގެންޑާ ހަބަރުތަކުގެ ސުރުހީތަކުން ފެންނާނީ މިގޮތަށް އިނގިރޭސިން ވަރުބައެއް ނެތްކަމަށް. އެކަމަކު ޗައިނާ ރަޝިއާފަދަ ގައުމުތަކުން އިންސާނުން ބޭނުންކޮށްގެން ވެކްސިން ޓެސްޓު ފެށިތާ އެތައްދުވަހެއް. ސުރުހީތައް ބަދަލުވަނީ މިމީހުނާ ޖެހުނީމަ.


Velana airport ga4franchise restaurant hulhuvaifi | Mihaaru\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ވޯޓާ ފްރަންޓް އިމާރާތުގައި ހަތަރު ފްރެންޗައިސް ރެސްޓޯރަންޓު މިއަދު ހުޅުއްވައި ދެއްވަނީ. - ފޮޓޯ: އަހުމަދު ނިޝާތު/ މިހާރު\nވެލާނާ އެއާޕޯޓުގައި ހަތަރު ފްރެންޗައިސް ރެސްޓޯރަންޓް ހުޅުވައިފި\n19 ސެޕްޓެމްބަރ 2018 - 17:21 18 comments\nމިއީ، ދުނިޔޭގެ މަޝްހޫރު ބްރޭންޑް ކޮސްޓާ ކޮފީ އަދި ހާވެސްޓް މާކެޓް ރާއްޖެ އަށް ތައާރަފް ކުރި ފުރަތަމަ ފަހަރެވެ. ނަމަވެސް، މާލޭގައި ކޭއެފްސީ އާއި ޕިއްޒާ ހަޓްގެ އައުޓްލެޓްތަކެއް މީގެކުރިން ވަނީ ހުޅުވައިފަ އެވެ. އަދި ފްރެންޗައިޒް ރެސްޓޯރަންޓުތަކަށް އާންމުންގެ ބޮޑު ތަރުހީބެއް އަންނަނީ ލިބެމުންނެވެ.\nއެއާޕޯޓަށް މީހުން އާއްމުކޮށް ފައިބާ ސަރަހައްދުގައި، ދެ ބުރިއަށް ހަދާފައިވާ ގާތްގަނޑަކަށް 14،000 އަކަފޫޓުގެ ބޮޑު އިމާރާތުގައި ހެދި ހަތަރު ފްރެންޗައިސް ރެސްޓޯރަންޓުތައް ހުޅުއްވައި ދެއްވީ އިކޮނޮމިކް މިނިސްޓަރު މުހައްމަދު ސައީދެވެ. މި ރަސްމިއްޔާތުގައި އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ އާއި އެ ކުންފުނީގެ ގިނަ އަދަދެއްގެ މުވައްޒަފުން ބައިވެރިވެވަޑައިގެންނެވި އެވެ.\nހަތަރު ފްރެންޗައިސް ރެސްޓޯރަންޓު ހުޅުއްވައި ދެއްވުމަށް ފަހު، މިނިސްޓަރު ސައީދާއި އެމްއޭސީއެލްގެ އެމްޑީ އާދިލް ވާހަކަ ދައްކަވަނީ. - ފޮޓޯ: އަހުމަދު ނިޝާތު/ މިހާރު\nވޯޓާ ފްރަންޓް އިމާރާތުގައި ބޭއްވި ރަސްމިއްޔާތުގައި އާދިލް ވިދާޅުވީ ވޯޓާ ފްރަންޓު އިމާރާތް ނިމުމާއެކު، ދުނިޔޭގެ އެކިއެކި ބްރޭންޑުތައް އެއާޕޯޓުގައި ހިދުމަތް ދޭން ބޭނުންވާ ކަމަށެވެ. އެކަމަކު، އެއާޕޯޓަށް އިތުރު ބްރޭންޑުތައް ގެނެވޭނެ ގޮތެއް އަދި ނެތް ކަމަށް ވެސް އާދިލް ވިދާޅުވި އެވެ.\nނަމަވެސް، އާދިލް ވިދާޅުވި ގޮތުގައި ވެލާނާ އެއާޕޯޓަށް އަންނަމުންދާ ތަރައްގީތަކުން ކުރިއަށް އޮތް ތަނުގައި އެފަދަ ބްރޭންޑުތަކަށް އެއާޕޯޓުގައި ފުރުސަތު އެބައޮތެވެ.\n"ކުރިއަށް އޮތް ތަނުގައި (އާ) ޓާމިނަލް އިމާރާތް ނިމުމުން، އުންމީދު ކުރަނީ އަޅުގަނޑުމެން ބޭނުންވާ ވަރަށް ފުޑް އައުޓްލެޓްތައް ހުންނާނެ ކަމަށް. މިވަގުތު ޑިމާންޑާ އެއްވަރަށް ކޭޓަ ނުކުރެވުނަސް، މުސްތަގުބަލުގައި އަޅުގަނޑުމެން ބޭނުންވާ ވަރަށް ކުރެވިދާނެ،" އާދިލް ވިދާޅުވި އެވެ.\nމީގެއިތުރުން ވޯޓާ ފްރަންޓު އިމާރާތުގެ ތިރީގައި މާލެއާ ދެމެދު ދަތުރު ފެރީތަކަށް ހާއްސަ ޒަމާނީ ޖެޓީތަކެއް ހަދާނެ ކަމަށާއި އެކަމުގެ ސަބަބުން މިހާރު އިންޓަނޭޝަނަލް ޓާމިނަލް ބާރު ބޮޑުވެފައި އޮތް އޮތުމަށް ނިމުމެއް އަންނާނެ ކަމަށް އާދިލް ވިދާޅުވި އެވެ. އާދިލް ވަނީ އެއާޕޯޓު ތަރައްގީ ކުރުމަށް ރައީސް އަބްދުﷲ ޔާމީން ދެއްވާ ހާއްސަ އިސްކަމަށްޓަކައި އެމަނިކުފާނަށް ޝުކުރު އަދާކުރައްވައިފަ އެވެ.\nއެއާޕޯޓުގައި އަލަށް ހުޅުވި ޕިއްޒާ ހަޓަކީ ދުނިޔޭގެ ގިނަ ބަޔަކަށް މަގުބޫލު ޕިއްޒާ ލިބެން ހުންނަ ރެސްޓޯރަންޓެވެ. އަދި ކޭއެފްސީއަކީ ދުނިޔޭގެ އެންމެ ގިނަ ބަޔަކަށް މަގުބޫލު ކުކުޅު ލިބެން ހުންނަ ރެސްޓޯރަންޓެވެ. އަދި ކޮސްޓާ ކޮފީއަކީ ދުނިޔޭގެ ދެވަނަ އަށް އެންމެ މަޝްހޫރު ކޮފީ ބްރޭންޑެވެ. ހާވެސްޓް މާކެޓަކީ ވެސް ދުނިޔޭގައި މަޝްހޫރު ބްރޭންޑެކެވެ.\nއެތަނުގައި އެ ބްރޭންޑްތަކުގެ ރެސްޓޯރަންޓްތައް ހުޅުވަން އިޓަލީގެ އެޗްއެމްއެސް ހޮސްޓް އިންޓަނޭޝަނަލްއާ އެކު އެމްއޭސީއެލް އިން ސޮއިކުރީ މިދިޔަ ޖެނުއަރީ 29 ގަ އެވެ.\nއެއާޕޯޓުގައި ބޭއްވި ރަސްމިއްޔާތުގައި މިނިސްޓަރު ސައީދު ވިދާޅުވީ އެއާޕޯޓަށް އަންނަ ތަރައްގީތަކުގައި ފްރެންޗައިސް ރެސްޓޯރަންޓަކީ އެއް ބައި ކަމަށެވެ. ސައީދު ވިދާޅުވި ގޮތުގައި، މިތަނުގެ ބޮޑުމިނަކީ ވޯޓަ ފްރަންޓު އިމާރާތުން ފެށިގެން ހުޅުލެ އައިލެންޑް ހޮޓެލާ ހަމައަށެވެ. އެހެންވެ، މިއީ މުޅި ޕްރޮޖެކްޓުގެ "ކުޑަކުޑަ" ތަންކޮޅެއް ކަމަށް ވެސް މިނިސްޓަރު ވިދާޅުވި އެވެ.\n"މިތަނަށް ބައެއް އިންޓަނޭޝަނަލް ބްރޭންޑުތައް ގެންނަން ދަތިވީ ޖާގަ ކުޑަވީމަ. އެއީ ރާއްޖެއަށް މިހާތަނަށް ނާންނަ ބްރޭންޑުތައް،" އެމްއޭސީއެލްގެ މުވައްޒަފުން ބައިވެރިވި ޖަލްސާގައި ސައީދު ވިދާޅުވި އެވެ.\nސައީދު ވިދާޅުވި ގޮތުގައި، އާ ޓާމިނަލް ނިމުމާއެކު، ޑިއުޓީ ފްރީގެ ކޮމާޝަލް އޭރިއާ މިހާރަށްވުރެ ގާތްގަނޑަކަށް ހަތަރު ގުނައަށް އިތުރުވެގެންދާނެ އެވެ. އެހެންކަމުން، މިހާރު ލިބޭ އާމްދަނީ އިތުރުވެގެންދާނެ ކަމަށް ވެސް މިނިސްޓަރު ވިދާޅުވި އެވެ.\nކޭއެފްސީ އާއި ޕިއްޒާ ހަޓާއި ކޮސްޓާ ކޮފީ އަދި ހާވެސްޓް މާކެޓްގެ އިތުރުން ވެލާނާ އެއާޕޯޓުގައި ދުނިޔޭގެ މަޝްހޫރު ބައެއް ފްރެންޗައިސް ރެސްޓޯރަންޓު ހިމެނެ އެވެ. އޭގެ ތެރޭގައި ގްލޯރިއާ ޖީންސް އާއި ބާގާ ކިންގު ފަދަ މަޝްހޫރު ރެސްޓޯރަންޓުތައް ވެސް ހިމެނެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ކެފޭ/ރެސްޓޯރެންޓް އެމްއޭސީއެލް އަވަސް ކާނާ ކޭއެފްސީ ޕިއްޒާ ހަޓް މެމްބަރު މުހައްމަދު ސައީދު (މާވަށް) އާދިލް މޫސާ (ކުރީގެ އެމްޑީ، އެމްއޭސީއެލް) ވެލާނާ އިންޓަނޭޝަނަލް އެއާޕޯޓް


Lanka ge muslimun raajjegai valhuleveyne kamah Raees Nasheed vidhaalhuvejje\nލަންކާ މުސްލިމުން ރާއްޖޭގައި ވަޅުލެވޭނެ ކަމަށް ނަޝީދު ވިދާޅުވެއްޖެ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު | އަވަސް\nއަވަށްޓެރި ސްރީލަންކާގައި ކޮވިޑް-19 ޖެހިގެން މަރުވާ މީހުންގެ ހަށިގަނޑުތައް އަންދާލަމުންދާތީ، އެކަމާ އެގައުމުގެ މުސްލިމުން ކަންބޮޑުވުން ފާޅުކުރަމުން ދާއިރު، އެ ބަލީގައި މަރުވާ މުސްލިމުންގެ ހަށިގަނޑު ރާއްޖެއަށް ގެނެސް ވަޅުލައި ދިނުމަށް ލަންކާ ސަރުކާރުން އެދިފައިވާ އެދުމާއި އެއްގޮތަށް ލަންކާގައި މަރުވާ މުސްލިމުން ރާއްޖެ ގެނެސް ވަޅުލެވޭނެ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nފޮރިން މިނިސްޓްރީން އިއްޔެ ނެރުނު ބަޔާނެއްގައި ބުނީ، ކޮވިޑް-19 ޖެހިގެން ލަންކާގައި މަރުވާ މުސްލިމުންނަށް އިސްލާމީ އުސޫލުތަކާ އެއްގޮތަށް ޖަނާޒާގެ ކަންތައްތައް ފުރިހަމަކުރުމަށް ލަންކާ ސަރުކާރަށް ދަތިތަކެއް ކުރިމަތިވެފައިވާތީ، ރާއްޖޭގައި ލަންކާގެ މިފަދަ މުސްލިމުންނަށް ޖަނާޒާގެ ކަންތައްތައް ހަމަޖައްސައިދިނުމަށް އެހީތެރިކަން ހޯދުމަށް އެގައުމުގެ ރައީސް ގޮތާބޭ ރާޖަޕަކްސަ، ރައީސް އިބްރާހިމް މުހައްމަދު ސޯލިހަށް ސިޓީއެއް ފޮނުއްވާފައިވާ ކަމަށެވެ.\nއަދި ދެ ގައުމުގެ ރަހުމަތްތެރިކަމުގެ އިތުރުން އިސްލާމީ އުހުއްވަތްތެރިކަން ދެމެހެއްޓުމުގެ ނިޔަތުގައި، ލަންކާ ސަރުކާރުގެ އެދުމާ އެއްގޮތަށް އިންތިޒާމް ކުރެވޭނެ ގޮތެއް އޮތްތޯ ބެލުމަށް ރައީސް ސޯލިހު ގެންދަވަނީ ސަރުކާރުގެ ކަމާ ބެހޭ އިދާރާތަކުގެ މެދުގައި މަޝްވަރާކުރައްވަމުން ކަމަށެވެ.\nއެކަމާއި ގުޅިގެން އިއްޔެއިން ފެށިގެން ވަރަށް ބޮޑަށް ދިޔައީ ބަހުސް ކުރެވެމުންނެވެ. ކުރީގެ ރައީސް އަދި މި ސަރުކާރު ހިންގާ ކޯލިޝަންގެ އެއް ލީޑަރު ރައީސް މައުމޫން ވަނީ އެއީ ކުރަން ފެނިވަޑައިގަންނަވާ ކަމެއް ނޫން ކަމަށް ވިދާޅުވެފައެވެ. އަދި އޭގެ ފަހުންވެސް ވަރަށް ގިނަ ޓްވީޓްތައް ކުރައްވާ އެކަން ކުރުން ރަނގަޅު ނޫން ގިނަ ސަބަބުތަކެއް ސާފުކޮށްދެއްވިއެވެ.\nރައީސް މުހައްމަދު ނަޝީދު މިއަދު ކުރެއްވި ޓްވީޓެއްގައި ވިދާޅުވީ ލަންކާގެ ހުށައެޅުމާއި ގުޅޭގޮތުން ދެ ގައުމުން ވާހަކަ ދައްކަން ޖެހޭނެ ކަމަށެވެ. ލަންކާއަކީ އަބަދުވެސް ރާއްޖެއާ ވަރަށް ގާތް އެކުވެރި ގައުމެއް ކަމަށާ ކޮންމެ އަޑިގަނޑަކާއި އުސްގަނޑެއްގައިވެސް ރާއްޖެ-ލަންކާ އޮންނާނީ އެކުގައި ކަމަށެވެ. ލަންކާގެ މުސްލިމުން ރާއްޖޭގައި ވަޅުލެވޭނެ ކަމަށް ވިދާޅުވެ ދިވެހިންގެ ހަތަރު ޖަނަރޭޝަނެއްގެ މީހުން ލަންކާގެ ގަބުރުސްތާނުތަކުގައި ވަޅުލާފައިވާ ކަމަށްވެސް އެމަނިކުފާނު ވިދާޅުވިއެވެ.\nގަލޮޅުގޭ އަލިދޮށިމޭނާކިލެގެފާނާއި އަބްދުލްމަޖީދު ރަންނަބަނޑޭރިކިލެގެފާނުގެ އިތުުރުން ހުސައިން ސޮލާހުއްދީން އަދި އިބްރާހިމް ޝިހާބު ފަދަ ބޭފުޅުން ފަސްދާނުލާފައިވަނީ ލަންކާގެ ގަބުރުސްތާނުގައެވެ. މީގެ ތެރެއިން ގަލޮޅުގޭ އަލިދޮށިމޭނާކިލެގެފާނާ ފަސްދާނުލާފައިވަނީ ސިލޯނުގެ ގާލީގައެވެ. ދެން ތިއްބެވި ބޭފުޅުން ކޮލަންބޯގައެވެ. ނަޝީދު އެ އިޝާރާތް ކުރައްވާ އެފަދަ ބޭފުޅުންނަށް ކަމަށް ބެލެވެއެވެ.\nލަންކާ ސަރުކާރުގެ އެ ނިންމުމާ ދެކޮޅަށް ހައްގުތަކަށް މަސައްކަތްކުރާ އަމިއްލަ ޖަމާއަތްތަކުންވެސް ވަނީ ކަންބޮޑުވުން ފާޅުކޮށްފަ އެވެ. ގާތްގަނޑަކަށް 21 މިލިއަން މީހުންގެ އާބާދީގައި، 10 ޕަސަންޓް މުސްލިމުން ދިރިއުޅޭ ލަންކާގައި، ދީނީ އުސޫލުތަކާއި އާދަކާދައަށް ސަރުކާރުން ފުރަގަސްދީފައިވާކަމަށް ބުނެ، ލަންކާގައި ލަންކާގެ ބައެއް ސިޔާސީ ޕާޓީތަކުގެ ފާޑުކިޔުންވެސް ސަރުކާރަށް ވަނީ އަމާޒުވެފަ އެވެ.\nކަންބޮޑުވުންތަކާ ގުޅިގެން ކޮވިޑް-19 ޖެހިގެން އެ ގައުމުގައި މަރުވާ މީހުން ހަށިތައް އަންދާލަމުން ދިޔަ ދިއުން ވަގުތީ ގޮތުން ހުއްޓާލައިފި ކަމަށް ލަންކާގެ ނޫސްތަކުން މިއަދު ވަނީ ބުނެފައެވެ. ލަންކާގެ ނޫސްތަކުން ބުނީ ކޮވިޑްގައި މަަރުވާ މުސްލިމުންގެ ހަށިތައް އެންދުން ވަގުތީ ގޮތުުން ހުއްޓާލާފައިވާ ކަމަށެވެ. އަދި އެ ނިންމުމަކީ އެ ގައުމުގެ ރައީސް އާއި ބޮޑުވަޒީރުގެ އެންގެވުމަށް ނިންމެވި ނިންމެވުމެކެވެ. އެއީ ދާއިމީ ނިންމެއް ކަމެއް ޔަގީން ނުވި ނަމަވެސް އިތުރު އެންގުމެއް އައުމުގެ ކުރިން ކޮވިޑްގައި މަަރުވާ މުސްލިމުންގެ ހަށިތައް ދެން ނާންދާނެ އެވެ.\nމި ވަގުތުވެސް ކޮވިޑް ޖެހިގެން މަަރުވެފައިވާ ނުވަ މުސްލިމެއްގެ ހަށިގަނޑު އެބައޮތެވެ. ރިޕޯޓްތައް ބުނާ ގޮތުގައި ބަލި ޖެހިގެން މަރުވާ މީހުން ހަށިގަނޑު ވަޅުލުމުން، ބިންގަނޑަށް އެ ބަލި ފެތުރި، ބޯފެނުގެ ޒަރިއްޔާއިން އެހެން މީހުނަށް ބަލި ނުޖެހޭނެ ގޮތަށް އިންތިޒާމްތައް ހަމަޖައްސަން ކަމާބެހޭ އިދާރާތަކަށް ސަރުކާރުން މިހާރު ވަނީ އަންގާފައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ސްރީލަންކާ ފޮރިން މިނިސްޓްރީ އަބްދުﷲ ޝާހިދު